
Capitolul 1 


Mattie Bennett se așeză pe un buştean de la marginea 
râului, îngândurată și obosită, gândindu-se cu seriozitate la 
problemele care se iviseră, cu duiumul în ultimul timp, 
parcă anume pentru a i se confirma proverbul că un necaz 
nu vine niciodată singur. 

Erau o mulțime de greutăţi în viața ei acum, dar una 
dintre ele era, cu siguranță, cea mai presantă și trebuia 
rezolvată urgent, în mod categoric, își spuse Mattie, 
simțindu-se dintr-o dată mult mai bătrână decât era în 
realitate. Asta poate pentru că rămăsese fără niciun sprijin 
și era nevoită, pentru prima dată de când se știa, să ia 
hotărâri atât de complicate și atât de importante, în același 

timp. 

Parcă mai ieri fusese o simplă fetiță fără griji, veselă, 
fericită și mulțumită de fiecare zi . 

Din locul în care stătea, Mattie vedea toată valea. Admiră 
aşadar arbuștii care străjuiau apa cristalină, până ce aceasta 
se pierdea departe, la Art's Crossing. 

Dacă întorcea capul în cealaltă parte, dădea cu ochii de 
un alt râu șerpuitor care curgea liniștit la vale, până 
se-ncrucișa cu o altă apă, mai puţin adâncă, la Wagtail 
Point, unde începea canalul îngust dintre stânci. 

Aceasta era priveliștea în care-și petrecuse copilăria. 
Acestea erau locurile preferate de joacă, ale ei și ale fratelui 
ei. 

Amândoi erau pasionaţi de întrecerile cu barca, dar el se 
dovedise întotdeauna mai puternic decât ea. Nu va uita 
însă niciodată emotia pe care o trăia ori de câte ori se lăsau 
purtaţi de curent, până ajungeau în apele liniștite de la 
Point. 

Cu doi ani mai mare decât ea, înalt și bine clădit, fratele 
ei învingea întotdeauna, în orice şi-ar fi propus, ceea ce o 
făcuse mereu să simtă cât de greu era pentru o fată să 
învingă superioritatea masculină și să regrete că nu se 
născuse băiat. 

Fusese necesar să treacă vreo câţiva ani până să 

înțeleagă faptul că lumea aparţinea bărbaţilor și dacă vroiai 
să te războieşti cu ei trebuia să fii capabilă să-i învingi pe 
teren propriu, folosind arme egale cu ale lor. 

Deși semăna, în general, cu mama sa, Mattie moștenise 
mândria tatălui său, care era unul dintre cei mai respectaţi 
pastori din regiune, dar avea în același timp o serie 
întreagă de afaceri prospere. 

Mattie nu şi-o mai amintea pe mama sa, dar vecinii care 
o cunoscuseră îi spuneau adeseori cât de mult moștenise 
din trăsăturile ei. 

„Aceeași feminitate eterată și aceeași graţie”, spuneau 
ei. „E exact ca mama ei, doar că are ochii tatălui." 

Când Nick fusese trimis la şcoală, Mattie începuse să se 
simtă singură fără el, realizând abia atunci cât de 
plictisitoare era proprietatea lor, dacă era lipsită de 
compania fratelui ei. 

În ceea ce-l privea pe Lex Bennett, acesta fusese foarte 
rezervat cu copiii Şi cât timp trăise sotia lui, se obișnuise să 
nu se prea ocupe de ei. Totuși, Mattie simţise, încă de pe 
vremea când era foarte mică, interesul mult mai mare pe 
care-l avea tatăl ei pentru Nick, ceea ce o făcu să-l 
suspecteze, instinctiv, că și-ar fi dorit ca și ea să fi fost băiat. 

Problema aceasta, așadar, intervenise foarte devreme în 
viaţa ei : băieţii... Bărbaţii... Cât de diferit și de important 

era să fii băiat în lumea asta. Ideea aceasta crescuse odată 
cu ea și acum viața îi dovedea încă o dată cât de avantajos 
ar fi fost dacă nu s-ar fi născut fată. Bărbaţii avuseseră grijă 
întotdeauna să-i arate inferioritatea sexului ei. Nu aveai 
nicio șansă să izbândești aici, în vest, fiind în inferioritate. 
Trebuia să fii indestructibil, pentru că dacă nu erai, lupta 
celorlalţi pentru supravieţuire te scotea repede din joc şi te 
distrugea. 

Lex Bennett știuse întotdeauna asta, își spuse Mattie și 
fusese de nedoborât, până cu puţin timp în urmă, când 
avusese atacul de cord, după care acum încerca să se 
restabilească. 

La început veniseră două surori să aibă grijă de el, una 
în timpul zilei, iar cealaltă în timpul nopţii. Pe măsură ce 
pericolul trecuse, însă, acestea renunțară să mai vină și în 
locul lor sosi o soră de vârstă mijlocie, care locuia foarte 
aproape de Baradoo. Era o persoană foarte afectuoasă, 
care cunoștea familia Bennett dintotdeauna și al cărei 
nume real era Alison Marchant. Domnișoara Alison 
Marchant. În acord cu modul ei de a fi, domnișoara Alison 
le propuse tuturor să-i spună simplu, „mătușa Allie". 

Lex Bennett refuzase categoric, după ce își mai reveni 
puțin din boală, să părăsească proprietatea sa de la Twin 
Rivers și să meargă la spital. Chiar și atât de bolnav, reușise 

să-şi impună punctul de vedere și dorinţa i se împlini fără 
crâcnire, pentru că nu accepta nici acum un alt punct de 
vedere. Când îi intra ceva în cap, încerca să te lămurească 
până în pânzele albe că are dreptate și sfârșeai prin a ceda, 
obosit de atâta contrazicere. Nu dăduse însă niciodată 
greș, ceea ce atrăsese după sine respectul și prețuirea 
celorlalţi, iar în momentul de față toată lumea regreta 
situaţia în care ajunsese. 

„E o situaţie dificilă și pentru fată, pentru Mattie", 
comentau ei la berea de fiecare seară, când se strângeau în 
unicul bar din Baradoo. De altfel, ori de câte ori se dusese 
în oraș, după boala tatălui ei, putuse observa compătimirea 
în ochii lor, ceea ce o determinase de fiecare dată să-și 
întoarcă privirile în altă parte. 

N-avea nevoie de milă. Fusese întotdeauna la fel de 
mândră și de încăpăţânată ca tatăl ei. Această mândrie era 
masca ei de protecţie pentru furtunile din afară, dar 
nimeni nu trebuia să știe asta, în afară de ea. 

Mattie oftă, dând deoparte cu piciorul frunzele căzute 
pe pământ, lângă vârful pantofilor ei. Ar fi avut nevoie aici 
de o pereche de pantofi mai simpli, potriviti pentru viața la 
țară, se gândi ea, amuzată puţin de faptul că bătea 
drumurile ingrate cu pantofii ei de piele fină, atât de 
scumpi, încât chiar și în Sydney doar una din zece femei 

şi-ar putea permite să-i cumpere. N-avea însă o pereche 
mai comodă, iar în regiune nu se găsea nimic pe gustul ei. 
Chiar dacă se retrăsese la ţară, Mattie continua să fie foarte 
atentă cu ceea ce se îmbrăca sau încălța. 

Pentru unii, poate era ciudat văzând-o escaladând 
stâncile din jur sau plimbându-se prin iarba înaltă de la 
marginea râurilor în ţinute atât de deosebite, dar nu 
suporta să se vadă neglijentă sau cu articole de 
îmbrăcăminte ieftine şi de proastă calitate, cum nu putea 
renunța la machiaj și să-și îngrijească manichiura, nici 
măcar aici, unde avea în fiecare zi foarte mult de lucru în 
gospodărie. 

Pe lângă casa principală, proprietatea avea o serie 
întreagă de dependinţe și Mattie se ocupa de buna stare a 
tuturor, chiar dacă mai avea câteva ajutoare. 

Lex Bennett îşi construise în timp o proprietate destul 
de dotată, fiind interesat mai ales să aibă toate cele 
necesare pentru munca agricolă, care îi asigura de altfel 
prosperitatea. Se îngrijise la fel de mult de pământurile 
fertile de pe valea râului, cât şi de livezile de pomi de pe 
deal. 

De asemenea, aveau un număr apreciabil de cai, capre 
și Oi, toate făcând parte dintr-o afacere care-l adusese pe 
Lex Bennett în fruntea proprietarilor din regiune. 

Amenajase de asemenea o mică pistă de aterizare 
pentru avioane de mici dimensiuni, destinată prietenilor 
care dețineau astfel de obiecte zburătoare, pentru a le 
ușura aterizarea, în cazul în care veneau să-l vadă. 

Nick avusese și el un astfel de avion, bineînţeles, dar 
acum că nu mai era nimeni nu se mai preocupa de astfel 
de lucruri în familia Bennett. Nu avionul fusese cel care-l 
omorâse pe Nick. Era un pilot mult prea bun. 

În orice caz, construirea unei piste de aterizare, între 
acele dealuri, fu văzut ca un fapt extrem de deosebit și Lex 
Bennett se bucură și de astă dată de aprecierea tuturor, 
pentru iniţiativa pe care o avusese. 

Privită din avion, valea apărea ca un volan verde și 
deosebit de atrăgător, care înconjura casa, reflectă Mattie, 
uitându-se în jur. 

Privi apoi îndelung, râul care-i dăduse atâtea umilințe în 
copilăria sa. 

Trebuia să fie puternică. 

Nu se mai avea decât pe ea. 

Cine ar fi crezut că un băiat atât de rezistent, cum fusese 
întotdeauna fratele său, va fi răpus de un simplu virus? 
Pneumonia pe care o contactase nu răspunsese la niciunul 
din tratamentele care-i fuseseră aplicate. Nick se bătuse din 
răsputeri şi cu boala, așa cum se bătuse întotdeauna, cu 

tot, dar de astă dată... pierduse, se gândi Mattie, 
plesnindu-și palmele uimită în fața acestei ironii atât de 
extraordinare a sorții. 

Ar fi dat orice, acum, să-l aibă pe Nick lângă ea. 

Ce simţise tatăl ei în faţa acestei pierderi putea doar să 
bănuiască, pentru că Lex nu era genul de om care-și 
exterioriza sentimentele. Erau însă destule semne care 
puteau vorbi despre suferinţa lui, pe care o îndura cu atâta 
demnitate. Obrajii i se trseseră brusc, părul, până atunci 
grizonant, îi devenise alb de-a binelea, iar mersul i se 
îngreunase. Pentru Mattie nu avusese niciun cuvânt de 
consolare sau de îmbărbătare. Probabil își amintea de câte 
ori, în copilăria ei, plânsese când fusese învinsă de Nick și 
nu știa cât de mult îl iubise, cu toate acestea, întotdeauna. 
Adevărul era că moartea nu făcuse decât s-o facă să simtă şi 
mai mult cât de puternică fusese legătura dintre ei. L-ar fi 
lăsat acum s-o învingă în toate, cu bucurie, numai să-l vadă 
din nou în viaţă. 

Nici ea nu-i spusese tatălui ei niciun cuvânt de 
consolare. Nu știuse ce-ar fi putut să-i spună într-o 
asemenea situaţie. Doar o singură dată, când venise vorba 
despre Nick, îi pusese o mână pe umăr, ca şi cum ar fi vrut 
să-l încurajeze, dar Lex se retrăsese imediat. 

Ochii lui dădură, pentru o clipă, la iveală, marea lui 

suferință, dar privirile îi deveniră, imediat după aceea de 
nepătruns, iar expresia lui o făcu să înțeleagă că n-avea 
nevoie de manifestările ei de simpatie. Pentru el era doar 
o străină, nu fiica sa, carne din carnea lui. 

Săracul Lex, se gândi ea... Și biata Mattie... 

Pe de o parte, îl înțelegea foarte bine... Prezenţa ei și 
modul ei de a fi îi amintea prea mult de soţia pe care o 
pierduse și, în mod sigur, de moartea unicului lui fiu, o 
pierdere încă și mai tragică. 

Pentru niciun motiv din lume, se gândi Mattie, nu-și 
putea imagina că l-ar putea înlocui prin ceva pe Nick. 
Deziluzia pricinuită de moartea unui fiu care fusese un 
exemplar uman atât de extraordinar și care păruse 
întotdeauna perfect, s-ar fi instalat desigur în sufletul 
oricui, cu aceeași pregnantă. 

După ce terminase școala, la Angel Hall, una dintre cele 
mai elitiste instituţii de educaţie pentru fete, Mattie nu mai 
avusese nimic din imaginea de băieţoi care o caracterizase 
înainte. Apoi, cei doi ani petrecuţi la şcoala de modele, la 
fel de exclusivistă, a domnișoarei Mottram, o schimbaseră 
și mai mult, făcând din ea ceea ce era astăzi. Pe vremea 
aceea, Nick trăia încă şi ea luase decizia de a se face 
manechin într-un moment total nebunesc, când avusese 
ambiția de a demonstra că putea avea și ea o putere 

specială. Da, fragilă cum era, găsise totuși modalitatea prin 
care putea avea o oarecare putere asupra bărbaţilor, 
aducându-i în starea de a se ruga de ea. 

Fusese o descoperire extrem de excitantă și care-i putea 
oferi posibilitatea să-l tachineze pe Nick, pentru că unii 
dintre cei mai puternici prieteni ai lui erau acum la 
picioarele ei. 

Totuși, din fericire, asta n-o făcuse să-și piardă capul. 

Poate Mattie nu realiza cât de devastator de atractivă 
era. Se mulțumea cu ideea că era produsul educaţiei 
costisitoare de care avusese parte. Ar fi vrut însă să ştie cum 
o vedea tatăl ei. Probabil modul ei sofisticat de a fi acum îl 
luase prin surprindere, de vreme ce ridicase acest zid 
extraordinar între ei doi. 

În capitală se vorbea despre ea ca despre cel mai 
fotogenic manechin, de foarte mulţi ani încoace. Aici, 
modul ei de a fi stingherea acum. 

Ea abandonase totul pentru a veni să-și îngrijească tatăl, 
dar acesta nu vedea în ea mai mult decât o străină, extrem 
de deosebită de toţi cei din jur. Printr-un acord tacit, însă, 
Mattie rămase la Twin Rivers și toate toaletele ei speciale, 
pălăriile, mănușile, pantofii și poșetele fuseseră 
împachetate și-i fuseseră trimise aici, unde nu le va folosi 
desigur niciodată. 

Poate tatăl ei fusese nemulţumit că se întorsese, dar la 
urma urmei era și casa ei. Acolo se născuse și acolo 
copilărise. Probabil Lex, ştiind ce carieră extraordinară 
făcuse la Sydney se gândise doar la Nick, în legătură cu 
drepturile asupra proprietăţii, și acum viaţa îl punea într-o 
conjunctură cu totul și cu totul neașteptată. 

Twin Rivers însă era pe lista neagră a prefacerilor din 
zonă, îi mărturisi el și foarte curând apele vor învălui, 
probabil, totul. În același timp, proiectul era benefic 
pentru zona în care erau. 

Cu inteligenţa lui, Lex îşi dădea desigur seama de asta 
și era pus într-o situaţie sufletească extrem de dificilă. Era 
conștient de faptul că nu se putea pune în balanţă binele 
unui singur om în detrimentul altor sute. 

Va trebui s-o ia de la capăt și nu-l mai avea pe Nick 
alături de el. 

Mattie era sigură că ambele probleme fuseseră extrem 
de dureroase pentru tatăl ei, ceea ce-i provocase boala. 
Uneori totul e prea mult, chiar și pentru oameni puternici 
ca Lex. 

Văzându-l cum stătea întins în pat, lipsit de forță, lui 
Mattie i se strângea inima și se străduia să facă tot ce putea 
pentru a-l ajuta să se pună pe picioare. Nu putea deci să 
meargă acum la el și să-i spună că Bryn, angajatul lui, era o 

lichea și că încercase să-i corupă fiica. 

Bryn era de mult timp în serviciul lui Lex Bennett, dar 
abia acum, de când devenise managerul temporar al firmei 
venea în fiecare zi, iar Mattie era singura persoană cu care 
ținea legătura, ea fiind intermediar între el și tatăl ei. Mattie 
lua la cunoștință problemele afacerii și hotăra ce anume îi 
transmitea lui Lex şi ce nu, pentru a nu-i afecta și mai mult 
sănătatea. 

Totuși, devenise de nesuportat să-i mai vadă privirile 
lascive sau atingerile insinuante, ori de câte ori era nevoită 
să stea aproape de el, făcând împreună diverse calcule sau 
urmărind situaţia generală în care se afla proprietatea. 

Reflectând la toate acestea, tânăra se ridică încet și 
porni spre Art's Crossing, abătută. 

Își pierduse cu ani în urmă mama, pe urmă fratele, iar 
tatăl său făcuse de curând un infarct foarte grav, care-l 
schimbase complet. 

Era timpul ca fata simplă și firavă să devină de fier, își 
spuse Mattie, privind cu ochi cercetători priveliștea din jur, 
aşteptându-se parcă să găsească acolo răspunsul la toate 
problemele sale, sau forța de care avea nevoie să meargă 
înainte. 

Feminitatea sa trebuia să fie arma care o va ajuta să 
învingă, nu s-o tragă în jos, își spuse ea, La Sydney, 

descoperise puterea acestui atu și nu făcuse niciodată, 
niciun compromis, deși nu se avusese decât pe ea și acolo. 

Trebuia să uite toate durerile și neplăcerile din ultimul 
timp și să înceapă o nouă viață, continuă ea să reflecteze, 
privind cu speranţă pe deasupra văii. 

Discuţia pe care o avusese seara trecută cu Bryn o 
indispusese atât de mult încât simţise că era într-adevăr, 
timpul să dovedească faptul că și o femeie poate fi tare 
într-o lume a bărbaţilor. 

— Haide, Mattie, ai putea să fii puţin mai drăguță cu 
mine, dacă tot lucrăm împreună până se va reface tatăl tău, 
îi spuse el, încercând s-o îmbrăţișeze. 

— Ia-ti, te rog, mâinile de pe mine, Bryn. Cred că ai uitat 
poziția pe care o ai în firmă. 

— Tocmai că n-am uitat, replică el. Am o poziţie 
importantă. Sau nu ești de aceeași părere? întrebă el 
insinuant, retrăgându-și mâinile, dar rămânând lângă ea, în 
spatele biroului tatălui ei. Cred că sunt omul-cheie la Twin 
Rivers în acest moment și pentru încă ceva vreme de acum 
încolo, atâta timp cât tatăl tău nu mai este capabil să se 
ocupe de afacerile lui. Dacă eu plec, vei duce firma de râpă 
în mod sigur și nu cred că vrei să-i provoci tatălui tău un 
astfel de şoc. 

— Bestie ce eşti, scrâșni Mattie. Îi eşti indispensabil 

acum, tatălui meu, admit asta, dar crezi că după ce se va 
întoarce la conducerea firmei te va ierta că ai încercat să-i 
șantajezi fiica? Controlează-ţi, așadar, comportamentul și 
voi uita conversaţia asta. 

— Nu, n-o vei uita, Mattie, dacă îţi pasă ce se va întâmpla 
cu tine și cu firma tatălui tău. Și pe mine, dacă vrei să ştii, 
nu mă interesează atât de mult viitorul, cât prezentul. 

Mattie nu mai avu nici unchef să continue această 
discuţie, așa că ieși din cameră. 

Ar putea să conducă toată afacerea fără ajutorul acestui 
om? se întrebă ea. I-ar fi fost imposibil, și el știa asta. 

Trebuia însă să facă ceva. Această situaţie nu mai putea 
continua în aceste condiţii. Nu era degeaba fiica lui Lex 
Bennett. 

Oh, de ce a trebuit să se întâmple asta chiar acum, când 
tatăl ei era în pat? 

Îi va spune mătușii Allie despre această conversaţie cu 
Bryn. Chiar dacă nu o va ajuta prea mult, în mod concret, 
îi va oferi sprijin moral și asta nu era deloc puţin. 

După ce luă această hotărâre, se grăbi spre casă. 

Adevărul era că nu vroia să se gândească la ziua de 
mâine fără Bryn în firmă, dar nici la vreo noapte petrecută 
cu el. 

Nu vroia să se mai gândească la nimic în legătură cu 

acest subiect. 

Acţionează!... Te vei gândi după aceea, se sfătui Mattie 
pe sine însăși. Există o singură cale. 

Cum ajunse acasă, se duse direct în biroul tatălui ei și 
căută în registre vreo notă din care să reiasă cât trebuia 
să-i plătească lui Bryn înainte de a-l anunţa că renunță la 
serviciile lui. Nu se descurcă însă prin toate acele note de 
plată, strânse acolo cu duiumul și hotărî să-l plătească din 
banii ei proprii, pe care-i obținuse lucrând ca fotomodel în 
Sydney și de care nu se atinsese până atunci. 

Se felicita, acum, o dată în plus, că absolvise Şcoala de 
fotomodele, în ciuda protestelor tatălui ei. Sentimentul că 
putea practica o meserie din care să câștige foarte bine era 
deosebit de reconfortant și o făcea să se simtă în sfârșit 
puternică. 

Având acești bani, nu era necesar să intre în contul 
tatălui ei, riscând să-l nemulțumească şi să-l enerveze, 
după o boală atât de gravă. 

Deschise așadar sertarul și scoase de acolo un cec, pe 
care-l semnă hotărât: Matilda F.Bennett. 

Tot ce trebuia să mai facă acum era să aștepte până 
diseară când va veni Bryn, sau să-l sune la casa lui de 
serviciu, pentru a-l anunţa să vină să-și ridice banii care i se 
cuveneau. 

După asta, tânăra scutură din cap pentru a alunga toate 
aceste probleme și se duse să facă un duș. 

Apa era destul de rece, dar atingerea ei îi făcu la fel de 
bine ca o mângâiere. 

După ce se spălă cu un săpun franțuzesc parfumat, își 
puse o rochie verde, model Claudine, care-i punea în 
evidenţă formele. Asta o făcu să stea mai bine cu moralul și 
să zâmbească ușor imaginii din oglindă. 

Nu exista nimic mai bun pe lume ca o rochie frumoasă 
pentru a te simţi bine, se gândi ea în timp ce-și încălță 
pantofii fini, din piele de crocodil. 

După ce își aplică un machiaj discret aruncă încă o 
privire critică în oglindă, își aranjă părul și se declară 
mulțumită. 

Era gata. 

Gata pentru ce? se întrebă imediat, simțindu-se ca și 
cum S-ar fi pregătit pentru ghilotină. 

Se duse apoi în biroul tatălui ei și se așeză la masa de 
lucru. Puse mâna pe telefon și formă numărul. 

— Bryn sunt. Care-i problema? se auzi de la capătul 
celălalt al firului. 

Decisă să abordeze problema într-un mod cât mai 
profesional, își expuse decizia pe un ton rece și egal. 

— Aşadar, dacă vei veni aici după ora ceaiului, îţi voi da 

cecul și vei putea pleca mâine, spuse Mattie foarte sigură 
pe ea. 

Urmă o pauză lungă, după care Bryn vorbi din nou: 

— Tatăl tău știe ceva din toate astea? 

— Nu. Şi, pentru moment, nici nu trebuie să-i vorbesc 
despre astfel de probleme. Sper că nu te-ai gândit că mă 
poti forța să-ţi cad în brațe, dată fiind situaţia dificilă în care 
mă aflu. Comportarea ta n-a făcut decât să-mi arate ce 
nemernic ești. Astfel, cu cât vei pleca mai repede de aici, va 
fi cu atât mai bine. 

— Eşti puţin cam repezită, dulceaţă, nu crezi? spuse el 
amuzat și conciliant în același timp. Cum te vei descurca 
fără mine? Tare aș vrea să știu. 

— O să mă descurc, nu-ţi face griji. Nimeni nu este de 
neînlocuit, Bryn. 

— Cine o să te ajute? Pirrett? izbucni el în râs. 

— Da. Pirrett. E deja de doi ani în firmă şi e onest și 
inteligent. E un adevărat gentleman, ceea ce n-aş putea 
spune despre tine. 

— Ambele tractoare sunt stricate şi combina trebuie 
înlocuită. Vroiam să mă ocup de toate astea la începutul 
săptămânii viitoare, dar probabil nu te interesează ce se va 
întâmpla cu recolta, adăugă el, insinuant. 

Mattie prinse receptorul, nervoasă, cu ambele mâini. 

Bineînţeles că trebuia să fie în timp cu toate lucrările 
agricole și nu-l putea bate la cap pe Lex cu toate astea 
într-o perioadă atât de critică pentru el. 

— Nu mi-ai vorbit niciodată despre aceste probleme 
până acum, spuse ea, suspicioasă. 

— De ce trebuia să-ţi mentionez aceste dificultăţi? E 
departamentul meu, la urma urmei, și mă priveau numai 
pe mine. Mă ocup și de oi, după cum știi și nu ţi-am vorbit 
nici despre astea. În plus, tatăl tău mi-a dat mână liberă, așa 
că nu văd de ce aș fi plictisit o fată tânără și frumoasă cu 
treburi atât de anoste. De la tine vreau un singur lucru și 
dacă vei continua să mă refuzi, se va alege praful de toată 
afacerea. Ai cuvântul meu. 

Mattie se înfurie şi mai tare. Creatura asta nesuferită 
încerca să-i pună pistolul la tâmplă. Îi va spune franc în faţă 
ce gândește despre el. 

— Favoarea pe care o vei avea din partea mea e să mă 
dispensez de tine pentru totdeauna. Te aştept cu un cec. 
Poţi să vii să-l iei sau nu, cum vei dori, însă începând de 
mâine nu mai vreau să calci pe- aici. Voi suporta toate 
consecințele. Asta-i tot, spuse ea și trânti receptorul. 

Își puse capul pe braţele sprijinite de birou. Va trebui să 
conducă toată afacerea tatălui ei ajutată doar de bietul Dan 
Pirrett, care nu ştia nimic despre mașinile agricole. 

— Bărbaţii, strigă ea, cu mâinile ridicate spre cer. Îi 
urăsc pe cei mai mulți dintre ei!... 

— Adevărat? comentă, admirativ, o voce profundă, în 
întuneric, de partea cealaltă a ușii. Poate... Tocmai ai făcut 
o concediere, nu-i aşa? 


Capitolul 2 


Mattie puse la loc telefonul pe peretele de lângă masa 
de lucru și se întoarse spre locul de unde se auzise 
intrusul. Se simţea obosită și disperată. 

Nu știa încă în ce mod va reuși să se descurce fără Bryn, 
dar acum chiar trebuia s-o facă.Va vedea ea cum. Ar fi 
preferat acum să stea singură, să-și adune gândurile și să 
vadă cum va reuși să facă primii pași. 

Nu știa încă cine i se adresase din întuneric, dar va 
descoperi imediat, își spuse ea, în aceeași dispoziţie 
curajoasă și hotărâtă de mai-nainte. De vreme ce optase 
pentru o atitudine constructivă, trebuia să se ţină de asta. 

Vocea nou-venitului nu semăna cu a niciunuia dintre 

angajaţii tatălui ei, astfel că Mattie se gândi, fără a se ridica 
de pe scaun, că era probabil unul dintre cunoscuţii lui Lex, 
care venise să-l vadă și-l căută la birou, fiind un fapt 
cunoscut că tatăl ei își petrecea cea mai mare parte a 
timpului aici, ocupându-se de problemele firmei până 
târziu în noapte. 

Nu aprinsese lumina când intrase în birou și între timp 
întunericul se lăsase de-a binelea, aşa că nu se putea zări 
nimic în jur. În primul moment se gândi să meargă să 
aprindă lumina și să deschidă ușa, pentru a vedea cine se 
aventurase până acolo la acea oră și de ce. În următorul 
moment însă se simţi prea sfârşită pentru a mai putea face 
vreo mișcare, astfel că rămase pe locul unde era. 

Fără să ezite prea mult, bărbatul intră în birou, aprinse 
lumina și închise din nou ușa în urma lui. 

Era un bărbat înalt, cu un mers deosebit de agil pentru 
statura lui. Avea niște umeri atât de largi, încât Mattie se 
miră că nu se lovi nicio clipă de mobila dinăuntru. 

Cu ochii încă plini de lacrimi, dădu să se ridice și trase 
încet scaunul într-o parte, dar străinul o cuprinse de umeri 
cu hotărâre și o puse la loc în scaunul tatălui ei, 
ordonându.-i: 

— Stai jos. Mă întorc imediat. 

Mattie se conformă şi, într-adevăr, bărbatul se întoarse 

foarte repede, ţinând într-o mână o cană de metal, plină cu 
apă, acel gen de recipient numit pannikin, despre care 
Mattie ştia că era folosit de băștinași în călătoriile lor. 

Fata luă cu mâini tremurânde cana și bău încet apa rece 
și proaspătă. Ochii i se umplură de lacrimi. Nu mai băuse 
o astfel de apă de pe vremea în care colindase dealurile, cu 
fratele său. Se opreau întotdeauna la izvorul de la 
marginea pădurii să-și potolească setea după drumul 
anevoios. Amintirea o făcu să plângă de-a binelea, dar 
bărbatul nu mai spuse nimic. 

Mattie îl privi pe deasupra cănii, pe care continuă s-o 
țină foarte aproape de buze. 

O impresionase vocea lui atât de profundă, de o căldură 
aparte, chiar şi atunci când îi ordonase să se aşeze. De 
altfel, se gândi ea, nici n-ar fi fost potrivită o altfel de voce 
cu o asemenea statură. Ceea ce era însă extrem de ciudat, 
își spuse ea continuând să-l analizeze printre lacrimi, era 
faptul că părea un om educat, care în plus era obișnuit să 
dea ordine. 

Cum și de ce apăruse aici? se întrebă ea, privindu-i 
îmbrăcămintea uzată, pălăria decolorată de soare și 
cizmele prăfuite. 

Bărbatul era într-adevăr o... o apariţie cât se putea de 
stranie. Avea însă o statură magnifică, observă Mattie, care 

ieşea în relief în ciuda hainelor ponosite. 

Cămașa kaki, croită în stilul vechilor boşimani, era 
deschisă până la jumătatea pieptului, lăsând să se vadă 
pielea bronzată acoperită de un păr castaniu și des. 

Privirile tinerei se întoarseră repede spre faţa lui, de 
unde o fixau adânc şi amuzaţi doi ochi albaștri, incredibil 
de mari. 

— E mai bine, acum? întrebă el, cu un zâmbet protector. 

Mattie trase aer adânc în piept: 

— Da, mult mai bine. Îmi pare rău că ai nimerit într-un 
moment atât de tensionat. Multumesc pentru apă, spuse 
ea şi-i dădu cana înapoi. 

— N-ai pentru ce, răspunse el, luându-și înapoi 
pannikinul și continuând s-o privească în același mod, 
cercetător. Era oricum apa ta, adăugă el, însemnând că o 
luase de la izvorul de pe pământurile lor. 

Mattie îl analiză din nou din cap până-n picioare, la 
rândul ei. Era o apariție absolut fantastică și nu-și credea 
încă ochilor. Barba lui deasă, lungă și neagră, îi dădea o 
alură aproape fioroasă, mai ales că părul lăţos îi curgea în 
dezordine pe lângă gât. 

— Eşti fiica lui Lex Bennett? întrebă el, în sfârșit. 

— Da, răspunse Mattie coborând cu picioarele pe 
pământ şi amintindu-și cine era, dar mai ales, poziția 

ingrată în care se afla în acel moment. Te rog, ia loc. Vrei 
să-l vezi pe tatăl meu? Mă tem că nu e posibil. E foarte 
bolnav. 

— Da. Am dedus asta, spuse el așezându-se. 

Probabil auzise toată conversaţia pe care o avusese la 
telefon cu Bryn, se gândi Mattie. 

Bărbatul acceptase invitaţia și acum își întinse picioarele 
lui lungi, punându-le unul peste altul, în partea opusă a 
scaunului ei. 

— Te deranjează dacă fumez, domnişoară... ăăă... 
Bennett? 

Mattie dădu din cap în sensul că nu, întrebându-se încă 
o dată ce se ascundea în spatele acelor veșminte ordinare, 
de vreme ce comportamentul bărbatului n-avea nimic în 
comun cu ele. 

— ÎL cunoști pe tatăl meu? întrebă ea pe un ton 
profesional, încercând să-și restabilească poziţia în fața 
acestui om venit de cine știe unde. 

— Toată lumea îl cunoaște — sau măcar a auzit — de el. E 
un fel de legendă prin părţile astea. E unul dintre cei mai 
buni în industria agricolă. 

— Şi tu ai vreo legătură cu industria asta? întrebă ea, 
curioasă. 

— S-ar putea spune că da, zâmbi el, scoțând la iveală un 

şirag perfect de dinţi albi și puternici și începând să-și 
ruleze o ţigară, cu foaia și tutunul pe care le luase 
dintr-un buzunar interior al cămășii. Deși nu fac parte, ca 
tatăl tău, din crema acestei industrii. 

Era ceva în gesturile și în mâinile lui puternice care-i 
aminteau de Nick, ceea ce o făcu să se simtă atrasă de el, 
într-un mod extrem de straniu. ÎI privi cu luare-aminte... 
Era ceva foarte agresiv în toată persoana lui. 

Străinul își termină ţigara, udă ușor cu limba foita și rulă 
totul o clipă între degete, după care își căută chibriturile în 
buzunarul pantalonilor. Făcea totul cu o dexteritate atât de 
mare, încât părea că învățase de multă vreme aceste 
gesturi. Erau mișcări de o masculinitate foarte accentuată, 
ceea ce-i aduse din nou aminte de fratele ei. 

Aceeași siguranță, aceeași forță a degetelor, aceeași 
lentoare în modul cum își duse la gură ţigara și dădu, uşor, 
fumul pe nări. 

Gândul la Nick îi strânse inima de durere, mai ales că o 
deranja că-i venise în legătură cu acest om atât de ciudat. 

— Ce anume vroiai să vorbești cu tatăl meu? întrebă ea 
cu unul dintre cele mai cuceritoare surâsuri învăţate la 
școala domnișoarei Mottram. 

Bărbatul o privi cu insistenţă, mângâindu-și barba 
deasă, parcă surprins de masca rigidă care apăruse pe fața 

ei. 

— Sunt în trecere pe-aici și vroiam să-i cer permisiunea 
să înnoptez la ferma lui și, în plus, să cer o ceașcă de ceai 
cald mâine dimineaţă, care să mă mai întremeze puțin și 
să-mi dea puteri să-mi continuu drumul. E o tradiţie în 
Australia ca orice pelegrin să fie ajutat, atunci când 
poposeşte undeva. Sper că nu voi fi nici eu refuzat. 

— Bine. Vei putea avea un pat în camera bărbaţilor care 
se ocupă de proprietate și dacă te vei întoarce peste o 
jumătate de oră, vei putea cina la bucătărie. Du-te și 
întreabă de Charlie Doherty. Se va ocupa el de toate astea. 

— Mulţumesc, domnişoară Bennett, răspunse el și 
Mattie avu impresia că i se relaxară toţi mușchii, după ce 
primi răspunsul afirmativ din partea ei, ca și cum ar fi 
supus-o unui test și se bucură, acum, că nu fusese 
dezamăgit. 

Mattie se ridică și se apropie de ușă. Bărbatul i-o luă 
însă înainte și sări să-i deschidă. 

— E o problemă, însă. Aș vrea să dorm cu Matilda. Am 
lăsat-o afară, lângă bagajele mele, dar nu sunt obișnuit să 
dorm fără ea. 

— Pardon? replică Mattie ofensată, privindu-l pe 
bărbatul de lângă ea cu un reproș demn de o domnişoară 
bătrână mai mult, decât de o fată care tocmai venise din 

lumea plină de glume mai mult sau mai puţin deochiate, a 
modei. 

— Ce-am spus că v-aţi supărat așa? întrebă el, amuzat. 

— Ai folosit numele meu într-un context dubios. 

— Ce nume? Matilda? Eşti Matilda Bennett? 

Mattie încuviință, furioasă, dar își ridică, în același timp 
capul cu mândrie. Era sătulă de propunerile de o noapte 
ale bărbaților și dacă acest vagabond își va permite să râdă 
de ea îl va ucide. 

— Relaxează-te, domnişoară, spuse el și spre marea ei 
surpriză, nu râse. Nici măcar nu zâmbi. Îmi pare rău, 
domnișoară Bennett, continuă el. Am auzit discuţia de la 
telefon și îmi dau seama că n-ai avut o zi tocmai bună, dar 
asta nu înseamnă să fii suspicioasă cu toată lumea. Matilda 
e arcul meu cu săgeți. Sper că nu e nicio supărare că mi-am 
poreclit arcul cu acest nume. E o modalitate tradițională. 
Într-un fel, botezându-și arcul cu un nume de femeie, un 
vagabond se simte mai puţin singur în drumurile lui, nu 
ştiai asta? 

Neprimind niciun răspuns, străinul adăugă: 

— Mă voi întoarce într-o jumătate de oră, pentru cină, 
spuse el și dispăru în întuneric. 

Puțin zăpăcită de toată situaţia, Mattie se îndreptă spre 
locul unde era bucătăria. 

Deşi Lex cumpăra întotdeauna cele mai noi utilaje 
pentru afacerile lui, partea din casă în care era bucătăria nu 
se bucurase de aceeași atenție din partea capului familiei 
Bennett. Acoperișul era stricat de multă vreme și când 
ploua, fire subțiri de apă se strecurau pe peretele de lângă 
ușa bucătăriei. Probabil gândul că nu mai avea o soţie care 
să aibă grijă de toate cele necesare în această încăpere îl 
făcuse să-și piardă interesul pentru confortul casnic, se 
gândi Mattie, intrând să verifice dacă se putea încropi o 
cină mai deosebită pentru acea seară. 

Cele două fete care o ajutau în gospodărie, Lucy și 
Nellie, erau întotdeauna foarte vesele, deşi calitatea muncii 
lor lăsa destul de mult de dorit. În plus, nu veneau în 
fiecare zi, iar Mattie trebuia, atunci, să se mulțumească dar 
cu ajutorul dat de Charles, care locuia acolo permanent, 
dar care, desigur, n-o putea ajuta la gătit, deşi nu de puţine 
ori îi făcea rost de cele necesare preparării hranei, într-un 
timp record. 

De asemenea, până la sosirea ei, aducea din oraș cina 

pentru tatăl ei și spăla vasele dimineața, dovedindu-se 
foarte eficient și înlocuind cu destul succes o femeie în 
casă. 

De când se întorsese acasă, Mattie își exersase 
imaginaţia, încercând să diversifice meniurile, atât cât era 
posibil cu puţinele ingrediente pe care le avea acolo. 

Pe vremea când stătuse la Sydney, nu era o problemă 
pentru ea să ia cina sau prânzul acasă, pentru că își 
cumpăra întotdeauna produse semipreparate. Aici, însă, 
camionul cu provizii venea doar o dată pe săptămână și 
cum frigiderul nu era tocmai în cea mai bună stare, nu de 
putine ori se întâmpla să nu aibă cine știe ce de mâncare 
în casă. Salvarea o constituiau, de fiecare dată, puii crescuți 
în gospodărie, la care se adăugau zarzavaturile din grădina 
fermei. 

Mattie nu încetă să se mire cum fusese posibil ca tatăl 
său, care era un pionier în aprovizionarea proprietăţii cu 
tot ceea ce era necesar pentru bunul mers al agriculturii, 
se mulțumea ca în ceea ce privea bucătăria cu strictul 
necesar și uneori nici cu acesta. Părea mulțumit că avea un 
acoperiș de-aupra capului și un pat în care să doarmă, iar 
restul nu-l mai interesa atât de mult. 

Cele două surori medicale care-l îngrijiseră pe tatăl ei la 
început erau foarte punctuale și conștiincioase, dar căzuse 

în sarcina lui Mattie să gătească și pentru ele. În plus, le 
dusese întotdeauna mâncarea în sufragerie, traversând cu 
tăvile toată casa. 

A fost o mare ușurare pentru ea când cele două 
plecaseră și în locul lor venise mătușa Allie. Era o fiinţă 
deosebit de caldă și devenise ca o mamă pentru Mattie și 
mâncau împreună la bucătărie. Spre deosebire de cele 
două surori mai tinere, mătușa Allie o ajuta la gătit și-i arătă 
cum să folosească mai eficient soba lor veche de gătit, pe 
bază de kerosen. Cu tot ajutorul ei, însă, treburile nu 
merseseră de fiecare dată strună şi fuseseră situaţii în care 
mâncarea nu-i reușise, din cauza cuptorului. 

Probabil așa se va întâmpla și diseară, își spuse Mattie, 
supărată pe toată această situaţie, acuzând din nou în gând 
dezinteresul tatălui ei pentru utilarea bucătăriei cu cele 
necesare pentru a reuși măcar să încropească o cină, sau 
un prânz normal. 

În mod sigur, se va întâmpla un dezastru și în astă seară, 
se gândi Mattie. 

Morcovii erau aproape stricaţi, varza la fel, iar cartofii se 
înmuiaseră și prinseseră un miros neplăcut. În plus, untul 
era rânced, iar laptele praf pentru budincă se făcuse 
cocoloașe. 

Când scoase budinca din cuptor, Mattie oftă, disperată. 

Era aproape la fel de verde ca rochia sa. 

— Ah, mătuşă Allie, spuse Mattie văzând-o pe bătrâna 
doamnă întorcându-se cu tăvile din camera tatălui său. 
Budinca arată înfiorător și e preferata tatei. 

— N-are importanță, draga mea, spuse mătușa Allie 
împăciuitor. Îi vom da partea care arată mai bine, iar noi 
vom mânca restul. 

— Are importanţă, scânci Mattie ca un copil. Va veni la 
cină și un tânăr care colindă ţara pe jos. Nu vreau să vadă 
toate aceste probleme. 

— Unul care colindă țara pe jos? repetă mătușa Allie. 
Draga mea, dar acest om sunt sigură că va fi foarte fericit 
cu ceea ce va primi. Calul de dar nu se caută la dinţi și el 
probabil ştie asta, adăugă ea, surâzând cu căldură. 

— Acesta e unul dintre cei care se uită cu atenţie la tot 
ceea ce se întâmplă în jurul lui, cred. ÎI vom servi în sala de 
mese a bărbaţilor şi noi vom mânca aici, spuse Mattie, 
extrem de supărată. 

— Iubito, pregăteşte ceașca de lapte și un pahar de apă 
pentru medicamente și du-i-le tatălui tău, mai târziu. Eu îi 
duc chiar acum cina și, te rog, nu-ţi mai face niciun fel de 
probleme. Va fi totul cât se poate de bine. 

Mattie oftă şi începu să taie pâinea pentru cină. Tare ar 
fi vrut să fie și ea la fel de convinsă de acest fapt. 

Imediat după aceea, se auzi un ciocănit scurt în ușă și 
străinul intră în bucătărie, cu nonșalanţa pe care Mattie i-o 
observase încă din primul moment. 

Tânăra observă imediat că își schimbase cămașa și 
pantalonii, arătând acum deosebit de îngrijit. Cizmele erau 
lustruite și toată înfăţişarea lui era total deosebită de cum 
fusese înainte. 

Dând cu ochii de tava din mâinile mătușii Allie, bărbatul 
se repezi s-o ajute: 

— Unde doriţi să punem asta? întrebă el cu o politeţe 
deosebită în glas, ceea ce, desigur, o încântă până peste 
poate pe inimoasa soră medicală. 

— Mulţumesc, tinere, pe bufet va fi foarte bine, spuse ea 
zâmbind, după care se uită spre Mattie ca și cum ar fi vrut 
s-o întrebe: Cum să fie acest tânăr un vagabond? 

Pentru domnișoara Mottram eticheta era extrem de 
importantă, iar acest tânăr se dovedea a fi un as în 
domeniu, observă Mattie. Dacă l-ar fi văzut în aceste 
momente l-ar fi dat desigur de exemplu, își spuse tânăra, 
care, la fel ca profesoara ei, era deosebit de atentă la aceste 
detalii. 

Trecură cu toţii în sala de mese a bărbaţilor, unde 
mătușa Allie transferase, pe nesimţite platourile și străinul 
ajută cele două femei să se așeze, după care se așeză și el. 

Făcu asta într-un mod atât de firesc, încât gesturile părură 
a fi parte din natura sa. 

— Mă tem că nu știu cum te numești, spuse Mattie și aș 
vrea să te prezint mătușii Allie, spuse ea, încercând să afle 
mai multe despre bărbatul care apăruse atât de neașteptat 
în viaţa lor. 

Acesta se ridică în picioare și înclină politicos din cap, în 
direcţia bătrânei doamne: 

— Sunt foarte încântat să vă cunosc. E de-ajuns dacă-mi 
spuneţi Gib. Doar Gibm spuse el și se așeză să-și mănânce 
supa, zâmbindu-le cu amabilitate celor două femei care-i 
țineau companie. 

După ce luă două-trei linguri, Mattie renunţă să mai 
mănânce, rușinată. Supa nu avea niciun gust. Obrajii i se 
înroșiră și tot ce şi-ar fi dorit în acel moment era să bea 
ceva. Nu făcu însă niciun comentariu. 

„Nu lăsa inconfortul tău să se vadă, atunci când ești în 
compania cuiva. Acest sentiment poate fi transmis foarte 
Ușor, ceea ce e un semn de desconsiderare pentru ceilalți. 
Nu uita asta," îi sunară în urechi sfaturile mătușii sale. 

Zâmbi, deci, și începu din nou să mănânce, ca și cum ar 
fi avut în faţă cele mai delicioase bucate. 

Când fu servită însă budinca, umilinţa ei atinse cel mai 
înalt grad. Cum cea mai bună parte fusese dusă tatălui său, 

ceea ce rămăsese pentru ei era doar o amestecătură de 
aluat crud, cu fructe. 

În ciuda acestui fapt, fata continuă să se comporte cu 
demnitate, surâzându-i amabil, străinului. La un moment 
dat, totuși, surâsul lui amuzat fu prea mult pentru Mattie: 

— Haide, râzi, explodă ea, Râzi, dacă ai chef! Nu ești 
nevoit să mănânci oroarea asta! Şi nici dumneata, mătușă 
Allie! Știu că nu sunt în stare să gătesc nimic. Nu-mi place 
să gătesc! Urăsc să stau la bucătărie, m-aţi auzit? Urăsc să 
mă ocup de astfel de lucruri! Mai ales în condiţiile atât de 
vitrege de aici. 

Lacrimile începură să-i invadeze obrajii înroșiţi şi nu 
reuși cu niciun chip să le oprească. 

Mătușa Allie rămase cu gura căscată și o privea 
încremenită. Nu se așteptase, nici pe departe, la o astfel de 
atitudine din partea unei fete trecută prin atâtea școli de 
elită. 

Mattie însă fu pe punctul să se ridice de la masă, să fugă 
oriunde vedea cu ochii şi chiar ar fi făcut asta, dacă n-ar fi 
auzit vocea poruncitoare dar extrem de caldă și de 
înțelegătoare a omului din faţa ei: 

— Așază-te la loc, domnişoară Bennett. Nu trebuie să faci 
atâta caz pentru cele întâmplate. Păstrează-ţi calmul, te 
rog, nu e un dezastru chiar atât de mare, comentă el, cu 

înțelegere. 
Mattie se așeză, supusă. Fără să crâcnească. 
Se supuse... Pur și simplu... 


Capitolul 3 


Cu capul plecat, tânăra gazdă se conformă ordinului, 
lăsându-se pe spate în scaun și căutându-și instinctiv 
batista. 

Nimeni n-ar fi putut face altfel în fața unui ton atât de 
încărcat de semnificaţii, chiar dacă venea din partea cuiva 
care fusese invitat în circumstanţe mai mult decât stranii și 
care venise la cină doar în cămașă. 

— Nu e nicio problemă cu ceea ce ai gătit, spuse Gib 
privind-o calm. Nu e bun cuptorul. O să ţi-l repar. 

— Nu, nu e nevoie, replică Mattie, furioasă încă pe 
bărbatul care o făcuse să stea locului, în momentul în care 
ar fi dat orice să fie singură. 

— Ba da, răspunse Gib, amuzat. Pelegrinii sunt bucuroși 
să facă un serviciu celor care i-au oferit găzduire, așa că te 
rog nu-mi răni inima, adăugă el cu o voce plină de căldură, 
după care se întoarse spre mătușa Allie. 

— Domnișoara Bennett a avut o problemă care a 
supărat-o foarte mult, cu vreo două ore în urmă, și încă nu 
şi-a revenit. Poate o ceașcă de ceai fierbinte sau o cafea o 
va mai înzdrăveni niţel. 

— Bineînţeles, Gib, voi face câte o ceașcă de cafea pentru 
noi toți, spuse aceasta și se ridică imediat. 

Mattie se uită cu uimire după ea. Niciodată n-o mai 
văzuse pe mătușa Allie atât de afectuoasă cu un străin. 

După câteva minute, bătrâna doamnă se întoarse cu o 
tavă pe care pusese ceștile cu cafea fierbinte. 

Băură licoarea în liniște, ca și cum tot ce fusese de spus 
se spusese, apoi, în timp ce Mattie și mătușa Allie spălară 
vasele, Gib se ocupă de cuptor. 

Nu mult după aceea, îl auziră declarând satisfăcut: 

— Am reușit să fac o parte din treabă. Ceea ce a mai 
rămas voi face mâine dimineaţă. 

Mătușa Allie îl privi cu căldură. Spre surprinderea lui 
Mattie, femeia se arătase, încă de la început, extrem de 
plăcut surprinsă de alura străinului și îl tratase cu un fel de 
afecţiune pe care o arăţi de obicei prietenilor, nu unui om 

care abia ţi-a trecut pragul, se gândi Mattie, enervată. 

— Ce lucru minunat s-a întâmplat că ai poposit aici!... 
Putem să-l rugăm pe Bryn să continue, dacă tu trebuie să 
pleci. Și el e foarte priceput, nu-i așa, Mattie? spuse mătușa 
Allie cu blândeţe. 

Fata se întoarse spre ea, încercând să-și păstreze calmul, 
deși realiza acum ce greșeală făcuse. 

— Bryn nu va mai veni, începând de mâine pe-aici. Am 
uitat să-ţi spun. A plecat. 

— Cum a plecat? Dumnezeule mare, nu ne poate face 
una ca asta!... Cum o să ne descurcăm fără el, acum că 
tatăl tău e atât de bolnav? Nu poate fi adevărat! E absolut 
indispensabil aici, în această perioadă. De ce a trebuit să-i 
facă asta lui Lex? Ce l-a nemulţumit? întrebă femeia, în 
culmea disperării. 

— Ne vom descurca fără el. Nu trebuie să-i spui tatălui 
meu, însă, nimic despre asta, spuse Mattie, regretând acum 
din tot sufletul gestul ei. 

Urmările puteau fi, într-adevăr, deosebit de grave, se 
gândi ea, pierzându-și cu totul încrederea în posibilitatea 
de a conduce de una singură toată afacerea, acum, în 
pragul unor lucrări agricole de mare însemnătate. 

Gib rămase la locul în care era când începu discuţia și le 
privi cu cea mai mare atenţie, fără a face însă nicio mișcare, 

astfel că cele două uitaseră cu totul de el. 

— A trebuit să plece, mătușă Allie... Nu mai putea 
rămâne aici. 

— Ah, atunci de-asta ai fost atât de supărată, iubito. Ştii, 
însă, cât de greu ne va fi fără el. 

— L-am dat afară, mătușă Allie. 

— L-ai spus să plece? În situaţia noastră? Ti-ai pierdut 
minţile? Vrei să-ţi ucizi tatăl sau ce-a fost în mintea ta? 
întrebă mătușa Allie, disperată. 

Mattie nu fu în stare să scoată niciun cuvânt. Era 
de-acum sigură că nu procedase corect. Trebuia să se 
comporte cu mai multă diplomaţie, cum putuse fi atât de 
proastă, să reacționeze atât de violent, în situaţia disperată 
în care se găsea familia ei? Dacă s-ar fi străduit puţin mai 
mult, ar fi găsit, desigur, o soluţie să scape de avansurile lui 
și să continue totul ca și cum nu s-ar fi întâmplat nimic. 

Acum, însă, nu mai putea da înapoi, oricât de dificil îi va 
fi fără Bryn. 

Atunci, Gib se apropie de ele și interveni în discuţie, cu 
calm și mult tact: 

— Domnișoara Bennett a avut dreptate să facă asta, 
credeţi-mă. N-a avut alternativă. Aveţi cuvântul meu. Am 
auzit, întâmplător discuţia cu Bryn. Lucrurile erau extrem 
de grave pentru demnitatea ei și n-ar fi putut tolera asta 

sub niciun motiv, preciză el. 

Cuvântul lui? își spuse Mattie. De ce ar crede mătușa 
Allie în cuvântul unuia ca el? 

— Vrei să spui că Bryn...? păru să înțeleagă, uimită, 
femeia. 

— Vreau să spun că i-a făcut o propunere necuviincioasă, 
profitând de situaţia existentă aici, în acest moment, 
răspunse bărbatul, ca și cum cineva îl rugase să ia apărarea 
tinerei fete. 

— Ah, da... atunci... desigur... murmură nemulțumită, 
mărtușa Allie, uitându-se perplexă când la el, când la 
Mattie. Dar ce ne facem, totuşi? Tu n-ai condus niciodată 
firma asistată doar de Pirrett, nu-i așa, draga mea? Și tatăl 
tău mi-a spus întotdeauna că Dan Pirrett nu se pricepe la 
tractoare și la toate mașinăriile alea agricole. 

Era cât se putea de adevărat și Mattie continuă să tacă, 
ținându-și capul plecat. Nu știa ce să zică, disperarea 
mătușii Allie era cât se putea de întemeiată. 

— Peste cât timp își va putea relua Lex Bennett munca? 
întrebă Gib, pe un ton din care se putea deduce că-i venise 
o idee ce le-ar putea ajuta. 

— E greu de spus, replică bătrâna doamnă. Șase 
săptămâni... Opt săptămâni... depinde de mulţi factori. 
Eu fac tot ce-mi stă în putinţă să-l ajut să-și revină cât mai 

repede. 

— Bine... Voi putea rămâne eu aici, opt săptămâni, 
spuse el și le scrută pe amândouă cu foarte multă atenţie, 
pentru a le prinde, parcă, cea mai mică și mai fină reacţie. 

Mattie făcu ochii mari, surprinsă, măsurându-l din cap 
până-n picioare. Pe urmă, izbucni în râs și spuse cu ironie: 

— Cum crezi că poți face tu asta? Tu, unul care umblă de 
colo-colo cum poate avea habar de ce se întâmplă într-o 
fermă agricolă? Cred că ţi-ai pierdut minţile sau nu ești 
conștient ce înseamnă, de fapt, să te înhami la o astfel de 
treabă. Nu e o muncă pentru un novice, pentru un... 
Un... un... 

— Vagabond. Sau, mai bine, pelegrin... Acesta e 
cuvântul cel mai potrivit. Nu mă gândesc atât la tine, 
domnişoară, cât la tatăl tău, și cred că la el ar trebui să ne 
gândim cu toții în acest moment, replică Gib cu mare 
seriozitate, privind-o ţintă pe Mattie, fără niciun fel de 
resentiment, însă. 

— Da, cred că e o idee bună, interveni mătuşa Allie, 
surâzând pentru prima dată de la aflarea teribilei vești. 

— Cred că sunteți interesați să puneţi aici unele lucruri 
pe picioare, iar eu nu sunt chiar atât de nepriceput. Dacă 
mă voi bucura de sprijinul vostru, s-ar putea chiar să 
reușesc să fac ceva destul de însemnat pe-aici... 

— Da, Gib, te vom sprijini cu tot ce va fi nevoie, 
răspunse mătușa Allie, bucuroasă să-l vadă pe Lex ieșit din 
impas. 

— Aş vrea însă să-l văd mai întâi pe domnul Lex Bennett, 
spuse Gib foarte hotărât, uitându-se când la una, când la 
cealaltă. 

— Cât timp ai vrea să vorbeşti cu el? întrebă mătușa Allie, 
pe un ton profesional. 

— Zece minute. Nu cred că am nevoie de mai mult, 
replică bărbatul cu calm, încercând să surâdă, pentru a mai 
destinde atmosfera. 

— Nu-i vei spune lucruri care să-l neliniștească, nu-i așa? 
întrebă îngrijorată mătușa Allie, cu ochii măriţi, ca și cum 
ar fi vrut să dea și mai mare importanţă rugăminții ei. 

— Nu, dimpotrivă, răspunse Gib calm. 

— Foarte bine. Atunci voi merge eu mai întâi la el și tu 
vei intra după câteva minute. 

Gib se uită o clipă spre Mattie, care părea atât de 
neajutorată în acel moment, după care se întoarse din nou 
spre mătușa Allie: 

— Minunat. Vă voi da timp să-l pregătiţi, replică el și ieși 
din încăpere, nu înainte de a-i arunca încă o dată lui Mattie 
o privire fugară. 

Mattie aşteptă ca ușa să se închidă în urma lui, după 

care spuse în șoaptă, dar destul de alarmată: 

— Mătușă Allie, sper că n-ai vorbit serios. Nu știm nimic 
despre el. Poate fi un hoţ sau un criminal. Poate fi orice. 
Habar n-avem de unde a venit și unde se duce, cum putem 
da ferma pe mâna unui astfel de om? 

— Nu fi prostuţă, Mattie. Ajunge să-l priveşti cu atenţie 
pentru a-ţi da seama că poţi avea încredere în el. Sunt soră 
medicală, iubito, crede-mă, am destulă experiență cu 
oamenii. 

Mattie încercă să-și stăpânească furia în faţa acestui 
răspuns bazat doar pe intuiţie și pe nimic altceva. 

— Uită-te la hainele lui, mătușă Allie. 

— Nu e un argument, pentru mine. Cu cât înaintăm în 
vârstă, hainele pe care le-mbrăcăm nu mai prezintă o 
importanţă atât de mare, pentru că încep să ne procupe 
lucruri mult mai profunde. Poate e greu acum, pentru o 
tânără manechin, cum ești tu, să înțeleagă toate acestea, 
dar, în timp, sunt convinsă că-mi vei da dreptate. E un 
adevăr incontestabil. 

— Dar ai văzut ce barbă mare are, cine știe ce se ascunde 
în acest fapt? 

— Când cineva e foarte bolnav, replică mătușa Allie, 
renunţă să se mai bărbierească, pentru că orice atingere a 
feţei îi face rău. 

— Bine, accept, atunci, dacă dumneata crezi că e bine 
aşa şi dacă te încrezi în manierele și în tonul lui autoritar, 
răspunse Mattie, având impresia că tot universul conspiră 
acum împotriva sa. Nu uita însă că cei mai mulţi oameni 
care aleg calea pe care a ales-o el o fac sau pentru a scăpa 
de vreo pedeapsă sau pentru că au un caracter foarte slab 
și nu fac faţă unei vieţi organizate. 

— Nu văd niciun fel de slăbiciune în caracterul lui. 

— Crede-mă, mătușă, ştiu ce vorbesc. Altfel de ce s-a 
oferit să rămână? 

— Dacă are un motiv, nu înseamnă că nu poate fi unul 
bun. Ai auzit ce- a spus. Vrea să-l ajute pe Lex. Dumnezeu 
ni l-a trimis. Și eu îl iubesc pe Lex și nu vreau să i se 
întâmple nimic rău. A suferit destul. 

Mattie o privi cu ochii măriţi. Gândul că o femeie îl 
iubea pe tatăl ei, în modul cum această femeie îl iubea, 
nu-i trecuse prin minte până acum. 

— Tatăl meu știe că-l iubești? 

— Da, draga mea și ceea ce este extraordinar, e că și el 
mă iubește. ÎI iubesc de ani de zile, Mattie, dar n-am putut 
vorbi despre asta, înainte de a-mi spune el ce simte pentru 
mine. Acum, tot ce așteptăm e ca el să se facă bine, din 
nou. 

Lex n-o iubise niciodată pe ea, se gândi Mattie, dar o 

iubea pe această femeie. 

Era dezolată, dar nu trebuia să arate asta. Tatăl său o 
iubea pe mătușa Allie și avea nevoie de ea, iar ei nu trebuia 
să-i pese, chiar dacă sperase că după moartea lui Nick 
relaţia lor se va schimba în bine. 

O relaţie însemna dragoste, nu doar să trăieşti în același 
loc, și ea nu simţise niciodată dragoste din partea tatălui ei. 

Ah, de ce simţea atâta durere văzând că Lex s-a ataşat de 
altă femeie când, oricum, era obișnuită deja cu răceala lui 
faţă de ea. Trecuseră o mulţime de ani de când avusese 
pentru ea vreun semn de afecțiune. Nu, nu trebuia să fie 
invidioasă. Trebuia să se bucure pentru el, într-adevăr. 
Allie îl iubea și-i oferea echilibru. 

Așadar, spuse cu faţa toată numai zâmbet: 

— Sunt foarte, foarte fericită pentru voi. Dumnezeu să vă 
binecuvânteze pe amândoi, mătușă Allie. 

După ce o îmbrăţişă pe femeia care-i oferise o surpriză 
atât de mare în acea seară, Mattie ieși din bucătărie și se 
așeză pe un fotoliu, în sufragerie. 

Nimeni nu-și putea închipui de cât efort avusese nevoie 
pentru această îmbrățișare, dar reuși să se comporte cât de 
cât normal. 

Acum se simţea mai singură ca niciodată. 

Pentru un moment, se întrebă ce căuta ea la Twin 

Rivers, de vreme ce era atât de puţin iubită acolo, dar 
realiză în același timp că nu putea pleca, deocamdată, în 
altă parte. Era Mattie Bennett, fiica lui Lex Bennett și 
trebuia să rămână acolo atâta timp cât tatăl său era bolnav. 

Totuși, putea lipsi câte o perioadă de aici, își spuse ea, 
imediat. 

Să se întoarcă la Sydney? Nu știa dacă era bine. Nu mai 
știa nimic, în momentul de faţă. Totul era atât de confuz în 
mintea ei și n-avea pe nimeni cu care să se sfătuiască, sau 
cu care să împartă această povară a nesiguranței. 

Să reînceapă să pozeze? Nici asta nu știa dacă era cazul 
să facă. 

Vroia o relaţie serioasă cu un bărbat, iar bărbaţii din 
Sydney nu erau capabili de aşa ceva, după câte reușise 
să-şi dea seama, în timpul petrecut acolo. 

Vroia o dragoste profundă, ca cea a mătușii Allie pentru 
tatăl său, care să reziste peste ani, în ciuda tuturor 
dificultăţilor care se pot ivi. 

Mătusșa Allie fusese una dintre cele mai devotate şi mai 
generoase prietene ale mamei sale, femeia pe care Lex o 
alesese în locul ei. Dragostea acestei femei nu ceruse nimic 
în schimb, niciodată. 

Nu se căsătorise niciodată, iar acum Lex se întorcea la ea 
și recunoștea că avea nevoie de ea. 

Nu, nu putea face sau spune nimic ce ar putea s-o 
supere pe acestă femeie minunată, iar dacă ea dorea ca Gib 
să rămână, va fi de acord. 

Era acum mai calmă și trebuia să recunoască faptul că 
ceea ce o enervase cel mai mult era forta cu care o domina 
acest bărbat. 

Nu mai întâlnise niciodată pe cineva de genul acesta. 
Omul acesta o făcea să i se supună, chiar împotriva voinţei 
ei, ca şi cum vorbele lui ar hipnotiza-o. 

Ce anume îl făcea să aibă această putere asupra ei? se 
întrebă Mattie, închizând ochii și încercând să pătrundă 
misterul care-l învăluia pe străinul care o răvășea astfel. 

Aşadar, bărbatul hotărâse să se oprească pentru o vreme 
din drumurile în care era însoţit doar de „Matilda sa şi să 
rămână să-l ajute pe Lex. 

O astfel de hotărâre dovedea o mare încredere în forţele 
proprii, se gândi Mattie. 

Niciun alt bărbat n-ar fi putut lua atât de ușor o astfel de 
hotărâre. 

O făcuse însă unul îmbrăcat ca de circ, își spuse ea, 
gândindu-se cât de surprinzătoare putea fi uneori viaţa. 
Fără să ştie exact de ce, îi displăcea profund aroganţa 
zacestui străin. 

Subiectul meditaţiei sale se întoarse, intrând pe ușa din 

spatele casei. 

În timp ce traversă încăperea, tocmai își punea la loc, în 
buzunarul de la șold, portofelul. 

Mattie avu timp să constate că era genul acela negru, 
din piele de porc, dar foarte bine îngrijit, cu toate capetele 
în perfectă stare. 

— Individul acela Bryn aștepta în birou, în momentul în 
care am trecut pe acolo, venind spre tine. I-am spus că-l voi 
plăti eu mâine dimineaţă. Îmi poti lăsa cecul după ce-l voi 
vedea pe tatăl tău. Nu cred că trebuie să-l mai vezi pe acest 
bărbat. 

— Mulţumesc, se pomeni răspunzând neajutorată 
tânăra, deși începu să fiarbă, pe dinăuntru, din cauza 
impertinenţei acestui om care și începuse să ia decizii în 
numele ei. Era totuși extrem de curioasă să ştie care a fost 
reacţia lui Bryn, în faţa acestui om. 

— Îi voi da eu cecul mai târziu. 

— De ce să faci asta? Sunt sigură că-l vei plăti mult mai 
mult decât merită. 

— Da, mult mai mult. Nu vreau să spună că a lucrat la 
Bennett pe nimic. 

— Voi veni cu tine. Un bărbat refuzat e deosebit de 
vindicativ, întotdeauna. Va trebui să vedem mai întâi 
registrele tatălui tău. Dar asta după ce voi vorbi cu el. Îmi 

arăţi tu unde e camera lui sau o aştept pe mătușa ta? 

— Îţi voi arăta eu camera. 

Spera că tatăl său, în ciuda dorinței mătușii Allie, îi va 
arăta ușa acestui om. Va fi o lecţie folositoare, își spuse 
Mattie şi-i făcu semn s-o urmeze. 

Lucrurile nu pot merge pe o cale atât de greșită, se 
gândi ea, în timp ce-i arătă bărbatului unde era dormitorul 
tatălui ei. 

Bătu ușor la ușă şi intră. 

Mattie se duse pe verandă. 

După câteva minute, Gib și mătușa Allie ieșiră din 
camera lui Lex. 

Gib avea o faţă extrem de serioasă, dar femeia zâmbea 
mulțumită. 

Zărind-o pe Mattie, se apropie, lăsându-l pe Gib în hol. 

— Totul va fi foarte bine, draga mea. I-am vorbit tatălui 
tău despre plecarea lui Bryn. 

A spus să-i oferim lui Gib una dintre camerele de 
oaspeţi şi să avem grijă să-i asigurăm mesele. Și a mai 
spus... ezită, ea, pentru o clipă, să cooperăm cu Gib și 
să-i ascultăm toate instrucţiunile. Tatăl tău e foarte 
mulțumit că Gib va rămâne aici în această perioadă. 

Mattie începu să tremure din tot corpul, iar faţa îi 
deveni pământie. Ochii îi scăpărară fulgere. Cum era 

posibil ca acest nimeni să-i poată determina pe toţi să 
creadă în el? se întrebă ea, cu nervozitate extremă. 

— Aș putea să-l văd şi eu pe tata? ceru tânăra. 

— Îmi pare rău, iubito. A spus că vrea să te vadă mâine 
dimineaţă. E obosit acum, dar e liniștit cu privire la mersul 
fermei. Gib l-a încurajat și acum e relaxat și privește fără 
teamă în viitor. Mattie scoase un oftat atât de uşor încât îi 
scăpă cu siguranţă mătușii Allie, dar nu-i scăpă lui Gib, care 
o privea din hol cu cea mai mare atenţie. 

După câteva momente, bărbatul se apropie și-i spuse 
încet: 

— Vino în biroul tatălui tău, domnişoară Bennett. Avem 
câteva probleme de rezolvat și ar fi mai bine dacă nu va 
trebui să te plictisesc cu ele mâine dimineață. 

După ce spuse acestea, Gib o prinse de braţ și nu-i dădu 
drumul până nu ajunseră în birou. Mattie încercase să se 
opună, dar în zadar. 

Bărbatul aprinse lumina și-i ordonă în stilul lui 
caracteristic: 

— Stai jos și relaxează-te. Spre deosebire de Bryn, eu 
sunt imun la alura ta sofisticată, spuse el și deschise biletul 
de pe masa de scris, adresat lui „Bryn, J.E": 

O Matildă e destul pentru orice bărbat și eu o am, deja, 
pe a mea, spuse Gib. 


Capitolul 4 


A doua zi dimineaţă, Mattie se trezi mai devreme ca de 
obicei. 

Făcu un duș, se îmbrăcă și făcu puţină ordine în camera 
sa, după care cobori la bucătărie. Nu era nimeni acolo și 
nici nu exista vreun semn că ar fi fost. 

Se hotări să-l caute pe Gib în camera care-i fusese 
rezervată. Trebuia să fi aprins focul la bucătărie pentru 
pregătirea prânzului și el spusese cu o seară înainte că va 
termina de reparat soba în dimineaţa aceasta. 

Bătu ușor în ușă dar nu-i răspunse nimeni, așa că se 
decise să intre pentru a vedea ce se întâmplase că bărbatul 
nu se trezise încă. 

Totul, în cameră, însă, părea neatins. 

Mattie se întoarse la bucătărie. 

După câteva minute veni și Charles, aducând laptele și 
— spre surpriza lui Mattie — câteva bucăţi de carne de vițel, 
proaspete şi apetisante. 

Bărbaţii australieni preferau carnea la micul dejun și, 
desigur, Gib nu făcea excepţie de la această regulă și-i 
ceruse lui Charles să aducă niște carne. 

Înainte de a pleca, Mattie îl rugă pe Charles să aprindă 
focul, pentru a fi sigură că nu risca nicio întâmplare 
neplăcută. 

După ce bărbatul ieși, tânăra pregăti carnea pentru 
grătar și o puse la foc. 

Deodată, auzi nişte pași și-și întoarse capul spre ușă. 

Gib? 

Era atât de schimbat, încât nu-i venea să-și creadă 
ochilor. 

Îşi dăduse barba jos și arăta cu vreo zece ani mai tânăr, 
astfel că părea să aibă treizeci de ani, în loc de patruzeci. 

Brusc, Mattie se gândi că omul acesta auzise de boala 
tatălui său, poate chiar de moartea lui Nick, și venise aici 
cu gândul să se căpătuiască. 

Un vânător de șanse, își spuse ea, privind cu ochii încă 
măriți de surpriză bărbatul elegant din faţa ei. 

Da... Acum parcă reușea să vadă prin el. 

Când îi întâlni privirea, însă, un sentiment de inconfort 
puse stăpânire pe toată fiinţa ei. Gib își fixă ochii în ai ei, 
atât de adânc, încât tânăra avu impresia că-i citise toate 
gândurile. 

Furioasă, adăugă două ouă la friptura care tocmai se 
rumenise şi o strigă pe mătușa Allie cu o voce seacă, 
profesională. 

Femeia intră zâmbind, dar nu se arătă la fel de surprinsă 
de schimbarea lui Gib, deşi observă și ea diferenţa: 

— Ah, Gib, îţi stă foarte bine așa, de ce ţi-ai lăsat, înainte, 
barbă? 

— Din comoditate. N-am purtat întotdeauna barbă. 

Mattie îl privi lung. Ceea ce vroia să spună, probabil, era 
că nu fusese întotdeauna un simplu vagabond, își spuse ea. 

De altfel, avea mâinile destul de fine și unghiile foarte 
îngrijite. Ştia însă că o serie întreagă dintre cei care aleg să 
colinde ţara fără niciun scop precis, aveau studii 
universitare și maniere deosebit de elegante. 

Pofta de mâncare a lui Gib se dovedi foarte mare, astfel 
că bărbatul înfulecă repede două fleici de carne și două 
ouă ochiuri, plus câteva felii mari de pâine cu marmeladă, 
după care bău trei cești de ceai negru și fierbinte, după 
obiceiul boșimanilor. 

Pe urmă, se ridică de la masă și o privi pe Mattie cu 
răceală. 

— Mă întreb dacă poţi să-mi faci un pachet cu mâncare 
pentru prânz. Plec să inspectez pământurile, impreună cu 
Pirrett și Thomas. 

— Da, îţi voi pregăti ceva, răspunse Mattie cu aceeași 
răceală. Peste o oră și un sfert va fi totul gata. 

— Mulţumesc. Altceva, acum... Există vreo hartă a 
proprietăţii, pe care s-o pot vedea? 

— Da, pe perete, în biroul tatălui meu. 

— Mă voi întoarce în cincizeci de minute. Mulţumesc 
pentru micul dejun. Friptura a fost perfectă. 

Nu dorise să coopereze cu acest străin, în ciuda celor 
spuse de Lex, dar exista un magnetism atât de special la 
acest bărbat, încât te făcea să-i executi imediat fiecare 
dorinţă. 

Schimbarea lui Gib nu fusese doar fizică. Fără barbă, 
arăta mult mai tânăr, dar și mult mai periculos. Nu mai 
avea nimic din îngăduinţa și din căldura de dinainte. 

Pentru prima dată după ani de zile, Mattie își dori ca 
mama ei să fi fost cu ea. Ar fi fost destul s-o privească acum 
în ochii ei mari, albaștri și calmi, pentru a se linişti. 

Lucy și Nellie veniră și ele în bucătărie, salutând-o 
VOioase. 

În concepția lor, viața era făcută să te bucuri de ea, 
astfel că nu le puteai vedea niciodată triste. Molipsindu-se 
de starea lor de spirit pentru un moment, Mattie le zâmbi 
puțin mai relaxată şi le arătă ce au de făcut în dimineaţa 
aceea. 

Îl auzi apoi pe Charles dereticând prin fața ușii şi se 
duse la el, preocupată de ceea ce-i va pune lui Gib în 
pachet pentru prânz. 

— Charles, spuse ea, aproape rugătoare. Crezi că poți să 
mai faci rost de niște carne pentru prânzul lui Gib? 

— Da, doamnă, răspunse el imediat. Voi aduce și pentru 
micul dejun de mâine. Gib pare să nu mănânce altceva, așa 
CĂ voi avea grijă să existe rezerve de carne în casă. 

— Mulţumesc, spuse Mattie, întrebându-se dacă Gib îi 
hipnotizase pe toţi, că nimeni nu se mai gândea la altceva 
decât la ceea ce dorea sau nu dorea el. 

— Cu plăcere, doamnă, răspunse Charles, pregătindu-se 
de plecare. Pe curând, adăugă el, îndepărtându-se. 

— La revedere, Charles, și mulţumesc încă o dată, 
răspunse Mattie. 

Deodată, privirile îi fură atrase de agitația care se vedea 
la padoc. 

Un grup de bărbaţi încercau să ridice pe picioare un cal 
care se încăpăţâna să stea așezat. Mattie își duse mâna 

deasupra ochilor, pentru a-i apăra de soare și pentru a 
vedea astfel mai bine. 

Era calul nărăvaș pe care tatăl său încercase de atâtea ori 
să-l călărească, dar se dovedise imposibil și renunţase să-l 
mai folosească. 

Gib vroia acum acest cal, își spuse ea, enervată. 

Va trebui să aibă o discuţie dură cu el pe acestă temă, se 
gândi fata. 

Charles se întoarse cu carnea, Mattie o pregăti, iar când 
Gib veni din nou în bucătărie, pachetul pe care-l ceruse era 
gata. 

— Mulţumesc, spuse el, luând cu nepasare mâncarea 
împachetată cu grijă de Mattie. 

Când ajunse aproape de ușă, se întoarse spre tânăra fată 
care rămăsese în picioare, privindu-l cu nemulţumire. 

— Mi-au fost de mare folos hărţile alea, mulţumesc. 

Mattie continuă să stea încremenită. 

— S-a întâmplat ceva? întrebă el. Pari cam frustrată. 

— Sunt ... sunt foarte bine, mulțumesc, răspunse ea, 
incapabilă de a rosti altceva. 

— Bine, atunci. 

Ai grijă de tine și... o zi liniștită. 

Phiu! făcu Mattie în sinea ei. O zi liniștită? Nu va avea 
nici ea, dar nici el o zi liniștită. 

KKK 


Mattie își pieptănă părul în fața oglinzii de la măsuța de 
toaletă din camera ei. 

Ura să fie neglijentă și, în plus, trebuia să-și protejeze 
pielea de vremea caldă din acea regiune, așa că își rezervă 
câteva minute special pentru asta. 

În timp ce-și masa faţa, realiză că forfota obișnuită din 
casă de la acea oră încetase brusc. 

Se uită pe fereastră, curioasă şi observă că aproape tot 
personalul era strâns la padoc. 

Cobori în grabă și ieși în curte, apoi încercă să se 
strecoare neobservată până aproape de grupul care privea 
cu atenţie mărită ceva destul de neobișnuit, după toate 
aparențele. 

Pe măsură ce se apropie, își dădu seama ce se întâmpla 
și se ascunse după un copac, după care se căţără pe un 
balot de lucernă din apropiere, pentru a vedea și mai bine 
spectacolul care avea loc. 

Gib mângâia calul nărăvaș pe care nu reuşise nimeni 
să-l stăpânească până atunci, vorbindu-i cu același glas 

atrăgător care-i făcea pe toţi din jur să i se supună. 

— Cum îl cheamă? întrebă Gib grupul care privea uimit 
curajul bărbatului care-i cucerise pe toţi. 

— Survio! strigă Charles. 

— Survio, repetă Gib, pe un ton afectuos, ca de 
îndrăgostit. 

Calul îi privi liniștit, cu capul întors într-o parte. 
Apoi, cu o viteză fulgerătoare Gib îl încălecă. 
Nărăvașul încercă să-l doboare, ridicându-se pe 
picioarele din spate, dar călărețul se dovedi foarte abil. 
Apoi, Gib dădu pinteni calului și-i strigă lui Charles: 

— Deschide poarta! 

Toate privirile erau aţintite spre Gib și Survio, calul care 
fusese învins și care ţâșni acum afară, supus comenzii 
bravului călăreț. 

Nimeni nu reuși încă să rupă tăcerea care se lăsase în 
urma lor. 

În cele din urmă, Blue Darcy spuse: 

— Şi-a găsit, nașul, Survio! 

După câteva minute, Gib și calul său se întoarseră în 
padoc. Arăta extrem de obosit. Animalul, de asemenea. 

Gib îi privi surâzând scurt, după care le spuse, stând 
mândru în şa: 

— V-aţi distrat destul!... Acum, la muncă. 

Grupul nu prea părea dornic să se despartă de noul lor 
ortac, dar, în același timp, fiecare din ei își dorea să-i facă 
în voie lui Gib. 

Charles rămase mai în urmă, iar când Gib se apropie, 
dându-se jos de pe cal, îi strigă: 

— Eşti grozav, Gib, eram sigur că tu o să reușești! 

— Eşti un bătrân tare șmecher, Charles, spuse Gib, 
bătându-l pe umăr. 

Mattie se dădu jos de pe balotul de lucernă pe care se 
urcase ca să vadă mai bine și se îndreptă încet spre casă. 

Trecu prin sufragerie și urcă în dormitorul ei, unde își 
pieptănă din nou părul, își pudră puţin fața, își aplică un 
strat subțire de ruj, de culoarea piersicii și se duse să-și 
vadă tatăl. 

ÎL găsi sub un munte de pilote, aranjate profesional de 
Allie, cu ochii închiși. 

Când își întoarse capul și se uită la ea, Mattie spuse 
încet, așezându-se pe scaunul de lângă pat: 

— Bună, tată... 

— Mattie... E totul în regulă? întrebă el și abia atunci 
fata realiză cu adevărat cât era de bolnav. 

— Da, îl asigură ea. 

— Bryn a plecat. Vă descurcati fără el? 

— Da, tată, a plecat azi-dimineaţă, dar nu e nicio 

problemă. 

— Da. Mai bine că a plecat. Nu ai de ce să te temi că vei 
mai păţi ce ai păţit cu Bryn, cu bărbatul care l-a înlocuit. E 
alt aluat. Cum îl cheamă? Are un nume destul de ridicol... 

— Gib... 

— Da, Gib... Vei face tot ce va spune el, de acum încolo, 
m-ai auzit? îi spuse el, privind-o drept în ochi. 

— Da, tată, dar să nu te gândești că... 

— Nu mă mai gândesc la nimic. M-am gândit toată 
noaptea, înainte de a fi sigur că-ţi pot spune asta. Acum, 
du-te, Mattie. Să faci tot ce ţi-am cerut și nu mai comenta. 
Dumnezeu știe de ce le place atât de mult femeilor să 
comenteze și să tot comenteze. 

Mattie se ridică... Chiar și atât de bolnav fiind, tatăl ei 
rămânea la fel de dezinteresat de ea. Nu avea chef de 
nimeni, cu excepţia mătușii Allie și, probabil, a lui Gib. 

— Da, tată, am înţeles... N-am vrut să comentez. Am 
vrut doar să-ți spun ceva, dar n-are importanţă. Tot ce 
contează e să te faci bine, spuse ea și se îndreptă încet spre 
ușă. 

— Şi... Mattie, adăugă el. 

— Da, tată, răspunse ea, întorcându-se brusc. 

— Dacă Gib are nevoie de haine, cămăși sau costume, 
sau orice de felul ăsta, dă-i, te rog, din hainele rămase de 

la Nick. 

Mattie simţi că intră în agonie... Era într-adevăr tatăl ei, 
cel care-i vorbise? 

— Oh, Nick... Da... Vrei să fac asta? Să-i dau hainele lui 
Nick? Replică ea, înnebunită de durere. 

— Da, pentru numele lui Dumnezeu, m-ai auzit bine. 
Mai avem lucrurile lui Nick, nu-i așa? 

— Da, tată, nu-ţi face griji, spuse ea și ieși din încăpere. 

Nu trebuia să plângă. Viaţa trebuia să continue, cu bune 
și cu rele. Se duse direct în camera pe care o ocupase Nick 
și se așeză pe un scaun, încercând să nu se gândească la 
nimic. Trebuia să fie practică. 

Nu era timp pentru suferință. 

Nu știu cât timp rămase acolo, nici de ce se dusese, dar 
nici măcar nu se gândise la hainele lui Nick. 

Ziua îi păru interminabilă. 

Încercă să-i scrie o scrisoare fetei care-i fusese colegă de 
apartament la Sydney, dar nu reuși să se concentreze și 
renunţă. 

Se duse apoi în bucătărie, unde carnea era deja 
pregătită pentru a fi pusă la frigare. Mattie curăţă 
zarzavaturile și încercă să se relaxeze puţin, vorbind cu 
Lucy și Nellie care lucrau și râdeau cu poftă, în același 
timp. Viaţa lor simplă era lipsită de griji și cele două femei 

erau, în permanență, foarte vesele. 

După asta, tânăra domnişoară Bennett se retrase, 
pentru a face un duș. 

Se întoarse apoi în bucătărie și supraveghe legumele 
pentru cină, când Gib intră și el înăuntru. 

— Cina va fi gata în câteva minute, spuse ea, 
aruncându-i o privire discretă. 

Se părea că muncise destul de mult astăzi, pentru că 
cizmele îi erau prăfuite, iar părul i se lipise de cap, ca după 
o transpiraţie abundentă. 

— Nu-i nici o problemă, domnişoară Bennett, spuse el. 
N-am venit pentru mâncare. Am venit să văd dacă arcul 
meu cu săgeți e la locul unde l-am pus. 

— Ai cămașa murdară, n-ai putut s-o schimbi? 

— Nu. Pe cealaltă am spălat-o, replică el, venind foarte 
aproape de ea. 

Mattie începu să se simtă nervoasă. Sosul alb, pentru 
supă, cerea o atenţie deosebită și nu putea face nimic cu 
namila asta în spatele ei. 

Bărbatul începu apoi s-o scuture pe umăr și pe braţe: 

— Ştii că ai fire de lucernă pe haine? întrebă el, pe ton 
de conversaţie. 

Cum putuse fi atât de proastă? se întrebă ea. Își făcuse 
duș, dar pe urmă se îmbrăcase la repezeală cu aceleași 

haine, fără a le controla, cel puţin. 

— Ce-ai făcut? Te-ai trântit în lucernă? spuse el amuzat. 
Asta nu prea se potriveşte cu sofisticata domnișoară 
Bennett. 

— Da, e adevărat. Nu știu cum au ajuns pe hainele mele, 
încercă ea să mintă, dar obrajii îi luaseră foc. 

— Ba, ştii, spuse el, prinzând-o de bărbie și forțând-o să 
se uite în ochii lui. Și ştiu şi eu. Te-ai ascuns să vezi ce se 
petrece, azi-dimineaţă, nu-i așa? Ai crezut că mă voi prăbuși 
de pe cal și nu vroiai să pierzi spectacolul? spuse el râzând. 

— Răspund în faţa tatălui meu pentru tot ceea ce se 
petrece pe moșie, răspunse ea, rece, apoi adăugă brusc și 
în mod surprinzător până și pentru ea însăși: 

— Poţi să-mi spui Mattie, așa cum îmi spune toată lumea. 

Bărbatul o privi lung și extrem de serios, iar când vorbi, 
tonul lui fu la fel de grav ca privirea cu care o măsura: 

— Mulţumesc, Mattie. Îmi place foarte mult să-ţi spun pe 
numele mic... așa cum face toată lumea. 


Capitolul 5 


Cina fusese reușită în seara aceea, iar mătuşa Allie 
fusese prima care remarcase acest lucru. 

— Draga mea, dar e o cină pe cinste, chiar ești o foarte 
bună bucătăreasă, zâmbi ea cu căldură. 

— Doar pentru că acum am un cuptor mai bun, 
răspunse Mattie, zâmbind la rândul ei, fericită. 

— În weekend îţi voi aduce unul nou. Am ceva treabă 
prin regiune și cu această ocazie voi cumpăra și cuptorul. 
Vreau să știu mai multe despre terenurile care sunt irigate 
și care nu, prin părţile astea. Râul seacă aici peste vară, 
Mattie? 

— Nu, niciodată. Are un debit mai mic de multe ori, dar 

nu s-a întâmplat niciodată să rămână fără apă. 

— Vreau să aplic și aici un sistem de irigare pe care l-am 
văzut în State. 

— Dar ce Dumnezeu ai căutat în State? întrebă Mattie, 
surprinsă dar și dornică să afle câteva lucruri în plus 
despre el. 

— Îţi vine să crezi, sau nu, sunt licenţiat. Sunt inginer de 
profesie, iar apele și podurile au fost pasiunea mea 
dintotdeauna. 

— A, înţeleg, spuse Mattie încet. 

De fapt, nu era o surpriză chiar atât de mare pentru ea. 
Se vedea cât de colo că era un om educat. Ce se 
întâmplase, însă, că ajunsese astfel? Femei? Fraudă? Crimă? 
O căsătorie nefericită? Bigamie? Toate erau posibile, 
reflectă ea, privind cu coada ochiului spre bărbatul care 
prezenta atâtea necunoscute pentru ea. 

Mattie îl privi pe Gib cu insistenţă. 

— Am ceva pe nas? întrebă el râzând. Ori poate mi-a 
crescut barba prea repede? adăugă el. 

— Poftim? Ai spus ceva? 

— Nu. $i nici tu. Dar mă priveai atât de straniu, încât mă 
întrebam dacă mi-au crescut două capete. 

— Oh, iartă-mă. Eram foarte departe de aici. Am un sac 
de probleme și mă fură gândurile câteodată. 

Reîncepură să mănânce amândoi în tăcere, iar mătușa 
Allie se ridică pentru a-i duce cina lui Lex. 

— Aș putea să te văd mai târziu, pentru câteva minute? 
întrebă Mattie, gândindu-se că era într-adevăr mai bine 
să-i ofere câteva haine din garderoba lui Nick, dar nu vroia 
să-i facă propunerea de față cu mătușa Allie, care se auzea 
întorcându-se. 

Nu vroia să-l ofenseze. 

— E ceva personal, continuă ea încet întrebându-se dacă 
a făcut bine abordând acest subiect. 

— Bine. Vino în birou, după ce mănânci. Te voi aștepta 
acolo. 


KKK 


În momentul când Mattie intră în birou, Gib tocmai 
studia hărțile de pe perete, dar imediat ce o văzu îi oferi un 
scaun, ca și cum ar fi fost biroul lui propriu, observă 
Mattie. 

Era acel gen de persoană care lua inițiativa, indiferent 
unde se afla, se gândi Mattie uitându-se lung la bărbatul 
care părea atât de sigur pe el. 

Se aşeză în fața ei pe un alt scaun și-și scoase din 
buzunar tutunul și foiţele pentru tigarete. 

— Ce anume vroiai să-mi spui? întrebă Gib calm, 
făcându-și tigara cu dexteritatea care o uimea pe tânăra fată 
atât de mult, ori de câte ori îl vedea. 

— Vroiam să te întreb dacă... dacă ai nevoie de niște 
haine, spuse ea, continuând să-i observe mișcările. 

— Ceva din garderoba fratelui tău? 

Fata încuviinţă. 

— Mulţumesc, Mattie. Mi-a propus asta și tatăl tău, dar 
nu e necesar. Mi-a părut foarte rău când am auzit ce s-a 
întâmplat cu fratele tău. Întotdeauna, cei mai buni dintre 
noi dispar primii. Așa e și în timp de pace și în timp de 
război, comentă el cu un glas straniu. 

Mattie simţi cum lacrimile încep să-i curgă pe obraji. 
Fusese o remarcă frumoasă şi extrem de adevărată. 

În plus, părea că fusese făcută din toată inima. Nick 
fusese într-adevăr un bărbat inteligent și dinamic, iar 
moartea lui îi părea, chiar și acum, incredibilă. 

— Atunci, nu vrei nimic, Gib? Poate o jachetă... 

— Nu, mulțumesc. Intenţionez să-mi aduc aici niște 
lucruri din cele pe care le am deja la adresa mea de bază... 
Te-ai gândit, probabil că am o... bază, nu-i așa? surâse el. 

Mattie îi surâse la rândul ei. În acest moment, Gib îi 

plăcea foarte mult. Faţa lui avea o luminozitate aparte și 
ochii îi sclipeau inteligenţi și calzi. 

— Mattie... spuse el, cercetându-și ţigara... Am 
observat că oferta pe care mi-a făcut-o tatăl tău cu privire la 
hainele lui Nick te-a supărat. Nu trebuie... N-a făcut-o 
pentru că l-a uitat sau pentru că-l doare mai puţin. Bărbaţii 
pur şi simplu, văd uneori lucrurile din alt unghi. Sunt mult 
mai practici... Înţelegi ce vreau să-ţi spun? Tatăl tău e un 
om foarte deosebit. 

— Da, mulţumesc, Gib. Da, cred că înțeleg... Doar că e 
dureros că nu mi-a vorbit niciodată de Nick până acum, de 
la moartea lui încoace. Mă întreb de ce? Și eu l-am iubit la 
fel de mult. 

— Da... Aproape toţi bărbaţii fac așa... Alungă gândul 
care-i pot răni, sau care le menţin durerea în suflet... 

— Înţeleg, spuse ea cu ochii în lacrimi. Îmi spuneam că 
e egoist și că n-are nevoie de nimeni... 

— Ba da, are... Dar oamenii puternici de calibrul tatălui 
tău preferă genul de femeie puternică, de la ţară. O astfel 
de femeie le dă suportul moral. Dar prezenţa ta aici îi 
oferă, de asemenea, o stare de confort psihic. Chiar dacă o 
spune, chiar dacă nu, replică el. 

— Da, sunt bucuroasă acum că am rămas aici și sunt 
bucuroasă și că tata o are pe mătușa Allie. Știi?... Se vor 

căsători imediat ce tata se va face bine, spuse Mattie 
bucuroasă. 

— Adevărat? De cât timp știi asta, Mattie? 

— Mătușa Allie mi-a spus azi-noapte. 

— Şi tu ce vei face, atunci? 

— Mă voi întoarce la Sydney, unde bărbaţii sunt 
superficiali și nu sunt interesaţi de fotomodele la modul 
serios, pentru că nu suportă independenţa lor, nu-i așa? 
Nimeni nu stă cu o astfel de fată mai mult de o săptămână 
sau două. Când pleacă, pleacă pentru alta mult mai 
bătrână și mult mai grasă, dar în public le place să iasă tot 
cu tânăra și şarmanta Roselle. Acesta e numele meu 
profesional, Roselle. N-ai auzit de ea, sunt sigură, dar în 
Sydney numele acesta e pe buzele tuturor bărbaţilor. Și 
asta doar pentru că are picioare lungi, păr blond și pomeți 
înalți care prind bine lumina și o fac extrem de fotogenică. 
Bărbaţii se înghesuie s-o caute pentru a fi cu ea. Bărbaţi 
puternici sau mai puțin puternici, bărbaţi cu iahturi și case 
cu piscină, cu mașini de curse, cu buzunarele pline de bani 
și conturi incredibile în bancă. Mă crezi, Gib? Toţi o vor pe 
Roselle...Dar nimeni n-are nevoie de ea. O vor doar 
pentru că... 

— Încetează, Mattie! îi ceru Gib. 

— Pentru că... 


74 SUSAN DOYLE 


Bărbatul se ridică de pe scaun și o scutură cu putere, 
privind-o furios și acuzator în ochi, nu fără oarecare milă, 
însă. 

— Taci odată din gură, Mattie, ai auzit? N-am niciun chef 
să te aud vorbind despre toate astea. 

— O vor dar n-au nevoie de ea, continuă Mattie, șoptind 
îndurerată, ca pentru ea însăși. 

— Am spus să-ţi ţii gura! strigă el, dar o strânse cu putere 
la piept, mângâind-o cu delicateţe. 

Fata începu dintr-o dată să plângă-n hohote, udându-i 
cămașa cu lacrimile ei grele și fierbinţi. 

Plângea cum nu mai plânsese de pe vremea când, fetiţă 
fiind, își julea genunchii și se speria foarte tare la vederea 
sângelui care se prelingea pe pielea fină. 

Bărbatul continuă s-o mângâie pe cap ușor, șoptindu-i 
fraze liniştitoare și când Mattie încetă să mai plângă, îi oferi 
grijuliu batista lui. 

Când se retrase în sfârșit de la pieptul lui, tânăra privi 
tăcută pata mare de pe cămașa lui albă. 

Mattie își șterse ochii și nasul, după care șopti ceva ce ar 
fi făcut-o pe mătușa Allie să fie foarte mândră de instruirea 
pe care i-o făcuse: 

— lartă-mă, te rog. Te-am umplut tot de lacrimi și nici 
măcar nu-ți cunosc numele, comentă ea. 

Realiză imediat însă, cât de ridicol sunaseră cuvintele ei 
și începu să râdă. 

Gib zâmbi și el și atmosfera se relaxă treptat... 

— Dar, într-adevăr... Aş vrea să știu cum te cheamă... 
Care e numele tău? întrebă ea, plină de curiozitate. 

— Fortune... 

— Noroc? Chiar așa te cheamă? 

Mattie făcu ochii mari de surpriză. 

— Nu, Domnișoara Curioasă... Fiecare dintre noi poate 
să-şi aleagă, la un moment dat, un nume care să-i ajute. E 
o alegere simbolică. Nimic fraudulos. Alegându-mi acest 
nume, provoc șansa să mă ajute să depășesc această 
perioadă în timp util, pentru a-l ajuta pe tatăl tău să iasă 
din situaţia dificilă în care se află. Tradiţia australiană are 
multe exemple de reușită, astfel. 

Pentru Mattie, fu suficient pentru a se declara 
mulțumită. 

Oricum, bunele maniere o împiedicau să mai insiste în 
acest sens, mai ales că expresia lui deveni, dintr-o dată, ca 
de gheaţă. 

Plecă așadar la culcare, dar nu reuși să adoarmă până 
târziu, gândindu-se la motivele care-l aduseseră pe Gib în 
situaţia în care era. 

Un bărbat frumos, educat, puternic, de o inteligență 

pătrunzătoare, într-o situaţie atât de jalnică. 

Părea incredibil, iar faptul că era atât de neobișnuit o 
făcu să reflecteze din nou la motivele care-l aduseseră aici. 

În dimineaţa următoare, Mattie se trezi din nou foarte 
devreme. 

Dormise destul de bine și se simţea relaxată, ca și cum 
lacrimile din seara precedentă îi șterseseră cea mai mare 
parte a durerii pe care o simţise în suflet în ultimele luni. 

Nu-şi făcea deloc probleme că avusese criza de plâns 
din braţele lui Gib. Poate pentru că era doar o persoană 
care azi era aici şi mâine în altă parte, astfel încât 
confesiunea ei nu putea avea niciun fel de importanță 
pentru el. 

Într-o zi va pleca şi drumurile lor nu se vor mai întâlni 
niciodată, iar seara de ieri va fi dată uitării. O simplă 
întâmplare printre atâtea altele. 

Se dădu jos din pat, îşi puse papucii și se duse să facă 
un duș. 

Apoi se îmbrăcă într-o rochie subțire de vară de 
culoarea smaraldului și se încălță cu niște sandale cu 
şireturi pe gleznă. Își puse, totuși, şi o jachetă, pentru că 
era deja sfârșitul verii și zilele nu mai erau atât de fierbinţi, 
iar în dimineaţa aceea era cu adevărat rece. Astfel, ieşi din 
casă și se îndreptă direct spre încăperea unde era centrala, 

pentru a da drumul la căldură. 

Făcuse asta de multe ori de când tatăl ei era bolnav, nu 
înainte însă de a-i fi promis că se poate descurca, în această 
privință, la fel de bine ca un bărbat. 

Nick îi explicase înainte modul cum funcționa centrala, 
dar, deși nu înţelesese nimic din ceea ce-i spusese el, 
reușise să rețină ce anume avea de făcut pentru a o putea 
deschide sau închide. 

„Fă întotdeauna cum ţi-am arătat eu, Mattie și nu vei 
avea niciun fel de probleme", îi spusese fratele ei și așa a și 
fost, până atunci. 

Centrala era aşezată la subsol, într-o cămăruţă cu ciment 
pe jos, și era formată dintr-o serie întreagă de baterii 
aşezate pe perete, plus un bidon mare, cu ulei, care era 
pus în partea cealaltă a camerei. 

Deși nu-i fusese ușor să înveţe ce avea de făcut, Mattie 
nu mai întâmpina acum niciun fel de greutăţi cu privire la 
ceea ce avea de făcut, pentru ceea ce o interesa pe ea. 

Tot ce trebuia să facă era să fie atentă la stabilirea 
parametrilor, așa cum o sfătuise Nick. După ce făcu asta, se 
îndreptă spre butonul declanșator, dar când să-l 
răsucească, o mână puternică o prinse de braţ, iar o alta 
răsuci butonul. 

— Treaba asta nu-i pentru o fată, Mattie, îi spuse Gib, 

apropiindu-și gura de urechea ei. 

Nu-l auzise când intrase și tânăra era încă sub imperiul 
șocului surprizei, așa încât nu-i răspunse. 

— De ce Dumnezeu nu l-ai rugat pe Dan Pirrett să facă 
asta? 

— Dar am făcut eu singură toate astea, tot timpul de 
când tatăl meu a căzut la pat, spuse Mattie cu mândrie. 

— De-acum încolo treaba asta îmi va reveni mie, spuse 
Gib. Nu-mi place să văd că o femeie se ocupă de așa ceva, 
când sunt o mulțime de bărbaţi în casa asta. 

— Nu, mulţumesc. Nu-mi vei cere să nu mai deschid 
centrala doar pentru că sunt fată, Gib. E foarte important 
pentru mine că pot face asta. 

— Nu pot să-ţi dau dreptate, Mattie, când sunt o 
serie-ntreagă de alte lucruri pe care le poţi face, 
într-adevăr, extrem de bine. De ce insiști să-ți adaugi treaba 
asta atât de anostă pe lista ta de preocupări? 

— Pentru că... E dificil să-ți explic, dar... Pentru că, 
astfel, pot să-l ajut pe tatăl meu... ca și cum aș fi băiat... 
Nu cred că mă place, pentru că sunt fată. Cred că din cauza 
asta n-a fost niciodată foarte apropiat de mine. 

Gib o privi ca și cum răspunsul ei l-ar fi năucit complet, 
după care își trecu mâinile prin păr, gânditor. 

— Mattie, replică el, ferm. Problema ta e că ai prea multă 

imaginaţie. Nu cred că Lex Bennett e tipul de om care 
să-și fi pierdut vremea, toţi acești ani, gândindu-se la ceva 
ce oricum n-ar fi putut schimba. 

— Da, n-ar fi putut schimba, dar sunt sigură că vroia încă 
un fiu, nu o fiică, Gib. Prezenţa mea l-a enervat 
întotdeauna. Poate i-ar fi plăcut mai mult dacă aș fi fost mai 
băieţoasă. 

Gib începu să râdă. 

— Crezi că i-ar fi plăcut mai mult dacă erai acel gen de 
femeie cu barbă, păr pe picioare și aproape doi metri 
înălțime? Nu cred, Mattie. 

— Oricum, Gib, trebuie să continuu eu să mă ocup de 
centrală. Tata ar putea fi nemulțumit să audă că ai și 
problema asta pe cap, când deja ai destule. Te rog... 

— Bine, spuse Gib, devenind dintr-o dată foarte serios. 
Dar promite-mi că vei fi o fată bună și mă vei anunţa 
imediat ce se va ivi vreo problemă. 

Pe urmă, ieşiră amândoi, Gib îndreptându-se spre 
padoc, iar ea spre casă. 

După câțiva pași însă, îl auzi strigând-o: 

— Matitie!... 

— Da, Gib? se întoarse ea, imediat. 

— Nu trebuie să-ți faci nicio problemă că ești atât de 
feminină. Dacă eram fată, mi-aş fi dorit să fiu ca tine și aș fi 

fost fericită că sunt așa. 

După asta, Gib își văzu de drum, dar remarca lui nu avu 
darul s-o consoleze. Ba, dimportivă. Începu să se simtă 
foarte mică şi neajutorată. 

Își propuse însă să se ocupe de treburile casei și să nu 
se mai gândească la nimic. 

Curăţă argintăria și mătușa Allie veni s-o ajute. 

Într-adevăr, femeia aceasta era extraordinară. Tatăl ei 
putea fi fericit. Se putea bizui pe ea din toate punctele de 
vedere. 

— A tăiat Ben oaia, Mattie? Ştii ceva despre asta? îi 
întrerupse gândurile bătrâna doamnă. 

— Da. Diseară vom avea friptură cu cartofi. Eşti de 
acord? 

— Ah, bineînţeles. Ador cartofii la fel de mult ca 
piersicile. Mmmm, își linse ea, buzele. 

Când se comporta astfel, mătușa Allie părea foarte 
tânără şi-ţi venea s-o îmbrăţişezi imediat. 

— Cred că după-amiază voi face niște marmeladă, 
continuă Mattie. 

— Ah, abia aştept să mă-nfrupt din mâncărurile făcute de 
tine, surâse mătușa Allie, prinzând-o cu drăgălășenie de 
braţ. 

Spre seară, mirosul marmeladei făcute de Mattie invadă 

toată casa. Simti mirosul acesta și pe terasă și în baie, când 
intră să-și facă duș. Un miros dulce de pere, ghimbir și 
lămâi. 

După duș, Mattie se îmbrăcă într-o rochie comodă, dar 
care îi punea în evidenţă eleganța formelor. Își aplică un 
machiaj discret, își pieptănă cu grijă părul și cobori la 
bucătărie. 

Pregăti friptura și cartofii, iar când totul fu aproape gata, 
auzii pașii care-i deveniseră de-acum familiari. 

— Ai venit tocmai bine, Gib, spuse Mattie surâzând. Cina 
e aproape gata. 

— N-am venit pentru asta. 

— S-a întâmplat ceva, atunci? 

Gib își înfipse picioarele mai bine-n pământ și-și 
împreună mâinile ca și cum s-ar fi pregătit să spună o 
rugăciune. 

— De ce nu mi-ai spus că proprietatea asta e în vizorul 
celor care vor construi barajul pe râu? Știai, nu-i așa? N-ai 
încredere în mine, Mattie... Tatăl tău mi-a spus totul, 
acum. 

— Gib... Dacă n-aveam încredere în tine, nu mă 
confesam în fața ta așa cum am făcut-o. La început, 
recunosc, m-am îndoit că e bine să rămâi aici... dar pe 
urmă am încercat... 


82 SUSAN DOYLE 


— Ai încercat!... Ştii că o lege nescrisă a australienilor 
spune că, până la proba contrarie, trebuie să te încrezi în 
orice ființă umană? Chiar dacă n-a moștenit ranguri și 
regate, chiar dacă n-are studii sau averi nemăsurate. 
Trebuie să dai o şansă oricărei persoane, până nu știi cu 
precizie că nu te poţi încrede în ea. Eu nu ţi-am dat niciun 
motiv să te-ndoieşti de mine, Mattie... În Australia, fiecărui 
imigrant i se dă o șansă și i se oferă în primul rând 
încredere. Acesta e și motivul pentru care vin atât de mulți 
aici. Cine nu-ţi oferă această șansă, Mattie, e doar un dingo. 

— Gib, îmi pare rău... Te rog, iartă-mă... Am încercat, 
crede-mă... 

— Dacă eram în locul tău, m-aș fi străduit mai mult, 
replică el cu răceală, după care se întoarse și ieși din 
bucătărie. 


Capitolul 6 


Sâmbătă era ziua când sosea camionul cu provizii de la 
oraș și toată valea fremătă de emotie și plăcere. 

De la ora prânzului, când sosiseră cei care se ocupau de 
aprovizionarea văii și până la ora trei când plecaseră, 
agitația crescuse tot mai mult. 

Mattie fusese atât de ocupată în ultimele două zile cu 
treburile casei, încât pur și simplu uitase de importanța 
acestei sâmbete. 

Acum, însă, începu să fie la fel de agitată ca toţi cei din 
jur. 

Poate era o prostie să te bucuri atât de mult pentru niște 
făină, zahăr şi câteva cutii cu dulciuri, dar sosirea lor 

aducea multă mulţumire în inimile locuitorilor de aici. În 
plus, era ziua în care soseau scrisorile, și Mattie sperase să 
primească niște vești din Sydney, deși știa că nu puteau fi 
decât alte relatăriri pe aceeași temă — cluburi de noapte, 
bărbaţi, parfumuri, rochii, bani, mașini. 

Mattie se uită în oglindă, îngrijorată că viaţa de la ţară 
pusese amprenta pe ea într-un mod nu tocmai pozitiv. O 
văzu însă pe aceeași Roselle. Întotdeauna aranjată și 
machiată, frumoasă și elegantă. 

Dar Mattie? 

Se schimbase oare? Se privi cu și mai multă atenţie, 
parcă încercând să pătrundă în interiorul imaginii și oftă. 
Nu știa răspunsul. 

Pe la ora trei, camionul se opri în faţa curții lor și tot 
personalul casei se îngrămădi să descarce produsele sosite. 
Mattie nu cobori, dar așteptă nerăbdătoare scrisorile în 
birou, pe care Stan, şoferul camionului, i le și aduse ca de 
obicei personal, ştiind că Mattie îl răsplătea întotdeauna cu 
cafea, dulciuri și chiar bani. 

Gib fusese și el prezent lângă camion și Mattie îl văzu de 
la fereastră înmânându-i lui Stan un plic și niște măruntiş. 

Tânăra îl privi cu atenţie, întrebându-se cum fusese 
posibil să i se destăinuiască astfel, cu o seară înainte. 

Întotdeauna reușise să-și controleze atitudinea în faţa 

celorlalți. 

Cunoscuse mulți bărbaţi până atunci, deși niciunul nu 
se putea lăuda că avusese o întâlnire intimă cu Roselle sau 
cu Mattie, dar nu vorbise atât de deschis cu nimeni. Gib 
avea o putere specială asupra ei și asta o îngrijora. 

Poate tatăl său avusese dreptate, cu ceva timp în urmă, 
când o acuzase că nu știe nimic despre natura umană. 

Deși fusese întotdeauna înconjurată de bărbaţi și se 
bucurase de atenţia lor, nu știa totuşi nimic cu adevărat, 
despre natura lor. 

Curioasă să vadă scrisorile pe care le adusese Stan, 
Mattie se aşeză la masa de scris a tatălui ei. 

Printre o serie întreagă de circulare și recipise, Mattie 
găsi şi o scrisoare de la Nora, fosta ei colegă de apartament, 
care, într-adevăr, aşa cum se așteptase, bătea apa-n piuă pe 
aceleași și aceleași teme:,, golf ieri”, ,, dineu pe iahtul lui 
Natalio", „grătar la Lacey" și tot așa până la sfârșit, când 
încheia cu zeci de urări și un ocean de cuvinte de dragoste. 

Scrisoarea era de asemenea însoţită de un cec de la 
ultima sa ședință foto. Era un cec generos, dar Mattie simți 
cât de puţin însemnau toţi acești bani când sufletul îi era 
bântuit de singurătate și tristeţe. 

Adevărul era că vroia să aibă în viaţa ei un bărbat care o 
iubea şi pe care să-l iubească. 

Puse cecul la loc în plic și aruncă o privire peste 
celelalte scrisori, încă o dată. Una dintre ele era de la 
comisia de conservare a apelor, care-i anunţa că vor trimite 
patru dintre oamenii lor pe data de optsprezece și că speră 
că vor avea parte de toată cooperarea din partea domnului 
Bennett. 

Oamenii trebuia cazaţi pe perioada cât vor sta aici și, de 
asemenea, aveau nevoie de toată documentaţia în legătură 
cu topografia locului. 

Mattie luă scrisoarea și se duse în dormitorul tatălui ei. 

Mătușa Allie îi deschise ușa și-l nuntă pe Lex. 

— A venit Mattie să te vadă. Îţi mai pun o pernă la spate, 
astfel vei sta într-o poziţie confortabilă, ca să poţi vorbi cu 
ea. Nu îl reţine foarte mult, Mattie. 

— Nu, mătușă Allie, răspunse fata, în timp ce femeia se 
întoarse la broderia ei, lângă fereastră. 

Tânăra începu să citească scrisoarea, privindu-și cu 
atenţie tatăl. 

Bărbatul își trecu o mână peste faţă, oprind-o apoi în 
dreptul gurii. Era gestul lui caracteristic, în momentul în 
care trebuia să se gândească la ceva. Nimic din expresia lui 
nu trăda sentimentul cu care primise această veste, dar 
când începu să vorbească, respiră greoi: 

— Asta e, Mattie... Începe sfârșitul proprietăţii Twin 

Rivers și poate sfârșitul lui Lex Bennett, crescătorul de vite. 
De altfel, sfârșitul total, pentru că probabil nu voi mai 
putea face nicio afacere. 

— Nu spune asta, tată... răspunse Mattie, încercând să-l 
liniștească. Poţi să iei totul de la început în altă parte. 

— Pot să încep totul în altă parte, când nici nu mă pot da 
jos din acest pat? Știu că nu poţi înţelege. Doar o minte de 
bărbat poate realiza ce înseamnă să vezi cum se duce pe 
apa sâmbetei munca ta de-o viaţă. Gib, de exemplu. El 
poate înțelege. Am vorbit despre toate astea noaptea 
trecută și știe ce simt. Păcat că nu pot să dau foc cu mâna 
mea la tot!... Vor să mă îndepărteze, după tot ce am făcut 
aici, fără niciun drept de apel. 

— Nu, dacă vei vorbi cu ei astfel încât să-i faci să înțelegă, 
totul, interveni mătușa Allie. Ai promis azi-noapte că îi vei 
da mână liberă lui Gib când va veni momentul potrivit, să 
încerce el să rezolve situaţia. 

— Da, am spus și el va face tot ceea ce aș fi făcut eu, când 
va veni momentul. ÎI vei lăsa pe Gib să se descurce cu cei 
care vor veni, Mattie, el îmi va reprezenta interesele de 
acum încolo. Tot ce va trebui să faci va fi să-i găzduieşti și 
să te ocupi de masa lor. Vreau să cooperezi cu Gib din 
toate punctele de vedere. Ai înțeles? 

— Da, tată. 

— Și nu uita. Acești oameni vor fi aici ca să muncească. 
Deci nu va trebui să te ocupi de distracţia lor și nici nu le 
va fi permis să se plimbe de colo-colo prin casă. 

— Da, tată, am înţeles. 

— Acum, Lex trebuie să se odihnească, e puţin obosit, 
interveni mătuşa Allie. 

— Poate sunt obosit, dar pot să vorbesc încă și vreau ca 
totul să fie cât se poate de clar. Fata trebuie să știe ce 
gândesc, replică Lex Bennett, iritat. 

Mattie abia închisese ușa după ea și auzise foarte bine 
cele spuse de tatăl ei. Lacrimile îi inundară ochii. Modul în 
care tatăl ei făcuse referire la ea — „fata" — fusese prea mult 
pentru ea. Trebuia însă să-l ierte, având în vedere vestea pe 
care fusese nevoită să i-o transmită și care-l rănise profund. 

Nu era ușor pentru el să vadă că era pe punctul de a-și 
pierde ferma pentru care făcuse atâtea eforturi. Trebuia să 
fie generoasă și să-l ierte. Dăduse, totuși, o mulţime de 
bani pentru educaţia acestei... fete... 

Chiar dacă n-o plăcea, banii lui făcuseră din ea ceea ce 
era astăzi. Asta era, probabil, ceea ce trebuia ea să 
înțeleagă, implicit, din ceea ce-i spusese. 

Meticulozitatea cu care-și îngrijea părul, atenţia 
deosebită pe care o acorda mâinilor și unghiilor, în ciuda 
faptului că avea de făcut atât de multe lucruri la bucătărie, 

faptul că se machia și -ṣi studia cu grijă mersul, toate 
acestea, care deveniseră parte din ea, Lex Bennett nu le 
suporta. 

Dar nu o suportase nici când era doar o simplă fetiță 
arsă de soare, cu părul rebel și genunchii juliți, se gândi ea. 
Orice-ar fi făcut şi oricum ar fi arătat, pentru el era 
doar... fata"... 

Ar fi fost liniștitor să creadă ce-i spusese Gib, că tatăl său 
se bucură de faptul că ea s-a întors la Twin Rivers, dar îi 
arătase chiar acum că, pentru el, nu era decât o pacoste. 

Dintr-un punct de vedere, îl înțelegea... 

Din cauza ei plecase Bryn de aici și el fusese nevoit, 
astfel, să-și lase toată afacerea pe mâna unui străin, într-o 
perioadă extrem de critică. Asta l-a făcut pe tatăl ei să 
afirme că bărbaţii care vor veni să evalueze proprietatea nu 
trebuie să fie... „disturbaţi” de la muncă de prezenţa ei. 
Ideea asta, însă, o făcu să se simtă umilită și murdară. Cum 
putea fi pusă în conexiune cu niște oameni atât de sordizi? 

Când intră pe verandă, se izbi pur și simplu de Gib, care 
vroia să intre în casă. Impactul fu atât de puternic, încât 
bărbatul trebui s-o prindă de mână, pentru a o susţine pe 
picioare. 

— Hei, spuse el. Ce te grăbeşti așa? 

Pe urmă o privi cu atenţie și expresia i se schimbă brusc. 

— S-a întâmplat ceva? întrebă el, extrem de serios. 

— N-nimic, bâigui ea. 

— Arăţi de parcă ţi s-ar fi înecat toate corăbiile, replică el. 

— Într-un fel, asta s-a și întâmplat, Gib, spuse ea, 
dându-și părul pe spate și privindu-l în ochi. De fapt, 
lucrurile nu mă privesc direct pe mine, ci 
proprietatea.Tatăl meu a primit o scrisoare de la comisia 
care va transforma această vale. Twin Rivers moare 
de-acum, încet, dar sigur. E inevitabil, totul. 

— Da, Mattie, spuse el oftând. E inevitabil, poate... Dar 
nu te ajută cu nimic dacă vii la mine cu o faţă căzută și 
nu-mi explici cu exactitate totul. Uneori, cei care nu sunt 
implicaţi în problemă văd mai bine lucrurile și pot găsi 
soluţii. Te încrezi în mine, deci? 

Era atât de liniștitor pentru ea, când îl auzea vorbind în 
felul acesta. Doar că nu putea să-i relateze tot ce-i spusse 
tatăl ei. Ar muri de rușine. Lex insinuase că ea l-ar fi atâtat 
pe Bryn cu modul ei excentric de a fi, în viața plicticoasă 
de la ţară, și se temea că asta s-ar putea întâmpla și cu 
oamenii care vor sosi pentru evaluare. 

Gib însăși îi spusese că nu era decât o femeie sofisticată, 
care atrăgea bărbaţii ca o sirenă. Probabil o vede în aceeași 
lumină în care o vede tatăl ei, își spuse ea cu tristeţe. 

— Nu e nimic de spus, Gib. De fapt, problema îl privește 

mai mult pe tatăl meu, decât pe mine... 

— Ai vorbit cu el? 

— Da, de la el vin acum. 

— Înţeleg. Nu te frământa cu ideile alea despre el, 
Mattie. De fapt, tatăl tău e tot mai bine pe zi ce trece. Până 
atunci, însă, e mai bine să discuti cu mine toate 
problemele pe care le ai. Ai înțeles? 

— Da. 

— Bună fată, o bătu el pe umăr, după care spuse, 
prinzând-o de mână: 

— Hai să mă ajuţi să pun noua mașină de gătit la 
bucătărie. Tocmai te căutam când te-am întâlnit. 

Mattie îl urmă tăcută, gândindu-se doar la căldura 
mâinii lui și la delicateţea cu care o strângea pe a ei. Ar fi 
vrut să n-o mai elibereze niciodată din această strânsoare 
gingașă. 

Când ajunseră în bucătărie, Gib îi arătă ce avea de făcut 
și Mattie se aşeză în genunchi, pentru a reuși să fixeze mai 
bine barele de metal pe care i le dădea el, când primea 
comanda. 

Bărbatul se întinse pe spate lângă ea și începu să 
meșterească ceva cu deosebită dexteritate. 

— Acum, spuse el, şi Mattie înfipse barele în locul indicat 
de el înainte. 

Nu reuși însă din primul moment, pentru că prezența 
lui atât de aproape de ea o făcu să înceapă să tremure. 

Gib observă. 

— Nu s-ar putea spune că ești chiar atât de sofisticată, 
răse el, ridicându-se. Îmi apre rău că te-am ţinut în 
genunchi. Tremurul tău... 

— Ce vrei să spui? îl întrerupse Mattie, iritată. 

— Draga mea Mattie, o femeie sofisticată știe cât de 
periculos e ca un bărbat s-o vadă tremurând lângă el, 
replică Gib şi în secunda următoare o ridică în picioare şi 
o sărută lung pe gură. 

Mattie făcu un efort şi se desprinse din îmbrăţișare: 

— Ah. Eşti... Eşti... Cumplit! exclamă ea. 

— Ştiu. E mai bine așa, decât să trec drept un ignorant. 
A fost o lecţie, Mattie, dar următoarea va fi mult mai 
importantă decât asta, surâse el cu subinţeles. 

După ce trânti ușa în urma ei, Mattie avu impresia că-l 
aude râzând. Spera însă că se înșelase. 


KKK 


Cea mai mare parte a săptămânii următoare, Gib se 

ocupă de mașinile agricole. 

La amiază, venea, totuşi întotdeauna să ia masa cu 
Mattie și cu mătușa Allie. 

Tânăra încercase, în ultimul timp să diversifice cât mai 
mult meniul, gătind o serie întreagă de produse din 
bucătăria italiană și Gib îi răsplătea efortul cu complimente 
făcute din politețe. Mattie era însă bucuroasă de aceste 
aprecieri făcute cu tact și-și sporii interesul în ceea ce 
privea îmbogățirea meselor. 

Câteodată, îi ducea chiar câte o gustare afară și Gib 
primea totul fără s-o privească. 

— Mulţumesc, Mattie, spunea el de fiecare dată, e 
exact ce-mi doream în acest moment. 

Mattie se întorcea încet acasă, lăsându-l, după asta, să-și 
fumeze liniștit ţigara, rezemat de tractor. 

Sâmbătă, Stan veni ca de obicei cu proviziile și cu poșta. 

Printre scrisorile de afaceri pentru tatăl său, Mattie găsi 
şi două pachete pentru Gib. 

Probabil sunt hainele de care mi-a vorbit Gib, se gândi 
ea și când îi înmână bărbatului pachetele, acesta îi 
confirmă bănuiala. 

— Mulţumesc, Mattie îi spuse el, chiar mă întrebam când 
îmi vor sosi hainele, pentru că mă îndoiesc că va mai ieși 
cu ceva uleiul din cămașa asta, spuse el și-i zâmbi cu 

căldură. 

După-amiază începu să plouă și toată proprietatea se 
umplu de mirosul portocalilor din spatele casei. Mattie 
adora acest miros, care se întețea întotdeauna când ploaia 
spăla toți pomii și aerul căpăta o prospeţime aparte. 

Mattie își puse rochia verde, strânsă pe corp, își luă 
impermeabilul și se duse în livada de citrice. Culese și 
câteva flori din grădină, la care adăugă câteva crenguţe de 
portocali, și când se întoarse le așeză, într-o vază mare și le 
puse pe masa din sufragerie. 

Spre seară, veni și Gib, şi fu surprinsă să vadă cât de 
elegant se îmbrăcase. 

Purta o pereche de pantaloni crem, de gabardină, 
cămașă albă și o jachetă tropicală. 

Îşi pusese de asemenea o cravată pe fond 
albastru-deschis, cu dungi transversale, în aceeași nuanță 
cu pantalonii. 

Părea mai degrabă o ţinută de club, dar cum nu se 
pricepea prea bine la combinaţia culorilor, își spuse că 
poate greșește. Oricum, îi plăcea foarte mult cum arăta și-l 
privi cu ochi mari și surâzători. Grija lui pentru modul în 
care se îmbrăcase în astă-seară, o făcu să-i bată inima cu 
putere. 

Gib traversă sufrageria și se duse direct la buchetul de 

pe masă. 

— Mmmm... Foarte frumoase, spuse el, mirosind 
frunzele de portocali. Ploaia le-a făcut să miroase și mai 
bine, nu-i aşa? 

— Da, întotdeauna au un parfum mult mai puternic 
când sunt ude, comentă Mattie. N-ai portocali la... la baza 
ta? întrebă ea, zâmbind ușor. 

— Nu, Mattie. Dar recunosc de la o poștă mirosul acesta. 
Hainele bunicii mele miroseau întotdeauna așa. Obișnuia 
să-şi pună în dulapuri boluri cu ulei de portocale, pentru 
a alunga moliile. 

— Da, ştiu. E o metodă demodată. 

— Da, râse cu poftă Gib. Bunica mea era o persoană 
demodată. 

Mattie aranjă putin florile, gândindu-se: 

Așadar, avusese o bunică... 

Proastă, ești, Mattie, își spuse ea imediat. Bineînţeles că 
avusese o bunică. Oricine are o bunică. Dar un dulap.. 

Pentru asta trebuie să ai o casă, nu? 

Dacă ai o casă, înseamnă că nu eşti nevoit să colinzi 
lumea de colo-colo... Nu o bază, nu un campus... Un 
cămin... 

Mattie se întrebă apoi de ce Gib nu mai avea această 
casă. 


96 SUSAN DOYLE 


Într-o simplă bază nu puteai ţine haine atât de elegante, 
ca cele pe care le îmbrăcase el astă- seară. 

Ar fi vrut să-l întrebe, dar îi plăceau ochii lui calzi din 
acele momente și nu vroia ca ceva din întrebările ei să-l 
indispună din nou. 

Fusese, de altfel, prima și ultima seară în care Gib își 
schimbase hainele pentru cină. 

Toate zilele care urmară le petrecu muncind din greu, 
mâncând la repezeală pe unde apuca sau venind la 
bucătărie, dar luându-și farfuria în mâini ṣi vorbind cu 
Mattie doar strictul necesar. 

— Vreau să termin de reparat tractoarele astăzi și mâine 
să intrăm în câmp, declară Gib. Am observat că Bryn nu 
și-a prea dat interesul să le repare. 

— Da, se pricepea la mașinile agricole, dar nu le repara 
dacă nu-i spunea tata. 

— Da, am înţeles... Nu te-ngrijora dacă nu voi veni la ceai 
azi. Voi veni diseară devreme, dacă totul merge bine, ai 
înţeles? 

— Da, Gib. 


Capitolul 7 


La sfârșitul săptămânii, ploaia care căzuse când și când 
de-a lungul ultimelor zile, deveni torențială. Tunetele și 
fulgerele păreau că vreau să spargă cerul. 

Lui Mattie îi plăcuse întotdeauna să asculte căderea 
stropilor de ploaie pe acoperișul de tablă, stând în pat și 
gândindu-se la câte-n lună și stele. 

În seara aceasta însă, stătea îngrijorată cu ochii în tavan 
și nu reuși să adoarmă până nu auzi pașii lui Gib intrând în 
camera lui. 

În sfârșit se întorsese, se gândi ea și adormi. 

A doua zi dimineața, Mattie se trezi în zgomotul 
tractoarelor care-și începură treaba. Mattie era sigură că în 

afară de Gib nimeni nu mai lucra în acea zi atât de 
ploioasă. 

Nici măcar Stan, care ar fi trebuit să aducă proviziile în 
acea zi, nu se aventurase până acolo. 

Va veni probabil în altă zi, imediat ce se va opri ploaia și 
drumul va fi mai accesibil, se gândi Mattie, văzându-și de 
treburile din bucătărie. 

Când Gib se întoarse în casă pentru micul dejun, era ud 
Jeoarcă. Cămașa îi era pur și simplu lipită de pieptul 
puternic, iar din păr apa îi curgea șiroaie pe faţă şi pe gât. 

— Oh, exclamă Mattie, pe un ton de reproș. 

Gib își privi hainele încărcate de apă și spuse surâzând: 

— M-a plouat puţin. Te superi dacă nu mă așez? 

— Cred că ar fi mai bine să-ţi schimbi hainele astea, 
spuse Mattie cu o voce maternă, de astă dată. 

Gib se apropie de masă și luă cu poftă din budinca de 
pe platou: 

— Ploaia nu face niciun rău, Mattie. Te ajută doar să 
crești. Nu te-a plouat niciodată la Sydney, nu-i așa? zâmbi 
el, sarcastic. Mă întreb dacă te îmbrăcai și tu pe ploaie, 
acolo, cu o pelerină dintr-alea strălucitoare, care abia de-ţi 
acoperă pulpele şi cu genul ăla de pălărie care seamănă cu 
o farfurie zburătoare, cu borurile cât toate zilele. 

Mattie îi aruncă o privire furișă. Era foarte aproape de 

adevăr. Modelele de ploaie propuse în ultimul timp erau 
toate foarte hazlii. 

Probabil creatorii de modă actuali erau cu toţii adepții 
teoriei conform căreia umbrelele și hainele de ploaie 
trebuie să fie cât mai vesele, de vreme ce ploaia te face să 
vezi totul în gri, își spuse Mattie. 

— Am găsit o pelerină de ploaie şi pentru tine, Gib şi te 
rog s-o porţi, când e cazul. 

— Da, Mattie, spuse el, înfulecând acum cu poftă din 
omleta cu șuncă. Ai găsit-o... O voi îmbrăca. 

Fata îl privi suspicioasă. Nu-și putuse da seama dacă 
vorbea serios sau nu. 

N-o lua niciodată în serios, continuă ea cu reflecţiile, în 
timp ce puse pe foc apa de ceai. 

— Gib, vrei să te duci din nou afară pe vremea asta, 
îmbrăcat așa? întrebă Mattie, cu ochii mari. 

— Bineînţeles, Mattie, n-am timp de asemenea fleacuri. 
Ştii la fel de bine ca și mine că vor veni oamenii aceia 
pentru măsurători și evaluare, așa că nu-mi arde de nimic, 
acum, așa că fii rezonabilă. Tatăl tău nu s-a ocupat deloc de 
casă, așa că până la sosirea comisiei încerc să repar tot ce 
voi putea. Voi lua pelerina aia de ploaie, spuse el, ridicân- 
du-se brusc. 

Spre după-amiază vremea se însenină și Mattie se ocupă 


100 SUSAN DOYLE 


de tot felul de treburi care nu puteau fi lăsate neterminate, 
în așteptarea celor de la comisia de evaluare. 

Astfel, cercetă și însemnă împreună cu mătușa Allie 
toate oile, respirând ușurate după ce definitivară toată 
treaba. 

A doua zi dimineaţă, la ceai, Gib le spuse că arase toată 
noaptea, împreună cu Percy. Încă vreo trei ore și vor 
începe însămânțatul. 

Gib și Percy lucraseră toată ziua, în pofida ploii. 

Se făcuse deja miezul nopţii când Mattie îl auzi pe Gib 
intrând în camera sa. Stătuse trează, întinsă în patul ei, 
îngrijorându-se pentru el cum făcuse în fiecare noapte, 
începând de săptămâna trecută. 

A doua zi dimineaţă nu-l auzi ieşind din cameră și nici 
nu veni la micul dejun. Alarmată, se duse direct spre 
camera lui. Bătu de câteva ori în ușă și, cum nu-i răspunse 
nimeni, intră. 

Gib era doar pe jumătate în pat, iar faţa îi era scăldată în 
broboane de sudoare. 

— Gib? exclamă Mattie, simțind că i se oprește respirația 
de teamă şi de durere. 

Un moment sau două, nu primi niciun răspuns. 

Mattie nu mai văzuse niciodată pe cineva în starea în 
care era Gib acum și spaima puse stăpânire pe toată ființa 

ei. 

— Nu te alarma, Mattie, bâigui el, în sfârșit. Știu ce am. 
Am mai avut asta și-nainte. Vrei să faci ceva pentru mine? 
întrebă el și un spasm puternic îi trecu prin tot trupul. 

— Tabletele, spuse el, din nou. În buzunarul hainei... 
Două. 

— Da, imediat, Gib. 

Mattie căută medicamentele cu degete tremurânde. 
După câteva momente, găsi o cutiuţă de piele, pe care erau 
încrustate cu litere de aur initialele: G.I.B.F. 

În același moment în care extrase cutia, din buzunar 
căzu o fotografie și Mattie o privi câteva secunde cu 
atenţie. 

Chipul unei fete drăguțe, cu faţa înconjurată de un păr 
negru și des, zâmbea cald cu privirile aţintitie undeva, 
departe. 

Mattie puse fotografia la loc în buzunarul hainei și luă 
cele două pastile din cutiuță. Apoi se duse în baie și 
umplu, repede, un pahar cu apă. După asta îl ajută să le 
înghită, ținându-i cu grijă capul. 

— Mulţumesc, Mattie, spuse el pe un ton foarte 
politicos. Acum, du-te. 

— Nu, Gib, nu te pot lăsa singur în starea în care ești. 

— Pentru numele lui Dumnezeu, Mattie, pleacă, te rog, 

şopti el și adăugă pe un ton de-a dreptul fioros: Afară! 

— 0... o voi trimite pe mătușa Allie. 

— Da, răspunse el, abia auzit. Trimite-o pe ea și tu ieși 
naibii, când îţi spun. 

Mattie se duse s-o anunţe pe mătușa Allie, după care 
trecu în bucătărie. 

Avu impresia că trecură ore şi ore până când aceasta se 
întoarse. 

— Ce se întâmplă? o întrebă Mattie imediat ce o văzu. 

— E-n regulă, draga mea. Un atac de malarie. 

— Mi s-a părut că arăta foarte rău. 

— Da, dar din fericire nu e grav. Va fi bine în două zile, 
vei vedea. Cred că ieri a stat cu hainele ude toată ziua. Poţi 
să stai cu el puţin, dacă vrei. 

— Ah, dar mi-a vorbit foarte urât. M-a înjurat, nu cred 
că-i face plăcere să-l văd așa. 

— Du-te, Mattie, nu cred că are putere să-ţi mai 
vorbească urât. 

Mattie plecă încet, ușor timorată să nu-l supere iar. 


KKK 

Următoarele două zile, tânăra le petrecu mai mult în 
camera lui Gib. 

Mătușa Allie îl supraveghea și ea îndeaproape și chiar 
avusese curajul să-i taie părul. 

Mattie se gândi, din nou, în tot acest timp, ce soră 
minunată era. 

Imediat ce Gib își reveni puţin, tânăra nu mai stătu cu 
el atât de mult. N-ar mai fi suportat să-i spună iarăși să plec. 

Miercuri seara, în timp ce alegea legumele, Mattie îl auzi 
pe Gib venind pe verandă și inima îi tresări de bucurie. 

— Am venit Să-ţi mulţumesc pentru ajutor, Mattie. 

— Dar nu te-am ajutat cu nimic, nu m-ai lăsat. 

— Iartă-mă, Mattie, am fost foarte dur, știu. 

— E-n regulă, Gib. 

Când îi vorbea pe un ton atât de rugător, îi venea să-i ia 
capul în braţe, să-l ciufulească și să-i spună să nu mai fie 
prostuţ. 

— Mătușa Allie mi-a spus că m-ai păzit ca un câine 
devotat. Sper că nu te-ai plictisit prea mult. 

— Nu, deloc, îl asigură Mattie. Ai dormit aproape tot 
timpul, iar când ai vorbit n-ai spus nimic coerent. 

— Nici un nume? 

— Nu, Gib. Doar... 

— Da? 

— A fost un nume pe care l-ai spus foarte clar: Annabelle. 

— Annabelle? Dumnezeule, înseamnă că am fost foarte 
îngrijorat de ceea ce se întâmplă cu ea. 

Fără tine? Ar fi vrut Mattie să întrebe, dar nu spuse 
NIMIC. 

În loc de asta, întrebă: 

— Unde ai luat malaria? 

— În Noua Guinee. 

— Oh, îl privi ea, surprinsă. 

— Am fost acolo împreună cu alți ingineri, să construim 
un pod. 

— Atunci, cum de ești acum aici? Sau asta a fost cu ani în 
urmă? 

— Nu, nu e atât de mult timp de-atunci. Și nu mai sunt 
cu ei pentru că mi-au dat cu piciorul. 

I-au dat cu piciorul, își spuse Mattie... Și nu și-a mai 
găsit de lucru... 

Cum poate iubi un astfel de om? se întrebă ea. 

Totuși, aici a dovedit că nu-i este frică de muncă... A 
arat zile-n șir, până la miezul nopţii, doar pentru că tatăl ei 
e bolnav și pentru că sunt în întârziere cu lucrările 
agricole. 

— Vrei să ştii de ce m-au dat afară, nu-i aşa? întrebă el, 
amuzat. 

Mattie clătină din cap: 

— Nu, Gib... E problema ta. 

— Păcat că nu vrei Să știi. A fost o poveste foarte 
interesantă. 

Fata își întoarse faţa spre el și-l privi în ochi. 

— Nu te uita așa la mine, Mattie... Te-am tachinat, doar. 
Hai, trebuie să te odihnești. Ai petrecut o sumedenie de 
ore la căpătâiul unui bolnav. L-ai spălat, l-ai îmbrăcat, i-ai 
dat să mănânce, nu-i aşa? Arăţi foarte obosită şi numai eu 
sunt cauza. Tot ce-ţi cer e să ai încedere în mine, spuse el 
zâmbind dintr-un colţ al gurii și Mattie își spuse cât de 
frumos ar fi să sărute o gură ca aceea. 

— Când te uiţi la mine așa, continuă el, am impresia că 
vei începe să plângi în clipa imediat următoare. 

— Ah, făcu Mattie, pe semne că delirezi încă, dacă îţi poţi 
închipui una ca asta. 

Dar, într-adevăr, își spuse Mattie... Nu va ști niciodată 
cât de aproape am fost de plâns, acum. 

Nu-i plăcea să plângă în fața nimănui, mai ales în faţa 
unui bărbat care, în delirul lui, o tot striga pe Annabella. 


KKK 

Data la care fusese prevăzută prospecţia sosi. 

Aerul era proaspăt și îmbietor după zilele de ploaie de 
dinainte şi soarele strălucea cu blândeţe. 

Gib reuși să pună la punct tot ce fusese în neregulă pe 
proprietate și lucrurile erau sub control, o asigură el. 

Reprezentanţii comisiei de evaluare sosiră în două 
automobile elegante, unul „Land-Rover" și celălalt un 
„Toyota". Mașinile fuseseră încărcate cu fel de fel de 
echipamente, pe care le descărcară în curte, dar pentru ei 
personal își aduseseră fiecare doar câte o valiză. 

Probabil mai făcuseră asta și înainte, se gândi Mattie și 
acum știuseră de ce anume aveau trebuinţă și de ce nu. 

Bărbaţii arătau cu toţii foarte bine, observă tânăra și 
aveau pe fete o expresie cu care parcă își cereau iertare. 

Erau într-o misiune ce producea o mare durere 

ocupanților casei și ei știau asta. În plus, acești oameni care 
erau pe punctul să-și piardă munca de-o viață și tot ce 
aveau, erau puși în Situaţia de a trebui să le ofere 
ospitalitate. 

Și unii și ceilalţi, erau într-o poziţie extrem de dificilă. 

Șeful lor, însă, domnul Lodge, un inginer care după 
toate aparențele avea destulă experiență în astfel de 
probleme, începu totul într-o manieră deosebit de 
prietenoasă și Mattie îl plăcu imediat. 

Erau cu toţii tineri sau foarte tineri chiar, unii dintre ei, 
şi zâmbeau permanent. 

Doi dintre ei, cu care tânăra vorbi mai mult se chemau 
Paul și Richard și era prima lor ieșire în afara Sydneyului. 

Tânărul care părea să fie asistentul domnului Lodge era 
singurul din grup de un tip pe care Mattie îl cunoștea 
foarte bine. 

Era de statură mijlocie, cu păr la fel de blond ca al ei și 
cu niște ochi mari, albaștri și pătrunzători, care o priviră pe 
Mattie cu o admiraţie nedisimulată, încă din prima clipă. 

Când zâmbea, lăsa să se vadă un şir perfect de dinţi albi 
și puternici, care-i dădeau o alură de star de cinema. Se 
exprima în jargonul tinerilor din Sydney, pe care Mattie 
nu-l adoptase niciodată, dar care la el părea atât de firesc 
încât nu te deranja cu nimic, pentru că părea mai degrabă 
un mod de a se amuza el însuși și de a-i bine dispune pe 
cei din jur. 

Se numea Bob Rankin și primul cuvânt pe care-l spuse 
când o văzuse pe Mattie fusese: hei!... 

Tânăra îi întinse mâna și-l salută prietenos, ignorând 
intenționat exclamaţia lui, dar domnul Lodge îl bătu 
surâzând pe umeri și-i spuse amuzat: 

— Acum să te văd, Bob... 

— Păi, cineva trebuia să spună asta... Sunt sigur că toţi 

gândim la fel, răspunse Bob, reținând mâna fetei într-a lui. 
Iubito, ești minunată. Cine s-ar fi gândit că e posibil să 
întâlnim o minune ca tine aici, la marginea pădurii? 
continuă el, privind-o în ochi, languros. 

Mattie încercă să-și retragă mâna, zâmbind ușor 
stingherită, dar el continuă să-i strângă degetele și s-o 
scruteze insistent: 

— Sunt sigur că ne-am mai întâlnit undeva, dar unde? 
întrebă el, privind-o cu atenţie. La Rufino? La Palm Grove? 
La Natalio?... Ah, da... La Natalio!... Erai cu... Stai să-mi 
amintesc... Cu Leonard Hickering, cel cu caii de curse. 

În acest moment, Gib veni și el de pe terasă, să 
întâmpine grupul abia sosit. 

Mattie fu sigură că auzise cuvintele tânarului și încercă 
din nou să-și retragă mâna — de data asta cu mai mult 
succes — după care făcu prezentările. 

Bob Rankin dădu mâna cu Gib, dar se întoarse imediat 
spre Mattie: 

— Da, îmi aduc aminte acum, foarte bine... Erai cu 
Hickering. Am știut din primul moment că ne-am mai 
întâlnit. Suntem vechi prieteni, deci, Roselle!... 

— Atunci, poate e mai bine ca Roselle să-ţi arate camera 
pe care o vei ocupa pe timpul şederii tale aici, pentru a-ţi 
despacheta lucrurile înainte de a te lua eu să vezi moșia, 

spuse Gib cu răceală, pronunţând numele „Roselle" pe un 
ton cât se poate de ironic. 

Inima lui Mattie se strânse cu durere când îl auzi, dar se 
întoarse zâmbind spre celelalte persoane, dându-le câteva 
instrucţiuni cu privire la locul în care-și puteau lăsa 
bagajele. 

Bob Rankin continuă să spună ceva pe același ton 
amical, dar Mattie nu-l mai luă în seamă, sperând că asta îl 
va face să-și schimbe atitudinea. 

După aceea, se duse să pregătească prânzul. O așteptau 
două săptămâni dificile, cu o mulţime de treburi în plus: 
mai multe camere de curățit, mai multe paturi de făcut și, 
bineînţeles, mult mai mult efort cu gătitul. 

Le anunţă astfel pe Lucy și pe Nellie că era nevoie să stea 
mai mult pe-acolo, iar femeile acceptară, deși fără prea 
mult entuziasm. 

Mattie aranjă cu grijă sufrageria și decise că toate mesele 
vor fi servite acolo. Asta însemna că vor fi cărate tot timpul 
o serie-ntreagă de tăvi cu mâncare traversând toată terasa, 
dar nu mai era acum o problemă atât de mare, de vreme ce 
timpul se înseninase. N-ar fi fost, oricum, prea politicos și 
nici prea comod ca cei patru „musafiri” să fie serviţi în 
bucătărie, unde ea şi Gib mâncaseră până atunci în mod 
obișnuit. 

Pentru cină, Mattie se îmbrăcă deosebit de elegant, deși 
nu avusese prea mult timp pentru a se și machia. 

De mâine dimineaţă, toţi bărbaţii vor ieși să inspecteze 
proprietatea și împrejurimile, astfel că va putea să le dea 
pachete pentru prânz și să gătească doar pentru cină. 
Astăzi însă, avusese o zi extrem de încărcată. 

Pentru a alunga impresia pe care le-o făcuse nou-veniţi 
la sosire, Mattie se hotărâ să îmbrace cea mai simplă și cea 
mai puţin decoltată rochie din garderoba ei. 

Îşi strânse părul la spate și-și puse pe mână o brățară 
subțire, de argint. 

Se îndreptă spre bucătărie cu pași înceţi, sperând că Gib 
va veni şi în seara asta la mica lor discuţie între patru ochi, 
de fiecare zi, dinaintea cinei. 

Dacă nu o va face, însemna că remarca pe care o făcuse 
Bob cu privire la ea, în acea dimineaţă, îl deranjase foarte 
mult. 

Ar fi putut totuși să-și închipuie că nu fusese ea cea care 
iniţiase o atitudine atât de familiară cu acel tânăr, își spuse 
ea. 

Încercase doar să fie politicoasă și să-și onoreze oficiile 
de gazdă. 

Acum vroia să-l vadă, pentru a-i spune că nu-și 
amintește să-l fi întâlnit pe acest bărbat în Sydney, chiar 

dacă ieşise însoţită de persoana pe care o amintise în 
discuţie. 

În clipa următoare, auzi pași în urma ei şi se întoarse 
imediat, crezând că era Gib. 

Era, însă, Bob Rankin. 

— Bună, îngeraș, spuse el. Dar ce domestic arăţi!... Cine 
i-a făcut asta dulcei noastre Roselle? Femeia aceea micuță 
care se plimbă de colo-colo tot timpul și toți ceilalţi care 
bântuie prin casă? 

Mattie îl privi cu reproș. 

— Nu sunt Roselle aici, Bob... Și te-aș ruga să nu mai 
pomenești de asta. Lucrurile s-au schimbat foarte mult. 

— Să te transforme într-o casnică, păpușo? Îmi pare atât 
de rău, iubito... Sigur că nu puteai să nu te schimbi într-un 
astfel de loc. În ceea ce mă privește, sper să am un spirit de 
pionierat destul de dezvoltat, ca să rezist aici o noapte, 
două, în camera pe care mi-ai dat-o. Nu vreau să te simţi 
ofensată, dar am urcat să fac un duș și n-am rezistat să stau 
mai mult de un sfert de oră în spaţiul ăla. Mai precis, nu 
cred că cineva întreg la minte își poate dori să meargă să 
doarmă acolo. M-am gândit deja pe unde voi colinda la 
noapte. Mă poţi însoţi să-mi arăţi și mie vreo tufă sub clar 
de lună? 

— Nicio șansă. Sunt ocupată, Bob, se vede foarte clar 

asta. Nu mai sunt Roselle aici, nu uita... Sunt Mattie 
Bennett. 

— Ah, ba da, ești încă Roselle și nimic altceva, răspunse 
el, apropiindu-se dintr-un salt și punându-i mâna pe 
coapsă. 

Mattie se retrase imediat, mai ales că auzise pașii lui 
Gib, traversând veranda. 

De data asta era cât se poate de sigură. 

Între timp, Mattie și Bob intraseră în bucătărie și tânăra 
tocmai se pregătea să facă niște sandvișuri, când Bob își 
vâri toată fața în părul ei. 

— Mmmm, o adeptă a domnișoarei Dior. Ce parfum 
frumos!... De-a dreptul fatal... Vom merge să dansăm la 
lumina lunii, în noaptea asta, Roselle. 

— Te rog, pleacă, Bob, n-ar fi trebuit să vii la bucătărie, 
după mine. Nu sunt o bucătăreasă atât de bună și nu mă 
pot concentra și asupra a ceea ce am de făcut aici și asupra 
ta. Pleacă, te rog. 

— Bine, drăguțo, fu el de acord, zâmbind. Nu voi mai 
intra în bucătărie, promit. Dar sunt sigur că mintea ta nu 
stă întotdeauna doar la gătit, așa că ne vom vedea mai 
târziu. 

— Greșeşti, replică Mattie. Mintea mea stă întotdeauna 
doar la gătit. 

Dar Bob nu se descuraja atât de ușor. 

De fapt, era de-a dreptul incorigibil; în timp ce Mattie îl 
conduse spre ieșire, Bob își lăsă capul pe-o parte şi-i spuse 
copilărindu-se: 

— Chiar vreau să văd dacă te pot face să uiţi puţin, de 
gătit, dulceaţă. Ce păcat că o fată ca tine a fost închisă aici... 


Capitolul 3 


Bărbatul își tinu totuși promisiunea și nu mai intră în 
bucătărie în zilele care urmară. 

Nici Gib. 

Era în continuare curtenitor și o ajuta ori de câte ori 
avea nevoie, dar nu-și mai ridica privirile spre ea. 

Poate doar pentru că era și el la fel de ocupat ca și ea, 
în ultimul timp, își spuse Mattie. 

De altfel, cea mai mare parte a zilei și-o petrecea în 
biroul tatălui ei, împreună cu domnul Lodge și cu Bob 
Rankin, iar dimineţile îi însoțea pe supervizori de-a lungul 
și de-a latul proprietăţii, ca și în afara ei. 

Uneori, noaptea, Mattie se trezea auzindu-i pașii pe hol 

îndreptându-se spre camera lui, dar era prea obosită ca să 
mai aibă putere să se ridice, deși și-ar fi dorit foarte mult, 
și adormea la loc. 

În ultimele zile, tatăl ei începu în sfârșit să se ridice din 
pat şi să stea câteva ore pe verandă, în pijama și halat, 
însoțit de mătușa Allie. 

Mattie putea zări, adeseori, de la fereastra sa, fumul 
țigării lui Gib, care stătea de vorbă cu tatăl ei și se întreba 
ce puteau discuta atât de mult timp cei doi bărbaţi. 

Lex era din ce în ce mai bine, pe zi ce trecea, iar vocea 
lui începu să devină și ea tot mai viguroasă, auzindu-se de 
multe ori, din nou, prin toată casa. 

Într-una din serile dinaintea plecării celor patru 
vizitatori, Gib stătu de vorbă cu tatăl ei mai mult de o oră, 
după care veniră și supervizorii, cu care Lex Bennett vorbi 
mai mult de trei ore. 

Mătușa Allie triumfa: 

— Acesta a fost un test deosebit de important pentru 
tatăl tău, draga mea. A început să-și facă planuri de viitor și 
ăsta e cel mai bun semn că boala n-a lăsat urme grave. 

În timp ce vorbea, ochii mătușii Alie prinseră să 
strălucească și Mattie se gândi, înduioșată: îl iubește... ÎL 
iubește cu adevărat. Sunt fericită pentru amândoi. 

Biata mătușa Allie, poate fi în sfârșit cu el, după ce atâţia 

ani în șir a fost loială dragostei ei. 

Nu vreau să le stau în cale, se gândi ea... Nu știu unde 
voi merge, dar vreau să-i las singuri cu dragostea lor. 

— În curând, tatăl tău va putea să-și reia munca, iubito. 
Gib i-a luat o mare greutate de pe umeri într-o perioadă 
foarte critică pentru el şi asta l-a ajutat extrem de mult. Gib 
va pleca în curând, iar tatăl tău va conduce ferma, ca 
înainte. 

O durere cumplită străpunse inima fetei. 

Gib va pleca... 

Da. într-adevăr, Gib așteptase doar să-i vadă pe vizitatori 
plecând, pentru ca după aceea să plece și el. 

— Nu poţi să mai rămâi o perioadă, Gib? îl întrebă Mattie 
într-una din seri care părea să fie printre ultimele 
petrecute acolo. 

Bărbatul își coborî ochii spre ea și-i spuse grav: 

— Nu, Mattie... Mă tem că nu. 

Fata își fixă privirile în depărtare... Nu era nicio 
surpriză, doar se așteptase ca acesta să fie răspunsul. Nu 
stătuse prea mult, în ultimii ani, în niciun loc. 

N-ai cum să oprești un bărbat când s-a plictisit de ceea 
ce avea. 

Annabelle încercase, probabil... Ea nu putea... 

Săraca Annabelle... Mattie o compătimea din tot 

sufletul... Îi înțelegea suferinţa. Nu era de mirare că ochii 
ei mari erau atât de plini de reproș, cum văzuse Mattie în 
fotografie. 

Oftă.... Oftase foarte mult zilele astea. Muncise mult. Nu 
era ușor să ai grijă de atâţia bărbați... Pierduse câteva 
kilograme. 

Devenise ridicol de slabă. Avea cearcăne sub ochi și asta 
nu se potrivea deloc cu statutul de manechin. 

Trebuia să schimbe ceva în viaţa ei... 

Va pleca și ea de aici, când va pleca Gib. 

Începea să se simtă din nou în depresie. 

Se duse la bucătărie, unde o așteptau o sumedenie de 
cartofi pentru a fi curăţaţi. 

Era mijlocul dimineţii acum... Cei patru vizitatori erau 
plecaţi azi în afara granițelor proprietăţii... Vor avea însă 
destul timp pentru a ajunge aici până la prânz, se gândi 
Mattie. 

Astăzi avea deci toată dimineaţa pentru ea. 

Va pregăti pentru prânz doar o salată, pentru friptura 
rece de oaie. Poate suna sărăcăcios, dar salata o făcuse cu 
ouă fierte, sardine, pepeni, castraveți, roșii și brânză, cum 
văzuse pe coperta cărții ei de bucate. Apoi deschise o cutie 
cu compot de ananas și așeză feliile apetisantului fruct pe 
marginea platoului. 

Privi apoi totul cu ochi critic: da, totul era deosebit de 
atrăgător, alături de bucăţile de carne așezate fiecare pe 
câte o frunză de salată. 

Era sigură că bărbaţii nu vor observa toate acestea, dar 
era ambitia ei ca mesele servite de ea să arate la fel de bine 
ca hainele pe care le îmbrăca. 

Apoi pregăti aluatul pentru biscuiţi. Avea încă destul 
timp să facă biscuiţii pentru ora ceaiului. 

Când îi puse în cuptor, arătau atât de pufoși și de bine, 
încât Mattie se declară extrem de mulţumită de ea însăși. 
Își spălă făina de pe mâini, se șterse cu prosopul de 
bucătărie și se duse în încăperea în care era centrala 
electrică, de unde se alimenta cuptorul. 

Răsuci butonul și urmări cu grijă acul indicator de pe 
cadranul instalaţiei. 

Totul părea în cea mai perfectă ordine, când un fâșâit 
scurt, lângă ușă, îi atrase brusc atenţia. 

Se uită repede, într-acolo și îngheţă de groază: 

Un şarpe mare, maro, înainta încet pe pragul ușii. 

Mattie îl privi cu ochii ieșiți din orbite, speriată și 
fascinată, în același timp. 

Dacă stătea nemișcată, poate pleca. Atâta timp cât nu 
intra înăuntru, putea sta liniștită. 

Rămase deci ca de piatră. Nici măcar nu mai clipi. Ochii 

păreau că-i împietriseră și ei, pentru că nu se mișcară nici 
măcar atunci când șarpele se opri și Mattie avu senzaţia că 
adormise. 

În curând venea iarna și șerpii se pregăteau pentru 
hibernare, se gândi ea. De aceea era și acesta atât de 
somnolent. 

Nu înţelegea ce-l putuse atrage aici și nici de ce, acum, 
nu pleca. Poate razele de soare cald de după ploaie îl 
făcuseră să creadă că se întorsese din nou vara, continuă ea 
cu reflexiile, privindu-l, îngrijorată. 

Se uită apoi în jur, întrebându-se cu ce să-l omoare, dar 
era destul de riscant, așa că renunță repede la această idee. 

Mișcările ei făcură șarpele să intre în alertă. Era însă 
prea adormit ca să-și continue înaintarea, constată Mattie, 
și se hotărî să aștepte nemișcată, în locul unde era. Poate 
pleca, totuși. 

Nu-i putu da seama cât timp stătuse așa, în picioare, 
dar trecuse probabil mai mult de o oră şi începură s-o 
doară picioarele. 

Nu era însă niciun scaun acolo și pe podea nu vroia să 
se așeze. Ideea de a fi la același nivel cu șarpele îi repugna 
profund. 

Rămase așadar în poziţia în care era, așteptând și 
sperând că șarpele se va mișca, în sfârșit, și se va retrage 

din ușă. 

Își împreună palmele și începu să se roage pe ea însăși 
să-și păstreze calmul, dar era mai uşor de zis decât de făcut 
și se întrebă ce se va întâmpla dacă, din cauza șocului, va 
leşina și va cădea pe dușumea, aproape de reptila care nu 
dădea niciun semn că vrea să se-ntoarcă de unde a venit. 

Peste câteva minute, însă, pașii bărbaţilor care se 
întorceau de la muncă, se auziră în sfârșit. 

Bob și Gib erau în fața celorlalţi, dar n-o puteau vedea, 
pentru că nu era pe aceeași linie cu ușa și în plus, ei erau 
în lumina soarelui, iar ea în umbră. 

Simţi că o lasă puterile și e pe punctul să se 
prăbușească. 

Bărbaţii se opriră locului și Gib o strigă îngrijorat: 

— Mattie, ești acolo? 

— Da, Gib, sunt aici. Ai grijă la şarpele din ușă, se 
pomeni ea spunând. 

— Nu te speria. Mai aşteaptă acolo unde ești încă un 
minut și-i vin eu de hac. 

Fata îl privi cu groază cum apucă șarpele, dar în 
momentul următor acesta era strangulat, după care cizma 
bărbatului îl lovi cu putere pe partea din spate, pentru a-l 
termina definitiv. 

Era un șiretlic pe care oamenii albi nu prea îl știau, se 

gândi Mattie. Era foarte cunoscut printre aborigeni, dar 
celorlalți australieni nu prea le era la-ndemână să-l 
execute. Gib însă o făcuse. Sub ochii ei... 

În clipa următoare, Mattie o zbughi pe ușă, nimerind 
între niște braţe extrem de puternice. Pentru moment, 
nu-i păsă prea mult ale cui erau. 

Se nimerise însă să fie ale lui Bob, care o strânse cu 
putere la piept: 

— E-n regulă, acum, iubito, spuse el drăgăstos. Dar pe 
toți dracii, nu e drept ca o fată ca tine să trăiască printre 
ororile astea. Te vei întoarce la Sydney cu mine, pisicuța 
mea. 

Mattie își rezemă capul de umărul lui. Ar fi făcut asta cu 
orice umăr i-ar fi ieșit atunci în cale. Era doar un loc pe 
care se putea relaxa. 

— Oriunde nu sunt șerpi, șopti ea, sfârşită. 

Bob o prinse de braț și o ajută să se întoarcă în 
bucătărie, unde o așeză pe un scaun. 

— Vă rog să mă iertaţi pentru toate inconvenientele, le 
spuse ea bărbaţilor care se apropiară, uimiţi. Duceţi-vă, vă 
rog, în sufragerie. Masa e gata și o voi aduce imediat, spuse 
ea în grabă, realizând abia atunci fumul și mirosul din 
încăpere. Uitase complet de biscuiţii pe care-i lăsase-n 
cuptor. 

— Am simtit mirosul de cum ne-am apropiat, de asta am 
fost sigur că s-a întâmplat ceva cu tine și te-am căutat, 
spuse Gib văzându-i privirile alarmate, în timp ce Mattie se 
ridică să scoată tava din cuptor. Cât timp ai stat în sala 
centralei? 

— Nu ştiu, în jur de o oră, probabil, răspunse ea, 
deschizând ferestrele, dar în același moment simţi cum i se 
înmoaie genunchii și totul în jur intră în întuneric. 

Când se trezi, Gib o masa încet la ceafă, stând în 
genunchi lângă ea, care era așezată pe un scaun, lângă 
masă. 

Mattie oftă şi Gib își coborî palmele pe gâtul ei. 

Era deosebit de vigorant să-i simtă degetele 
mișcându-se în susul și în josul gâtului ei. 

— Nu te întoarce spre mine, Mattie, fii fată bună și 
ține-ți capul în jos încă puţin. 

După asta, Gib se duse la bufet și se intoarse cu o 
ceşcuță de alcool. 

— Mi se pare că scena se repetă, spuse Mattie, doar că 
atunci eram la biroul tatălui meu, și îmi dăduseși apă, nu 
alcool. Și mi-ai dat să beau din cana aia a ta de metal, 
oribilă. 

— Hai, te rog, bea acum. 

— Brandy? Unde l-ai găsit? 

Gib îi făcu un semn din cap spre bufet. 

— L-am observat acolo, altădată, în timp ce tu găteai. E 
trei stele, spuse el surâzând. 

— Ah e pentru budinca de Crăciun, răspunse ea. 

— Până la Crăciun mai este. Hai, bea, Mattie, nu mă forţa 
să ţi-l dau pe gât, replică Gib impacientat și cu o voce puţin 
cam stranie. 

Mattie luă ceșcuţa şi dădu alcoolul pe gât. Tăria licorii o 
făcu să se scuture din tot corpul și să se înece. 

Gib îi puse fruntea pe umărul lui și o bătu ușor pe 
spate. 

Senzaţia fu atât de plăcută, încât își dădu extaziată capul 
pe spate. 

De data asta, nu era un umăr la-ntâmplare... Era 
umărul lui Gib! Un umăr foarte special pentru ea... 

— Ah, și eu care credeam că acest tip de brandy e doar 
pentru budinca de Crăciun, râse ea. Îmi pare rău, Gib, că 
ti-am făcut atâtea probleme azi, adăugă ea, 
îndepărtându-se încet. Trebuie să duc prânzul. Mă 
aşteaptă, cu toţii deja de destul timp, continuă Mattie, 
clătinându-se. 

— Eşti sigură că te-ai mai întremat? întrebă Gib, cu 
îngrijorare. Oricum, au fost cu toţii foarte surprinși. Nu-ţi 
face însă griji, cât timp voi fi eu aici nu se va mai întâmpla 

nimic de genul ăsta. Hai să te ajut să duci tăvile. Ar fi un 
mare păcat să cazi cu salata asta atât de frumoasă. 

Mattie se înroși de bucurie... Observase, așadar, cu câtă 
artă aranjase totul... 

— N-am nimic, răspunse ea, doar că n-am avut prilejul să 
mai văd șerpi până acum, asta-i tot. Am fost luată prin 
surprindere. Gib o privi cu o grimasă de ușoară ironie: 

— Pe toţi ne-a luat prin surprindere, dar n-a mai leșinat 
nimeni, comentă el. Oricum, până voi pleca, eu voi fi 
singurul care se va ocupa de problemele care ţin de 
electricitate, e clar? 

Da, Gib, răspunse ea cu smerenie. 

— Şi după ce voi pleca eu, se va ocupa Dan Pirrett de 
asta, ai înţeles? 

— Da, Gib, răspunse din nou Mattie, deși nu prea fusese 
atentă la ce-i spusese. 

Mintea ei se blocase îndurerată pe acel „ voi pleca" pe 
care-l auzise cu câteva clipe mai înainte. 

— Tu te vei întoarce cu Bob și cu ceilalți în Sydney, unde 
nu sunt șerpi, spuse el sec și luă tava cu salată, pentru a o 
urma pe Mattie în sufragerie. 


KKK 

Domnul Lodge, Bob Rankin și ceilalți doi tineri, părăsiră 
Twin Rivers trei zile mai târziu. 

Lex Bennett făcu un efort, se îmbrăcă în ţinută 
profesională și-și luă la revedere de la oaspeţi în biroul lui. 
Mattie îi servi cu ceai și cu biscuiţi făcuţi de ea însăşi. 

Tatăl său arăta parcă și mai impunător după boala avută, 
deşi slăbise foarte mult și haina costumului îi era acum 
destul de largă. În obraji însă îi revenise culoarea, iar în 
ochi reapăru ceea ce Mattie numise întotdeauna , privirea 
de bătălie”. 

Părul îi crescuse foarte mult, ceea ce, împreună cu 
pomeţii lui albi și înalți, îi dădea o alură formidabilă. 

Mattie o lăsă pe mătușa Allie să supravegheze totul 
acolo și se întoarse la bucătărie, unde o aștepta Richard și 
Paul. Le promisese o bere în loc de ceai și băieţii își 
deschiseră câte o cutie de bere și începură să bea direct din 
ea, stând pe scaun lângă masă, cu picioarele depărtate, 
vorbind foarte entuziasmați de ceea ce vor face imediat ce 
se vor vedea din nou în Sydney. 

Când îl auziră pe șeful lor, se ridicară însă imediat și își 
luară bagajele pe care le lăsaseră sprijinite de peretele 
casei. 

Mattie conduse grupul până la mașini, unde îi aștepta 
deja Gib. 


126 SUSAN DOYLE 


După ce stabiliră în care dintre mașini va urca fiecare, 
Gib avu încă o discuţie scurtă cu domnul Lodge, apoi își 
spuseră la revedere. 

Bob se întoarse spre Mattie și-i întinse mâna: 

— Sper că te vei întoarce în Big Smoke cât de curând. Te 
vei întoarce, nu-i aşa? 

Mattie dădu afirmativ din cap. 

— Da, Bob, cred că mă voi întoarce, răspunse ea, 
încercând să zâmbească. 

— Bravo! exclamă Bob, așezându-se în maşină și 
deschizând fereasta. Ai grijă de tine, iubito, îi spuse el, 
trimițându-i un sărut, cu două degete. Și grăbește-te să ne 
ajungi din urmă. Sydneyului îi e dor de Roselle când ea 
nu-i acolo. 

— Da, mă voi grăbi, îi spuse ea zâmbind, dar ochii i se 
umplură de lacrimi. 

Nu lacrimi pentru Bob Rankin, ci pentru Gib, care se 
uita la ea cu ochii mijiţi. 

Când mașina se pierdu după deal, Gib o luă de braț şi-i 
spuse cu 0 voce jumătate ironică, jumătate caldă: 

— Nu peste mult timp vei fi și tu printre ei. 

Mattie scutură din cap: 

— Nu, Gib, nu va mai fi mult, răspunse ea, dar inima i se 
strânse, gândindu-se la ceea ce simţea. 

Când plecă el, însă, o luă prin surprindere, pentru că 
nu-i spusese nimic înainte. 

Mattie îl privi cu ochii cât cepele, nevenindu-i să creadă, 
când Gib își luă la revedere. 

Dumnezeule, își spuse Mattie...Suna ca o despărțire 
pentru eternitate. 

Luni dimineaţă, Gib intră pur și simplu în bucătărie și 
spuse zâmbind: 

— Îmi văd din nou de drumul meu, Mattie. Am venit 
să-mi iau rămas-bun. 

— Pleci, Gib? 

— Da, Mattie. E timpul. Tatăl tău se poate acum ocupa 
singur de toate. Va avea în curând rezultatul comisiei și 
atunci va ști ce planuri trebuie să-și facă. 

— Da, cu cât mai repede, cu atât mai bine. Vreau să-ţi 
mulțumesc, Gib, pentru tot ce ai făcut pentru noi. Pentru 
tata, pentru mine, pentru Twin Rivers. Acum îmi dau 
seama că n-am fi putut face nimic fără tine. Mătușa Allie a 
avut dreptate că nu trebuia să mă port cu Bryn așa cum 
m-am purtat. Dacă tu n-ai fi rămas să ne ajuţi, nu știu ce 
ne-am fi făcut, într-adevăr. 

— E-n regulă, Mattie, sunt fericit că am putut să-l ajut pe 
tatăl tău. E un om care inspiră respect. Am stat mult de 
vorbă în ultimele săptămâni și am început să-l înţeleg 

destul de bine. Acum, poţi să plecii la Sydney fără nicio 
problemă. Tatăl tău va fi în măsură de-acum să-și conducă 
afacerea, ca și înainte. Nu m-ar mira dacă ar lua totul de la 
început, cu o altă proprietate. 

— Şi tu ce vei face, Gib? Nu te vom mai vedea niciodată? 

Mattie vorbi pe un ton neutru, dar în sufletul ei îl ruga 
din toată inima: Nu pleca, Gib!... Nu pleca... Nu își dorea 
decât ca el să înţeleagă aceste cuvinte ale ei, cum înțelesese 
întotdeauna atât de multe lucruri. 

— Nu cred că voi mai trece vreodată, pe-aici, Mattie. De 
fapt, nu va mai fi niciun drum pe-aici, dacă blestemata aia 
de comisie își va pune planurile în aplicare. Acum, așa cum 
ti-am spus și cu câteva săptămâni în urmă: poți să-i dai 
unui biet pelerin niște ceai și ceva zahăr? 

— Bineînţeles, Gib, spuse Mattie şi când veni cu 
bidonașul cu ceai aduse și un pachet, pe care i-l înmână: Ia 
te rog și niște carne rece și biscuiţi făcuţi de mine. 

— Mulţumesc, Mattie sunt mâncărurile mele favorite. 

Apoi își scoase arcul, pe care îl lăsase atâtea săptămâni 
să se odihnească în cămara de lângă casa scărilor și-l puse 
pe masă. 

Matilda, gândi Mattie... Matilda lui. Doar pe ea o 
apreciază cu adevărat. 

— La revedere, Mattie, spuse el, așezându-și arcul pe 

umăr. 

Mattie își puse mâna în mâna lui mare și-i simţi cu 
plăcere strânsoarea. 

Apoi, Gib îşi mai potrivi o dată arcul pe umeri și ieși. 
Din bucătărie, din casă, din viaţa ei. 

Mattie deschise repede ușa și se uită după el. Și se 
uită... Și se uită... Şi se uită... 

El însă nu-și întoarse capul. 

Ca și cum ar fi uitat-o imediat ce ieșise pe ușă. 

Dacă s-ar fi întors măcar o clipă și ar fi chemat-o cu el, 
ar fi lăsat totul și l-ar fi urmat până la capătul lumii, fără 
măcar să întrebe unde o poartă. 

După ce nu-l mai văzu, Mattie rămase încă o clipă 
privind drumul pe care se pierduse, apoi se intoarse în 
bucătărie şi începu să spele vasele. 


Capitolul 9 


Dimineaţa următoare, Mattie se trezi, hotărâtă să nu se 
mai gândească la Gib. 

Lucrase astfel eficient, deși automat. 

Se simţea ca și cum ar fi fost anesteziată. 

Pe la sfârșitul după-amiezii păru însă că efectul 
anestezicului începu să treacă și Mattie intră într-un fel de 
agonie în care durerea fizică și psihică deveniră de 
nesuportat. 

Cum poate cineva să supraviețuiască unei astfel de 
suferinţe? se întrebă ea. 

Se duse apoi pe verandă și se așeză pe unul din paturile 
pliante. Când durerea începu să-i tortureze toată ființa, 

Mattie își puse capul pe braţe și încercă să nu se mai 
gândească la nimic. 

— Ce s-a întâmplat, Mattie? răsună vocea lui Lex în 
spatele ei. 

Probabil o zărise pe fereastră şi venise să vadă ce e cu 
ea, sau poate era doar ora sa de aer, prescrisă de mătușa 
Allie. 

Lex o privi îngrijorat şi se opri lângă ea, cercetând-o cu 
atenţie. 

Mattie se întoarse spre el, încercând să-și revină: 

— Nimic, tată, nimic rău. 

— Ba da, Mattie, altfel n-ai sta aici, cu capul sprijinit în 
mâini. Eşti bolnavă? 

— Nu, nu sunt bolnavă, răspunse ea, forțându-se să 
zâmbească. Nu e ceva... ceva atât de simplu. 

— Atunci, ce e? Poţi să-mi spui... Sunt tatăl tău, replică 
Lex și o cuprinse în brațe plin de căldură, deși puţin 
stângaci, pentru că nu mai făcuse asta de mult, mult 
timp... 

Mattie fu atât de surprinsă, încât se retrase instinctiv, 
dar el o strânse şi mai tare. 

Vocea lui deveni profundă, deși puţin morocănoasă și 
nesigură: 

— O fiică îi poate spune tatălui ei orice. De asta sunt taţii 

pe lume. Poate de multe ori am uitat că sunt tată... Dar 
sunt totuși sunt tatăl tău, nu-i așa, Mattie? 

— Oh, tăticule, răspunse ea suspinând, și-și îngropă fața 
în cămașa lui. 

Lex o mângâie pe cap, încet, afectuos şi grijuliu: 

— Nu mi-ai mai spus așa de mult, Mattie... De când erai 
fetita mea băieţoasă... Atunci îmi spuneai ,, tăticule"... 
Ne-am pierdut unul pe altul pe drum, nu-i așa? Ai plecat la 
Sydney și când te-ai întors de acolo prima dată, mi-ai 
spus...tată... Nu mi-ai mai spus „tăticule”. N-am înţeles 
niciodată de ce. 

— Pentru că mătușa Allie mi-a spus că așa trebuie să-i 
spună o fiică unui tată, pentru a-i arăta respectul și 
prețuirea ei, răspunse Mattie suspinând. 

— Ţi-a spus o prostie, Mattie, răbufni el. N-a făcut decât 
să mi-o ia, așa, pe fetița mea. ..De atunci, Mattie, n-am mai 
putut să reiau cu tine vechea noastră legătură. Ai continuat 
să fii o prezență drăgălașă, dar atâta tot, aşa cum a fost 
mama ta... Tot mai iubitoare, dar tot mai formală... Ca și 
cum o străină frumoasă a luat locul micuţei mele Mattie. 

— Nu, tăticule, răspunse tânăra, cu lacrimi în ochi. Eu 
sunt aceeaşi. Aceeași Mattie de totdeauna. Eu... Eu am 
crezut că tu ești cel care te-ai schimbat... 

Lex o îndepărtă puţin și se uitară unul în ochii celuilalt, 

amuzaţi, după care își lipiră obrajii cu blândeţe. 

— Şi eu sunt același, Mattie, spuse el cu o căldură 
paternă nespusă. Același vechi tătic, dar mult mai înțelept 
decât cu cinci minute în urmă. Şi-acum că știm că suntem 
aceiași, îmi poți spune ce anume te-a îndurerat așa, şi cum 
aş putea eu să te ajut. Mattie își privi tatăl cu atenţie... 

Vechea lui privire caldă, familiară, apăruse din nou în 
ochii lui, aceeași pe care și-o amintea de pe vremea când 
ea şi cu Nick erau foarte mici. 

Poate a fost acolo tot timpul, în toţi acești ani, doar că 
ea nu mai fusese capabilă s-o vadă. O zări însă din nou, 
acum, și era ca un balsam peste rănile ei. 

Nu mai era singură, cu disperarea ei... Nu era 
abandonată complet. Lex era aici... Impunător și grijuliu, 
privind-o cu căldură și încercând s-o înțeleagă. 

Nu prea îi venea să vorbească de Gib acum, dar tatăl ei 
îi oferea comoara pe care o pierduse cu mulţi ani înainte: 
inima în care te puteai încrede și căreia i te puteai 
destăinui. Nu trebuia să mai piardă asta niciodată. 

Îşi lăsă mâna în mâna lui și spuse clar și foarte calm: 

— Mă tem că nici tu şi nimeni altcineva nu mă poate 
ajuta acum, tăticule. Vezi... E vorba de Gib. 

Lex își ridică, surprins, sprâncenele: 

— De Gib? 

Mattie încuviinţă: 

— ÎI iubesc, tăticule, și el a plecat. 

Lex o privi cu ochii deschişi, ca în faţa unui lucru total 
neprevăzut. La orice s-ar fi aşteptat, numai la asta, nu. 

Câteva clipe, se priviră tăcuţi. Mattie palidă, dar calmă, 
Lex uimit și puţin cam zăpăcit de cele auzite. 

— Pentru numele lui Dumnezeu şi al tuturor sfinţilor, 
răspunse el, incredibil de mirat. El ştie? 

— Nu, nu știe. Am încercat să ascund asta, dar acum că 
a plecat totul e atât de gol fără el, tăticule. Lex o cuprinse 
în braţe și-i ciufuli părul, așa cum făcea când era mică. 

— Ce pot să spun, Mattie? Ce putem face? Plângi, dacă 
asta îţi face bine, iubito. 

Mattie își înălță capul cu mândrie: 

— Nu. Nu voi plânge. Cei din familia Benett nu plâng 
pentru ceva ce oricum nu se poate schimba. Tu n-ai plâns 
după Tween Rivers, tăticule, şi eu sunt fiica ta. Voi îndura 
această pierdere cu demnitatea cu care ai făcut-o tu. Îţi vei 
construi un alt viitor, alături de Allie, nu-i aşa? 

Lex încuviinţă. 

— Da, Mattie, Dumnezeu m-a ajutat și o am pe Allie 
alături de mine. Un bărbat poate să facă o mulțime de 
lucruri cu femeia potrivită lângă el. 

Gib îi spusese același lucru. Ce inteligent și plin de 

înțelegere a fost... 

Matie își aminti scena din biroul tatălui ei când i se 
confesase, în seara când fusese din nou cuprinsă de 
depresie. Își aminti vocea lui atât de caldă, care o făcuse să 
înțeleagă lucruri pe care nu le înțelesese până atunci. 

— Da, asta vom face, continuă Lex. Dar tu? Vrei să te 
întorci la Sydney și să-ți continui cariera sau vrei să vii cu 
noi şi să ne ajuţi s-o luăm de la capăt? Putem să ne punem 
foarte curând pe picioare, toţi trei. 

— Nu, tată, răspunse Mattie. Nu voi putea face asta. O 
singură femeie lângă tine e de-ajuns, surâse ea. N-ai nevoie 
de două, știi asta. Voi veni destul de des să stau cu voi, să 
văd cum vă descurcaţi, dar mă voi întoarce la Sydney. O să 
mă descurc. Într-o bună zi, voi avea și eu un viitor strălucit. 
Azi însă, nu mă pot gândi la toate astea. E prea dureros ce 
mi s-a întâmplat. 

Lex o prinse de mână cu înţelegere. 

— Îmi pare rău, Mattie, că nu te pot ajuta. 

— Ba da, m-ai ajutat deja foarte mult prin simplul fapt că 
ai intenţionat să mă ajuţi. E doar vina mea că m-am lăsat, 
așa, cuprinsă de dragoste pentru un bărbat pe care, 
oricum, nu-l pot avea. Doar că nu mi-am dat seama că sunt 
atât de îndrăgostită de el decât când a fost prea târziu. 

— Te înţeleg, Mattie, Gib e un bărbat extrem de 


136 SUSAN DOYLE 


atrăgător. Nu-mi dau seama cât succes poate avea la femei, 
dar combinaţia care formează caracterul lui, de 
raționalitate şi sensibilitate, e extrem de rară la un bărbat. 

— Exceptând dorul lui de ducă, replică Mattie, 
îndurerată. De ce, având toate calităţile pe care le are, nu 
și-a făcut o viaţă mai bună, tăticule? Deşi, dacă 
azi-dimineaţă, când a plecat, mi-ar fi cerut măcar o singură 
dată să mă duc cu el, aș fi făcut-o, tăticule. E o prostie, 

nu-i aşa? 

— Tu?... Mattie... Gib nu ţi-a spus niciodată nimic 
despre viaţa lui, cât a stat aici? 

— Ce ar fi trebuit să-mi spună? întrebă ea, suspicioasă. A 
încercat o dată să-mi povestească despre Guineea și de ce 
a plecat de acolo, dar l-am oprit... Cred că nu vroiam să 
aud cât de instabil e, deși îl iubesc în ciuda acestui fapt. 

— Instabilitate? Nu știu dacă poate fi numită astfel 
dorinţa lui de a umbla prin lume. Mattie, adăugă el, după 
o ezitare. Aș putea să-ți spun câteva lucruri despre bărbatul 
pe care-l iubeşti, dar nu știu dacă e bine s-o fac sau nu. 

— Orice aș auzi acum despre el, nu m-ar putea face să-l 
iubesc mai puţin. 

— ÎI vei iubi şi mai mult, draga mea. N-aș face decât să 
adaug gaz peste foc, iubito. 

— Ah, e imposibil să-l iubesc mai mult, surâse Mattie. 

i-am spus că eram gata să plec cu el, dacă mi-ar fi cerut-o. 

Lex o prinse de mână și-i spuse cu blândețe: 

— Vino să ne așezăm pe şezlong. E mult mai comod și 
putem discuta mai bine. 

După ce se așezară, Lex Bennett o întrebă brusc: 

— Mattie, ai auzit vreodată despre Greg Faversham? 

— Da, răspunse ea, imediat. Bărbatul acela care colindă 
lumea. Cine n-a auzit? E o legendă, aici în nord, nu-i așa? 
E un pionier. A făcut o serie-ntreagă de lucruri bune 
pentru Australia. A iniţiat un transportor pneumatic și alte 
lucruri de felul acesta. 

— Da, încuviinţă, Lex. Nu l-ai văzut niciodată? 

— Nu, dar am auzit multe lucruri despre el de la niște 
fete din Sydney, care l-au văzut. Erau nebune după el, dar 
toate mi l-au descris ca pe o stană de piatră. Genul de 
bărbat foarte frumos care nu e interesat de femei. 

— Atunci, îl cunoşti. 

— Nu, tăticule, n-am avut norocul să mă întâlnesc 
niciodată cu această creatură fabuloasă și, de fapt, m-au 
plictisit întotdeauna poveștile fetelor care alergau după el. 

Pentru prima dată de la începutul conversaţiei lor, Lex 
râse. 

— Mattie, mai gândeşte-te... Ai dat ochii cu el în mod 
sigur, spuse el, continuând s-o privească insistent. 

Mattie își privi tatăl cu atenţie și el o privi la fel, după 
care tânăra şopti cu respiraţia tăiată: 

— Gib? 

— Da, Mattie, Gib, răspunse Lex Bennett, continuând 
s-o privească în același mod. Și momentul când a hotărât 
să-și îndrepte pașii încoace a fost cel mai mare noroc din 
viața mea. Într-o perioadă în care nu mai credeam că voi 
mai cobori din patul ăla, a apărut în viaţa mea și m-a făcut 
să cred în mine. 

Mattie îl ascultă cu atenţie, după care se gândi cum le 
îndepărtase Gib pe toate fetele alea din Sydney și se 
căsătorise cu Annabelle. 

— E căsătorit cu o femeie pe care o cheamă Annabelle, 
spuse Mattie. 

— Nu, nu e căsătorit. Când a venit aici, era într-o stare în 
care ura toate femeile. Iartă-mă, draga mea, că o să fiu cam 
grosolan, dar trebuie să-ți spun că era obosit de 
propunerile femeilor, deși multe dintre ele erau probabil 
foarte drăguțe. Annabelle e soţia fratelui lui mai tânăr, din 
câte îmi amintesc. Da, da... așa mi-a spus. 

— Nu înţeleg, răspunse Mattie... În delirul pe care l-a 
avut când a fost bolnav de malarie, repeta într-una numele 
de Annabelle. Natural, m-am gândit că e o persoană foarte 
importantă pentru el. 

— Da. Era în mintea lui. Și ea și fratele lui mai mic, care 
fusese pasionat de cursele de mașini și care ultima dată 
concurase în Grand Prix. Atunci a întâlnit-o pe Annabelle. 
Aceasta însă nu suporta gândul ca soțul ei să mai continue 
această activitate și i-a făcut repede un copil. Asta l-a 
determinat să renunţe și să ducă o viaţă obișnuită. I-a 
propus lui Gib să vină să stea cu ei și Gib a acceptat, deși 
nu era sigur că e făcut pentru o viaţă atât de pașnică. După 
vreo opt luni, o mare companie l-a angajat ca inginer pe o 
platformă industrială din Noua Guineee. Acolo a contactat 
malaria. S-a făcut bine, dar boala îl slăbise foarte mult, așa 
încât conducerea companiei l-a trimis la Sydney, pentru 
recuperare. Ai auzit tu însăţi ce ravagii a făcut în oraş 
sosirea unui bărbat ca el, așa că tot ce şi-a dorit a fost să 
plece cât mai departe de acolo. N-avea nicio şansă să se 
recupereze stând într-un astfel de loc. S-a gândit să se 
întoarcă la fratele său, dar se temea ca nu cumva boala să 
recidiveze şi să-i creeze, astfel, acestuia probleme. Gib e 
un om căruia îi place foarte mult să fie de ajutor, Mattie, 
aşa că i-a venit ideea să colinde ţara și să vadă toate locurile 
pe care nu avusese până atunci ocazia să le vadă. Acesta și 
era, de fapt, modul cel mai bun pentru a se restabili, 
pentru un om ca Gib, căruia îi place să fie stăpân pe timpul 
lui și să facă ceea ce-i place. În plus, vroia să meargă prin 

locuri în care nimeni nu-l cunoaște și așa s-a și întâmplat, 
până a venit aici. 

În prima noapte, când am stat de vorbă, mi-a cerut să-i 
respect anonimatul. Fusese fericit să rămână aici și să se 
poată ocupa de munca agricolă cu mașini atât de moderne 
și ar mai fi rămas, dacă în ultimele săptămâni nu s-ar fi aflat 
că se ascunde aici. Asta i-a stricat toată tihna și s-a hotărât 
să plece. Mattie încremeni de surpriză. 

Faptul că Gib era exact așa cum intuise ea, o emoţiona 
mai mult decât orice veste despre pierderea proprietăţii 
lor. Îi înţelegea foarte bine motivele pentru care prefera să 
călătorească incognito, acum că știa cine e. 

Lex îi spusese că nu știa dacă și cât succes avea Gib la 
femei, dar ea îi putea confirma faptul că prezenţa lui în 
oraș fusese de-a dreptul devastatoare. 

Ea însăși se îndrăgostise de el în prima dimineaţă, când 
îl văzuse fără barbă şi-şi dăduse seama de fineţea şi de 
educaţia lui, de inteligența deosebită din privirile lui 
pătrunzătoare. De atunci dragostea pentru el crescuse în 
fiecare zi tot mai mult şi-i fusese imposibil să stăpânească 
tăvălugul ei. 

Acum, că ştia cine e, își putea explica și mai bine 
sentimentul care se născuse în sufletul ei. Gib era bărbatul 
pe care și-l dorise dintotdeauna. 

În același timp, însă, nu putea să nu se gândească, plină 
de suferinţă, că Gib întâlnise probabil tot ce fusese mai 
strălucitor printre femeile australiene. Cu toate astea, însă, 
reflectă ea, nu întâlnise niciuna pe care s-o vrea de nevastă. 

Ce putea simţi așadar pentru ea, în afara simpatiei 
combinată cu toleranța, ca pentru oricare altă fată de genul 
ei pe care o întâlnise în viaţă. Și fuseseră destule, de aceea 
îi vorbise așa cum o făcuse despre felul ei sofisticat de a fi, 
după cum se exprimase el. 

Un lucru o deosebea, totuşi, de toate celelalte: nu 
încercase niciodată să-l seducă sau să-i atragă atenţia în 
vreun fel. 

Era un lucru poate lipsit de însemnătate, dar Mattie era 
acum extrem de mândră de ea însăși că nu încercase să-l 
vâneze niciun moment. 

Acest fapt era într-adevăr demn de fiica lui Lex Bennett 
și însemna că va avea forța să-și reorganizeze viaţa și să 
meargă înainte fără Gib. 

El va rămâne mereu în inima ei și va fi întotdeauna 
fericită că a avut privilegiul de a-l cunoaște. 

Îşi va aminti întotdeauna de el nu doar cu dragoste și 
respect, ci și cu recunoștință. El i l-a dat înapoi pe tatăl ei. 
Fără Gib, ea și cu Lex nu s-ar fi regăsit niciodată. 


Capitolul 10 


Totuși, lui Mattie îi fu imposibil să-și ia gândul de la Gib, 
în zilele care urmară. 

Fuseseră doar puține momente în care se bucurase că 
nu era de faţă, cum se întâmplase când nu-i reușise pizza, 
sau când deschise primul borcan din marmelada făcută de 
ea, pentru micul dejun al tătălui ei. 

N-ar fi scăpat fără tachinările lui, se gândi Mattie. 

— Oh, nu!... exclamă ea, văzând dezastrul din borcan. 
Cu ce am greșit? Nu voi fi niciodată în stare să gătesc, 
scânci Mattie, cu disperare. 

— Ah, nu spune asta, replică mătușa Allie, care în ultimul 
timp devenise foarte optimistă. Ia să vedem, spuse ea și se 

uită cu atenţie în borcan, îndepărtând stratul de mucegai și 
luând cu grijă puţin în linguriţă. Toate borcanele sunt așa? 

— Toate, se tângui Mattie. 

— Da, e din cauza zahărului. Ai pus cât trebuia? 

— Nu, recunoscu Mattie, am pus ceva mai puţin, pentru 
că era de mult în cămară și se deteriorase din cauza 
umezelii, dar nu m-am gândit că are atâta importanţă, 
continuă ea să se plângă. 

— Se spune că fiecare granulă, contează, dar n-are nicio 
importanță, o liniști mătușa Allie. Unii dintre cei mai mari 
bucătari ai lumii, n-au reușit niciodată să facă gem. 
Gândeşte-te câte alte lucruri poţi face tu și nu le pot face 
cei cărora le ies gemurile. 

— Da, trebuie să învăţ să gândesc și eu în această 
manieră. Voi pleca oricum în curând, și nu mă voi mai 
ocupa cu acest gen de lucruri. În modeling sunt alte 
probleme, mult deosebite de acestea, spuse ea, pe un ton 
de confidenţă. 

Nici tatăl său și nici mătușa Allie nu realizaseră niciodată 
câte eforturi trebuie să facă cineva pentru a reuși în această 
lume... artificială”... 

Gib avusese însă o mare influenţă asupra ei și nu mai 
era atât de sigură că aceasta era calea pe care trebuia să 
meargă. Sau, se gândi ea, poate ideea existase întotdeauna 

în mintea ei, dar el fusese cel care o ajutase să și-o clarifice, 
aşa cum reușise s-o ajute să restabilească vechea legătură 
cu tatăl ei. 

— Voi pleca în curând, mătușă Allie, dar mai întâi aș vrea 
să vă văd căsătoriţi, pe dumneata și pe tăticul meu. Asta 
dacă vă va face plăcere să arătaţi la cununie ce fiică mare 
aveţi, surâse ea. 

Mătușa Allie o prinse cu căldură de braţ: 

— Va fi minunat să te avem alături, draga mea și chiar 
vroiam Să-ţi propun asta. Ne-am gândit să facem o 
ceremonie intimă, doar în familie. Vom grăbi puțin 
lucrurile, dacă vrei să te întorci curând la Sydney. Tatăl tău 
e deja destul de bine pentru a putea suporta toate 
problemele legate de această festivitate. 

Lui Mattie îi făcu plăcere să audă că femeia care urma să 
fie soţia tatălui său era interestă de programul ei. Asta 
sperase să audă. E întotdeauna foarte liniștitor să vezi că 
ești important pentru cineva și mai ales pentru persoanele 
apropiate. 

— Cred că voi sta o perioadă la sora mea, pentru a 
pregăti toate cele necesare, spuse mătușa Allie, gânditoare. 
Voi pleca imediat ce vor sosi cele două asistente tinere pe 
care le-am chemat să mă înlocuiască aici. Mi-am adus foarte 
puţine lucruri când am venit să-l îngrijesc pe tatăl tău, în 

graba cu care a trebuit să plec. Mă gândesc să plec foarte 
curând, Mattie dragă, să profit de faptul că tu mai ești aici, 
deși mi-e greu să stau fără Lex chiar și numai câteva zile, 
spuse ea și fața i se lumină toată, făcând-o să aibă o 
expresie de adolescentă îndrăgostită. Nu mai vreau să fiu 
departe de el, Mattie, câte zile voi mai trăi. Nu-i ridicol, la 
vârsta mea? râse ea cu poftă. 

Lui Mattie îi părea minunat, nu ridicol. 

O ajută așadar să-și împacheteze câteva lucruri de strictă 
necesitate și o conduse la mașina lui Lex, care o așteptase 
în faţa casei. 

După plecarea mătușii Allie, Mattie se ocupă de 
problemele ei. 

Erau probabil ultimele zile în care mai stătea la Twin 
Rivers şi inima i se strânse cu durere la acest gând, ca și 
cum un cutremur puternic s-ar fi produs în viața ei și o 
despărțise de oamenii și de locurile dragi și de tot ce 
avusese legătură cu copilăria ei. 

Părea că pământul se crăpase chiar sub picioarele ei și 
căzuse într-un crater adânc, iar toti ceilalți rămăseseră de 
partea cealaltă. 

Amintirile erau încă toate cu ea, dar fiecare dintre ele îi 
şoptea că nimic nu se va mai întoarce, niciodată. 

Spărtura se căscase pentru totdeauna și era imposibil 

de trecut. Fusese izolată de ea însăși și lăsată doar în 
compania inimii ei rănite. 

N-avea altă șansă, decât să se-ndrepte spre altă direcţie, 
unde pământul părea mai solid, dar mai nefamiliar și mai 
neprimitor. 

Era reconfortant, totuși, să-l vadă pe tatăl ei arătând mai 
bine, cu obrajii mai plini de culoare și cu pașii mai vioi și 
cu privirile pe care i le adresa mai pline de căldură. 

Pentru a uita de durerea din suflet, Mattie încercă să-și 
facă de lucru cât mai mult. Întoarse toate camerele cu 
susu-n jos, spălând carpetele, dușumelele și geamurile. 

Uneori avea impresia că toată munca ei era în zadar în 
acea casă, pe care o deretica plină de îndârjire. 

În curând, aceasta va dispărea sub lacul de acumulare 
care se va face în acea zonă. 

Atunci, de ce se străduia atât? 

Nu găsi niciun răspuns. Continuă însă să deretice până 
nu-și mai simți mâinile și seara se duse la culcare, prea 
obosită ca să se mai gândească la ceva. 

Asta fusese, de fapt, tot ce urmărise: să fie atât de 
obosită încât să nu se mai gândească la nimic. 

A doua zi dimineaţă, tocmai terminase de făcut ordine 
în camera tatălui ei, când auzi un avion deasupra casei. 

Alergă în camera sa, își schimbă rochia și-și aranjă părul, 

după care ieși pe verandă să vadă ce se întâmplă. 

Avionul era deja departe, însă, deasupra văii. După asta 
însă, se întoarse din nou și se roti deasupra casei, ca să 
dispară în clipa următoare peste pământuri. 

Charlie era deja afară, cu mâna streașină la ochi, privind 
spre cer, dar după câteva minute intră din nou în casă. 

Mattie rămase însă pe verandă, privind uimită cum 
avionul, de mici dimensiuni, aterizează peste lanul de 
lângă padoc, iar bărbatul care se dădu jos, se îndreaptă 
spre casă. 

Apropiindu-se mai mult, silueta, în costum alb, de vară, 
îi păru familiară. 

Nu-şi putu da seama însă cine era, încă. Probabil unul 
dintre prietenii tatălui ei. 

Când se apropie și mai mult, Mattie coborî în fugă 
scările, pentru a-l întâmpina pe vizitator, oricine-ar fi el. 
Aceasta era o regulă obligatorie a ospitalităţii. Poate dorea 
un sfat sau așa ceva... Nu vroia să se vorbească, pe urmă 
că cineva nu e bine primit la Twin Rivers. 

Tatăl ei veni şi el și-l aştepară împreună. 

În momentul în care omul fu foarte aproape, calmul lui 
Mattie se evaporă subit. 

Statura bărbatului îi era extrem de cunoscută acum... 
Fiecare parte din figura lui îi era familiară. 

Toate detaliile acelei apariţii le cunoștea foarte bine și 
erau vii în inima ei de săptămâni întregi. Acest păr negru și 
rebel, pielea bronzată, ca de de mahon, privirea 
pătrunzătoare, umerii aţi, linia uscăţivă dar viguroasă a 
corpului... 

Mattie încercă să spună ceva, dar gâtul i se uscă brusc. 
Nu putu scoate nici măcar un sunet. 

Cei doi bărbaţi își dădură mâna și Lex propuse să 
meargă cu toţii pe verandă. 

— Te-ai întors, Gib? întrebă Lex Bennett zâmbind. 

— Exact, Lex, spuse Gib. 

Mattie continuă să tacă și să-l privească uimită. 

Gib îi surâse amuzat, apoi zâmbetul încetă brusc și Gib 
o prinse de mână: 

— Vreau să vorbesc ceva cu tine, Mattie, de asta am 
venit... Lex, te rog, ai putea să ne lași singuri câteva 
minute? 

— Bineînţeles, Gib. Nicio problemă, răspunse Lex și se 
retrase încet, iar cei doi tineri se îndreptară spre cele două 
şezlonguri din capătul terasei. Observând-o însă pe Lucy în 
pragul bucătăriei, privindu-i curioasă, Gib o conduse pe 
Mattie spre biroul tatălui ei. 

Dinspre bucătărie se auzi vocea lui Lucy, adresându-se 
lui Nellie, al cărui cap apăruse câteva momente în fereastra 

care dădea spre verandă: 

— Ti-am spus că Gib se-ntoarce într-o zi?... 

— Lucy pare să stea mult mai bine la capitolul percepție 
decât la cel legat de conduită, comentă Gib, surâzând 
ironic, în timp ce închise ușa biroului, în care o introduse 
pe Mattie cu gesturile cu care se intră într-un sanctuar. 

Odată intraţi, cei doi se postară faţă-n faţă. 

Gib n-o invitase să stea jos, așa cum făcea altădată. 
Rămaseră în picioare și bărbatul își puse mâinile în șold, 
fixând-o cu o privire pătrunzătoare. Aceasta era poziţia lui 
specifică, în momentul în care reflecta foarte serios la ceva. 

Mattie bâigui, în sfârșit: 

— Ce sur... surpriză să ... t-te văd aici, din nou, Gib, 
spuse ea pentru a rupe tăcerea care devenise 
inconfortabilă. 

Apoi se gândi că trebuia să spună ceva pentru a-l face să- 
și întrerupă cercetarea. 

— Sau acu pot să-ţi spun Greg? 

Gib se retrase un pas înapoi: 

— Aşadar, tatăl tău ţi-a spus cine sunt, Mattie? 

Fata dădu ușor din cap. 

— Are vreo importanță pentru tine că sunt Greg 
Faversham și nu Gib Fortune? 

— Oh, nu, răspunse Mattie, bucuroasă că reușise să-l 

determine să n-o mai analizeze cu privirile acelea atât de 
cercetătoare. De ce m-ar interesa? Tu vei fi întotdeauna 
Gib, pentru mine. 

Bărbatul își îngustă ochii, cercetând-o cu o strălucire 
stranie în irişii lui cenușii. 

— Întotdeauna? întrebă el. Sună ca și cum ai vorbi 
despre ceva permanent. Întotdeauna înseamnă foarte mult 
timp... De fapt, înseamnă... Pentru totdeauna... 

Obrajii lui Mattie se colorară brusc... Era exact ceea ce 
simţea, dar n-ar fi putut spune niciodată în cuvinte. 

— Păi... cred că oricui îi face plăcere să-și amintească de 
prieteni, nu-i așa? spuse ea încet, cu ochii în pământ. Vreau 
să spun că ori de câte ori mă gândeam la timpul petrecut 
de tine aici, în mintea mea erai Gib... Asta-i tot. Şi... când 
cineva a fost atât de bun cu familia ta, e normal să nu-l uiţi 
niciodată. În acest sens, da, e un gând permanent. Un om 
nu poate fi uitat... 

— Un om?... întrebă el, rar. 

Ah, nu mă ajută deloc să spun ce aș vrea, se gândi 
Mattie, disperată. 

— Gib, cum se face că te-ai întors? întrebă ea, încercând 
să abordeze o atitudine cât mai indiferentă. 

Gib își înălță bărbia și-și îngustă din nou ochii, 
scrutând-o și mai pătrunzător decât înainte: 


TOT CE ÎMI DORESC 151 


— Am primit o scrisoare de la tatăl tău... De fapt, mai 
mult un bilet, prin care-mi mulțumea pentru ajutorul pe 
care i l-am dat... Despre tine mi-a scris doar o propoziție, 
prin care îmi spunea că te-ai decis să nu te mai întorci la 
Sydney. 

Mattie îl privi surprinsă: 

— Dar nu e adevărat... Nu i-am spus niciodată asta. Am 
spus... 

— Sst... făcu el, punându-i două degete pe buze. Orice 
ai fi spus mi-am dat seama ce a vrut să-mi transmită tatăl 
tău, printre rânduri. În momentul în care am decodat 
mesajul, am venit țintă aici. 

Gib îi puse o mână după gât și ochii lui se apropiară atât 
de mult de ai ei, încât Mattie avu impresia că vrea să-i 
citească în inimă. 

Apoi își luă degetele de pe buzele ei și le duse la ale lui. 

Pe urmă o îmbrățișă cu atâta pasiune, încât Mattie trebui 
să-şi sprijine capul de pieptul lui, pentru a nu se clătina. 

Când Gib se îndepărtă în sfârșit, Mattie se simţi extrem 
de tulburată. Inima îi exalta pur și simplu. 

— Dumnezeule!... Ce bine mă simt acum! exclamă el. 
Sunt sătul de cuvinte. Asta-i cea mai bună cale să reușesc 
s-o conving de dragostea mea pe iubita mea atât de mândră 
și cu două fețe, spuse el și începu s-o sărute din nou. 

Când se mai dezmetici puţin, Mattie îl împinse uor și 
spuse: 

— Nu sunt cu două fete, Gib, niciodată. 

— Ba da, accentuă el... Bob m-a făcut să mă gândesc la 
asta, cu tot modul lui de a se comporta cu tine și cu tot ce 
l-am auzit spunându-ţi. De câteva ori am fost pe punctul 
să-i trag vreo două și să-i fac vânt de-aici, dar n-am putut, 
pentru că făcea parte din comisie. Intenţionasem să-ţi spun 
înainte de a pleca cine sunt și o serie întreagă de alte 
lucruri, dar n-am mai făcut-o, din cauza lui. 

— Da... În loc să mă întrebi pe mine ceva despre această 
situaţie, ai preferat să pleci atât de repede, răspunse ea, cu 
vocea tremurândă. N-ai mai privit nici măcar o dată 
înapoi... Nu ţi-ai întors deloc capul... 

— Ai fi venit cu mine, Mattie, dacă aș fi făcut-o? 

— Bineînţeles, răspunse ea cu candoare. 

— Acum te cred că ai fi făcut-o, răspunse el, strângând-o 
la piept... Cerule!... Mattie, ești fata pe care mi-am 
dorit-o întotdeauna!... Această încredere... Această 
nebunie atât de frumoasă!... Fiica lui Lex Bennett, 
urmându-l fără să clipească, pe un simplu vagabond. 

— Un vagabond, Gib, dar nu unul obișnuit. Oricum, 
întotdeauna m-am gândit că nu mă vrei, pentru că mi-ai 
spus că o ai pe Matilda ta și că o Matildă e destul pentru 

orice bărbat. Îţi aminteşti? 

— Da, dădu el grav din cap. Îmi amintesc, Mattie și până 
în ziua în care am plecat de aici a fost adevărat. Am avut 
mai întâi ceva de aranjat pentru o altă Matildă, până să mă 
întorc la a mea. La cea pe care o vreau lângă mine pentru 
toată viaţa. Vrei să te căsătorești cu mine, Mattie? Vrei să fii 
soţia mea? întrebă el cu o voce atât de caldă și de profundă, 
încât Mattie simţi că-și pierde respiraţia și nu mai putu 
bâigui decât: 

— Oh, Gib... După care se îmbrăţișară și se sărutară, cu 
gingășie, de data asta, pentru că își puneau pecetea pe un 
contract făcut pentru o viață-ntreagă. 

— Pardon, spuse Lex, surprins, oprindu-se în pragul 
ușii. Nu m-am gândit că e cineva aici, spuse el și închise 
ușa. Gib o prinse de mână și-i spuse rugător: 

— Hai să plecăm de-aici undeva unde nu putem fi 
deranjati. 

Traversară din nou veranda și intrară în sufragerie. 
Mattie alergă tot timpul până acolo, parcă ar fi avut aripi. 
Sărutul lui Gib o adusese în starea asta. 

În sufragerie era rece și neprimitor, pentru că de 
dimineaţă fusese foarte frig și soarele nu ajunsese până în 
partea aceasta a casei. Rămaseră totuși acolo şi Gib se așeză 
pe sofa, luând-o pe Mattie pe genunchi. 

Tânăra se simţi dintr-o dată extrem de relaxată sub 
mângâierile lui calde și liniștitoare. Dintr-o dată, toată 
neliniștea ei dispăruse ca prin minune și în locul ei se 
aşternu o liniște minunată în toată ființa sa. În sfârșit, 
începea să creadă că ceea ce se întâmpla era adevărat. 

Era în braţele lui Gib, iar el nu mai era doar un străin 
înalt și bronzat. Era acum iubitul ei, care își păstrase puţin 
din modul lui autoritar de a fi, dar care o ceruse pe ea, 
Mattie Bennett, de soţie. 

Ea, Mattie Bennett, îi va sta alături toată viaţa, 
oferindu-i sprijin moral și curaj, atunci când va avea 
nevoie, pentru că îi spusese odată că orice bărbat avea 
momentele lui de îndoială şi de cădere și atunci o soţie 
care să-l ajute să meargă înainte însemna foarte mult 
pentru el. Dacă acest moment va sosi vreodată, Mattie știa 
că Gib se va putea sprijini de umărul ei. 

La acest gând, își întoarse ochii spre el și-i întâlni pe-ai 
lui, foarte aproape. Atât de aproape, încât Mattie culese cu 
grijă două gene mici, căzute pe obraz. Niciodată nu mai 
fusese atât de aproape de un bărbat, încât să-și poată 
permite un asemenea gest. 

Gib îi prinse mâinile și i le cercetă cu atenţie: 

— Ai muncit din greu în ultimul timp, spuse el. 

Mattie își ascunse imediat mâinile, fiindu-i rușine cu 

palmele ei crăpate, dar el i le prinse din nou. 

Aceasta era partea din el pe care o înţelegea cel mai 
puțin: dorinţa lui de a domina, se gândi Mattie. 

— Fiica din mine a fost foarte fericită în ultima perioadă, 
Gib, răspunse ea. Asta pentru că eu și tatăl meu ne-am 
regăsit şi ne-am comportat unul cu altul ca-n vremurile de 
demult. Ceea ce mi-ai spus despre el în noaptea aceea 
când am stat mai mult de vorbă, m-a pus pe gânduri și l-am 
văzut pe tatăl meu într-o altă lumină, iar când el a făcut 
primul pas pentru a se reapropia de mine, am înţeles și 
mai bine ce ai vrut să spui. Până atunci, păruse că ne 
pierduserăm unul pe celălalt într-o ceață densă, pentru 
mulți, mulţi ani. Apoi, dintr-o dată, ceața a dispărut, noi am 
reușit să ne vedem din nou și ne-am dat seama că, de fapt, 
niciunul dintre noi nu se schimbase în tot acest timp. În 
momentul în care mi-am dat seama, însă, că în sufletul 
meu există și alt bărbat, echilibrul balanței s-a schimbat 
brusc. Partea de fiică din mine, a devenit mică și fără 
însemnătate, iar partea de femeie îndrăgostită a cuprins 
totul. Asta m-a făcut să fiu teribil de nefericită. M-am simţit 
atât de fără speranţă și atât de slabă în faţa acestei invazii, 
încât mi-am găsit refugiul în muncă. Mi-am spus de un 
milion de ori că nu trebuie să mă las rănită de ceea ce se 
întâmpla cu mine. M-am gândit să mă întorc la Sydney, 

după ce tata și mătușa Allie se vor căsători, și să încerc 
să-mi construiesc acolo un viitor, deși am simțit tot timpul 
că, fără tine, va fi mai degrabă, un fel de moarte. Nu mai 
puteam să-mi închipui viața fără tine.Tata ştia că asta 
vroiam să fac, nu pot să înțeleg de ce ţi-a spus altfel în 
scrisoarea lui. 

— Eu pot, răspunse Gib cu un zâmbet larg și 
îmbrăţișând-o și mai strâns. A dat doar ghes sentimentului 
de cal de curse, care există în orice mascul. M-a informat 
cum e terenul, pentru a mă face să știu ce şanse am. Dar 
nu crezi că te-aș fi lăsat să rămâi în Sydney prea mult timp, 
nu-i așa? Cum aș fi putut să-i las pe alții să-mi fure 
comoara? După ce am văzut cum se purta Rankin cu tine, 
am fost sigur că odată ajunsă acolo se vor năpusti alte zeci 
de bărbaţi asupra ta, ca muștele la miere. A trebuit să dau 
o luptă foarte mare cu mine, iubito, pentru a mă hotărî 
să-ţi propun să-mi stai alături, pentru că sunt un om foarte 
ocupat. Dar te doresc atât de mult, încât n-am putut să 
nu-ncerc. Tatăl tău mi-a dat ceva foarte important pentru 
ceea ce a devenit relaţia noastră: timp să stau cu tine. Nu 
mai vreau să ne despărțim niciodată, draga mea. Roselle e 
de-acum doar a mea. 

Un sentiment de nesiguranţă trecu totuși peste faţa lui, 
în timp ce-i spusese toate acestea. 

Nesiguranţă? 

La Gib? 

Da... Simţea asta, acum... 

Bărbatul îi lăsă mâinile și și le trecu în schimb prin păr, 
gândindu-se profund la ceva. 

— Mattie... nu ţi-am spus ceva... Dar mă tem că nu vei 
fi bucuroasă să descoperi asta, așa că... 

— Gib, ce e? întrebă ea, alarmată. 

— Mattie... ştii... Eu nu sunt chiar un om sărac...se 
întâmplă să am și eu un iaht, deși nu unul tocmai mare, se 
confesă el. Mi-ar plăcea să stăm acolo în perioada în care 
nu sunt ocupat... Înţelegi?... 

— Perfect, Gib... Vom naviga împreună. 

— Iahtul meu e ancorat la Surfer's Paradise. 

— E-n regulă, zâmbi ea. 

— Şi... am și O casă acolo, pe plajă... 

— Minunat, exclamă ea. Vom aduce acolo o mulţime de 
copii, în vacanţă. 

Gib își lipi buzele de pieptul ei și îi sărută pielea ușor. 

— N-ai şi un cazinou? 

— Nu. Nu mi-au plăcut niciodată jocurile de noroc. Și 
mai ales nu mi-a plăcut să mă joc cu ideea de căsătorie, 
adăugă el... Am așteptat până am fost sigur că am găsit 
femeia care va fi doar a mea. 

Mattie îl sărută, scurt, cu duioșie, pe obraz . Uşa se 
deschise încet și Lex intră înăuntru, cu un ziar în mână. 

— Îmi pare rău că vă deranjez. Nu m-am gândit că 
sunteţi aici. Nu vreau să fiu un intrus, spuse el zâmbind. 
Voi fi în camera mea, dacă cineva are nevoie de mine. Asta 
dacă nu intenţionaţi să staţi câte puţin în fiecare cameră 
din această casă, comentă el cu o caldă și ușoară ironie, 
după care închise ușa în urma lui. 

Mattie se întoarse din nou spre Gib: 

— Îţi poti închipui, Gib? Nu ştiu aproape nimic despre 
tine... Nici unde locuiești, nici ce îţi place și ce nu, sau alte 
lucruri pe care ar fi fost normal să le știu, de vreme ce 
m-am hotărât să mă căsătoresc cu tine... Ştiu doar că te 
iubesc cu disperare. 

— Vei avea destul timp să afli despre mine tot ce vrei să 
ştii, spuse el privind-o cu căldură. Cel mai important lucru 
e că mă iubești, Mattie, pentru că nu mai pot să trăiesc fără 
dragostea ta. 

— Ce face fratele tău? 

— Bine, Mattie... 

— Şi Annabelle? 

— Sunt foarte bine, amândoi. Se străduiesc să-și găsească 
o cale potrivită pentru ei. ÎI voi duce pe Dave la Brisbane, 
unde vreau să-l asociez într-o afacere cu nişte service-uri. 

Câteodată, când vom merge pe coastă, îi vom vizita. 
Decizia mea de a-i lăsa singuri o vreme a fost benefică 
pentru toată lumea, iar eu uite ce comoară am găsit... 

Gib își răsfiră degetele în părul ei blond și-i sărută cu 
gingășie șuvițele. Apoi se ridică în picioare şi se îndreptă 
spre ușă: 

— Unde pleci? întrebă Mattie, alarmată. 

Gib o privi în ochi și ea fu surprinsă de strălucirea fără 
seamăn din adâncul lor. 

— Mă duc să-l văd pe Lex, spuse el. Vreau să-i cer mâna 
fiicei sale. 

Albul remarcabil al dinţilor lui ieşi la iveală în toată 
splendoarea sa, luminând cu totul și cu totul minunat și 
atât de special faţa bronzată a bărbatului care păru, în acel 
moment, mai puternic ca niciodată. Mattie simţi că-l 
iubeşte din toată inima ei, atât de rănită până atunci. 

— Semăn cu bunica mea... Sunt de modă veche, adăugă 
el pe un ton plin de dragoste, și închise ușa în urma lui. 


Sfârşit 


